CELEX: 52013PC0641
Language: hu
Date: 2013-09-18
Title: Javaslat AZ EURÓPAI PARLAMENT ÉS A TANÁCS RENDELETE a pénzügyi eszközökben és pénzügyi ügyletekben referenciamutatóként használt indexekről

|
			
		
		
		52013PC0641
		
			Javaslat AZ EURÓPAI PARLAMENT ÉS A TANÁCS RENDELETE a pénzügyi eszközökben és pénzügyi ügyletekben referenciamutatóként használt indexekről /* COM/2013/0641 final - 2013/0314 (COD) */
			
				
		
		
			
			   	INDOKOLÁS
1.           A JAVASLAT HÁTTERE
1.1.        Általános összefüggések, a
javaslat indokai és célkitűzései 
Az index jellemzően egy ár vagy mennyiség
mérőszáma, amelyet mögöttes adatok reprezentatív halmaza alapján időről időre
meghatároznak. Onnantól kezdve, hogy egy indexet referenciaárként használnak
valamely pénzügyi eszköz vagy ügylet vonatkozásában, az index
referenciamutatónak minősül. Az állami szervezetektől a kifejezetten ilyen
célra létrejött független referenciamutató-szolgáltatókig különböző szolgáltatók
különböző módszereket használva széles körben állítanak elő
referenciamutatókat. 
Azok a peren kívüli megállapodások, amelyek a
LIBOR és az EURIBOR referencia-kamatlábak manipulálása kapcsán illetékes
hatóságok és bankok között jöttek létre, rávilágítottak a referenciamutatók
fontosságára és sebezhetőségére. Az illetékes hatóságok vizsgálják az árupiaci
árjelentő ügynökségek által készített árértékelések manipulálására irányuló
kísérletekre vonatkozó feltételezéseket is, az Értékpapír-felügyeletek Nemzetközi
Szervezete (IOSCO) pedig felülvizsgálta az árjelentő ügynökségek
olajár-értékelési gyakorlatát. A referenciamutatók kikezdhetetlensége kritikus
fontossággal bír számos pénzügyi eszköz, többek között kamatláb-swapügyletek,
kereskedelmi és nem kereskedelmi ügyletek, például jelzáloghitelek
szempontjából. Valamely referenciamutató manipulálása jelentős kárt okozhat
olyan pénzügyi eszközöket birtokló befektetőknek, amelyek értékének
meghatározásához a referenciamutató referenciaértékként szolgál. Emellett a
manipuláció, azáltal hogy hamis jelzéseket küld a mögöttes piac állapotáról,
torzíthatja a reálgazdaságot. Általánosabb értelemben a referenciamutatók
manipulálásának kockázatával kapcsolatos aggodalmak alááshatják a piaci
bizalmat. A referenciamutatók manipulálásának a veszélye minden olyan esetben
fennáll, amikor a mutatók létrehozásának folyamata nem mentes az
összeférhetetlenségektől és a mérlegeléstől, és ezeket nem szabályozzák
megfelelő irányítási és kontrollrendszerek.
A LIBOR és az EURIBOR feltételezett
manipulálására adott válasz első részeként a Bizottság módosította a piaci
visszaélésről szóló rendeletre és a piaci visszaélések büntetőjogi szankcióiról
szóló irányelvre vonatkozó javaslatokat, egyértelművé téve ezáltal, hogy a
referenciamutatók manipulálása világosan és egyértelműen jogellenes tevékenység,
amely közigazgatási vagy büntetőjogi szankciókat von maga után.
A szankcionálási rendszer megváltoztatása
önmagában azonban nem fog javítani a referenciamutatók előállításának és
felhasználásának módján; a szankcionálás nem szünteti meg a referenciamutató
előállítási folyamatának nem megfelelő irányításából fakadóan felmerülő
manipuláció kockázatát, amennyiben összeférhetetlenségek és mérlegelési
lehetőségek állnak fenn. Másrészt a befektetők és fogyasztók védelme érdekében
a referenciamutatóknak jól megalapozottnak, megbízhatónak és alkalmasnak kell
lenniük. Ezen megfontolások alapján e rendeletjavaslat négy fő célt tűz ki maga
elé, amelyek a referenciamutatók előállításának, felhasználásának és a
referenciamutatókkal kapcsolatos adatszolgáltatás keretének javítására
irányulnak:
–                        
a referenciamutató-előállítási folyamat irányítási
és kontrollkörnyezetének javítása, és különösen annak biztosítása, hogy a
referenciamutató-kezelők elkerüljék az összeférhetetlenségeket, de legalábbis
kezeljék azokat megfelelően;
–                   
a referenciamutató-kezelők által használt bemeneti
adatok és módszerek minőségének javítása, és különösen annak biztosítása, hogy
elegendő adat és pontos adatok kerüljenek felhasználásra a referenciamutatók
meghatározásakor;
–                   
annak biztosítása, hogy a referenciamutatókhoz
adatokat szolgáltatók tekintetében megfelelő kontrollrendszerek működjenek,
különös tekintettel az összeférhetetlenségek elkerülésére és az
adatszolgáltatás tekintetében érvényesülő megfelelő kontrollintézkedésekre.
Indokolt esetben az érintett illetékes hatóságnak rendelkeznie kell azzal a
hatáskörrel, amely alapján az adatszolgáltatókat felhatalmazhatja a
referenciamutatókhoz kapcsolódó adatszolgáltatás folytatására; továbbá
–                   
a referenciamutatókat igénybe vevő fogyasztók és
befektetők megfelelő védelmének biztosítása az átláthatóság javításán, a
megfelelő jogorvoslati lehetőségek biztosításán és indokolt esetben a
referenciamutató alkalmassági vizsgálatának biztosításán keresztül.
1.2.        Meglévő rendelkezések a
javaslat által érintett területen
Jelen állás szerint az uniós jog a
referenciamutatók használatának bizonyos szempontjaival foglalkozik:
–                   
A piaci visszaélésről szóló rendeletjavaslat[1] 2. cikke
(3) bekezdésének d) pontja és 8. cikke (1) bekezdésének
d) pontja, illetve a piaci visszaélés büntetőjogi szankcióiról szóló
irányelvjavaslat[2]
rögzíti, hogy a referenciamutatók manipulálása világosan és egyértelműen
jogellenes tevékenység, amely közigazgatási vagy büntetőjogi szankciókat von
maga után (a piaci visszaélésről szóló rendeletjavaslatról az Európai Parlament
és a Tanács politikai megállapodást ért el 2013. júniusban).
–                   
A nagykereskedelmi energiapiacok integritásáról és
átláthatóságáról szóló rendelet[3]
értelmében a nagykereskedelmi energiatermékek kapcsán használt
referenciamutatók manipulálása jogellenes tevékenység.
–                   
A pénzügyi eszközök piacairól szóló irányelv
(MiFID)[4]
előírja, hogy a szabályozott piacra bevezetett pénzügyi eszközöknek alkalmasnak
kell lenniük a velük való tisztességes, rendezett és hatékony kereskedés
folytatására. Az említett irányelv végrehajtási rendelete[5] továbbá előírja, hogy az alapul
szolgáló eszköz árának vagy más értékmérőjének megbízhatónak és nyilvánosan
hozzáférhetőnek kell lennie.
–                   
Az Európai Bizottságnak a pénzügyi eszközök
piacairól szóló rendeletre (MiFIR) irányuló javaslatának [6] 30. cikke tartalmaz egy
rendelkezést, amely alapján elszámolási és kereskedési célokra biztosítani kell
a referenciamutatókhoz való nem kizárólagos hozzáférést (a javaslatról jelenleg
folynak a tárgyalások az Európai Parlamentben és a Tanácsban). 
–                   
A tájékoztatóról szóló irányelv és végrehajtási
rendelete[7]
értelmében, amennyiben a tájékoztatóban indexre való hivatkozás szerepel, a
kibocsátónak meg kell adnia az alaptermék típusát, az alaptermékkel kapcsolatos
információk fellelhetőségét, tájékoztatást kell nyújtania az alaptermék
múltbeli és jövőbeli teljesítményével és volatilitásával kapcsolatos információ
fellelhetőségéről, valamint fel kell tüntetnie az index nevét. Amennyiben a
szóban forgó indexet a kibocsátó állítja össze, a kibocsátónak közölnie kell az
index leírását is. Amennyiben az indexet nem a kibocsátó állítja össze, a
kibocsátónak egyértelműen meg kell jelölnie, hogy hol szerezhetők be az
indexszel kapcsolatos információk, és amennyiben az alaptermék kamatláb, a kibocsátónak
közölnie kell a kamatláb leírását.
–                   
Az átruházható értékpapírokkal foglalkozó kollektív
befektetési vállalkozásokról (ÁÉKBV) szóló irányelv[8] értelmében az ÁÉKBV-alapok
ugyanazon kibocsátó eszközeibe csak korlátozott mértékben fektethetnek be. Az ÁÉKBV
által lekövetni szándékozott index esetében a tagállamok legfeljebb 20%-ra
megemelhetik az ÁÉKBV teljes portfóliójából ugyanazon kibocsátó által
kibocsátott részvényekbe vagy hitelviszonyt megtestesítő értékpapírokba történő
befektetésekre vonatkozó korlátokat, feltéve, hogy az index összetétele kellően
diverzifikált, az index megfelelő referenciamutató azon piac tekintetében,
amelyre vonatkozik, és az indexet megfelelő módon közzéteszik. 
2.           AZ ÉRDEKELT FELEKKEL
FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
2.1.        Konzultációk
2012. szeptember 3-án a Bizottság
három hónapos konzultációt indított, amely november 29-én zárult le. Az
adatszolgáltatóktól, a referenciamutatók kezelőitől és felhasználóitól, többek
között tőzsdéktől, bankoktól, befektetőktől, fogyasztói csoportoktól, üzleti
szervezetektől és közigazgatási szervektől összesen 84 észrevétel érkezett. Az
érdekelt felek megerősítették a referenciamutatók előállítása és felhasználása
terén jelentkező hiányosságokat, és széles körben támogatták az uniós szintű
intézkedést. A válaszadók kiemelték a nemzetközi koordináció szükségességét,
továbbá azt, hogy bárminemű kezdeményezés hatályát körültekintően kell
kalibrálni. 
Az Európai Értékpapír-piaci Hatóság (ESMA) és
az Európai Bankhatóság (EBA) közösen vizsgálták az EBF-EURIBOR által
szolgáltatott EURIBOR-ral kapcsolatos hiányosságokat, és
2013. január 11-én konzultációt indítottak a
referenciamutató-szolgáltatási folyamatok uniós elveiről[9]. Az erre irányuló munkák
részeként 2013. március 7-i levelükben az EBH, az ESMA és az Európai
Biztosítás- és Foglalkoztatóinyugdíj-hatóság (EIOPA) közölték a javasolt
szabályozás tartalmára vonatkozó tanácsaikat. A Bizottság szolgálatai részt
vettek az ESMA–EBH által 2013. február 13-án a referenciamutató-szolgáltatási
folyamatok uniós elveiről rendezett nyilvános meghallgatáson[10]. A Bizottság szolgálatai részt
vettek továbbá a piaci visszaélés kezeléséről, a LIBOR/EURIBOR-botrány utáni
globális fellépés lehetőségeiről az Európai Parlament által 2012. szeptember 29-én
tartott nyilvános meghallgatáson is.
2.2.        Hatásvizsgálat
A Bizottság a jobb szabályozási politikával
összhangban elvégezte a lehetséges szakpolitikai alternatívák hatásvizsgálatát.
A szakpolitikai lehetőségek között a manipuláció ösztönzőinek korlátozása, a
mérlegelési lehetőségek minimalizálása és a referenciamutatók elegendő,
megbízható és reprezentatív adatokra való alapozásának biztosítása, továbbá a
kockázatokat kezelő belső irányítás és ellenőrzés szavatolása, a
referenciamutatók hatékony felügyeletének biztosítása, valamint az átláthatóság
és a befektetővédelem javítása szerepelt. Az egyes szakpolitikai lehetőségeket
a következő szempontok szerint értékeltük: az érintettekre gyakorolt hatások,
hatékonyság és eredményesség.
Az Európai Unió Alapjogi Chartájában
meghatározott következő alapvető jogok különösen fontosak: a magán- és a
családi élet tiszteletben tartása, a személyes adatok védelme, a szólás- és
tájékozódási szabadság.
Ezen jogok és szabadságok a Charta 52. cikke
szerint korlátozhatók. A fent meghatározott célok összhangban vannak az EU-nak
az alapvető jogok tiszteletben tartására vonatkozó kötelezettségével.
Ugyanakkor e jogok és szabadságok gyakorlása csak jogszabályi úton, e jogok és
szabadságok lényegének tiszteletben tartása mellett korlátozható. Az arányosság
elvére figyelemmel, korlátozásukra csak abban az esetben kerülhet sor, ha az
elengedhetetlen és ténylegesen az Unió által elismert általános érdekű
célkitűzéseket vagy mások jogainak és szabadságainak védelmét szolgálja. A
referenciamutatók esetében az alapvető jogok bizonyos korlátozásait igazoló
általános érdekű célkitűzés a piac integritásának biztosítása. Az alapvető
jogok bizonyos fokú korlátozását a tulajdonhoz való jog védelme (a Charta
17. cikke) is igazolja, hiszen a befektetőknek jogukban áll a tulajdonuk
(pl. kölcsönök, származtatott eszközök) piaci torzulások által okozott
veszteségektől védett értékét ismerni.
A szabad véleménynyilvánítás és tájékozódás
joga megköveteli a tömegtájékoztatás szabadságának tiszteletben tartását. Ezt a
rendeletet ezen alapjoggal összhangban kell értelmezni és alkalmazni. Ezért ha
valamely személy újságírói tevékenysége során csupán közzéteszi a
referenciamutatót vagy hivatkozik arra, ám nem gyakorol ellenőrzést a szóban
forgó referenciamutató előállítása felett, úgy e személyre nem kell alkalmazni
az e rendelet által a referenciamutató-kezelőkre előírt követelményeket.
Következésképpen a rendelet tiszteletben tartja az újságírói szabadságot a
pénzügyi és árupiacokról szóló tudósításokhoz kapcsolódó újságírói tevékenység
során. Ennek megfelelően a referenciamutató-kezelő fogalmának meghatározása e
tekintetben szűk, azaz míg kiterjed a referenciamutató előállítására, nem
foglalja magában az újságírói tevékenységeket.
3.           A JAVASLAT JOGI ELEMEI
3.1.        Jogalap
A javaslat jogalapja az Európai Unió
működéséről szóló szerződés (EUMSZ) 114. cikke.
3.2.        Szubszidiaritás és arányosság
A Bizottságnak a referenciamutatók
szabályozására vonatkozó javaslata összhangban áll az Európai Unióról szóló
szerződés (EUSZ) 5. cikkének (3) bekezdésében megállapított szubszidiaritás
elvével, amely előírja, hogy az Unió csak akkor és annyiban jár el, amikor és
amennyiben a tervezett intézkedés céljait a tagállamok nem tudják kielégítően
megvalósítani, így azok a tervezett intézkedés terjedelme vagy hatása miatt az
Unió szintjén jobban megvalósíthatók. 
Jóllehet a referenciamutatók jelentős része
egy-egy országhoz kötődik, a referenciamutatók iparága nemzetközi mind a
mutatók előállítását, mind azok felhasználását tekintve. Míg az egy-egy
országhoz kötődő indexekkel kapcsolatos nemzeti szintű intézkedések
hozzájárulhatnak ugyan ahhoz, hogy a beavatkozás a nemzeti szintű problémához
megfelelően illeszkedjen, de ez nem egységes, eltérő szabályozást
eredményezhet, egyenlőtlen versenyfeltételeket teremthet az egységes piacon,
továbbá következetlen és koordinálatlan megközelítést alakíthat ki. A
referenciamutatókat határokon átnyúló ügyletek széles körének árazására
használják, többek között a bankközi finanszírozási piacon és a származtatott
ügyletek piacán. A nemzeti szabályok kavalkádja lehetetlenné tenné a több
tagállamban alkalmazható referenciamutatók előállítását, és ezáltal gátat
szabna ezeknek a határokon átnyúló műveleteknek. Ezt a problémát a G20-csoport
és a Pénzügyi Stabilitási Tanács (FSB) is felismerte, amelyek azzal bízták meg
az IOSCO-t, hogy dolgozza ki a pénzügyi referenciamutatókra globálisan
alkalmazott elveket. A megbízható és a különböző tagállamok mindegyikében
helyesen használt referenciamutatók egységes keretének megteremtésére irányuló
uniós kezdeményezés hozzá fog járulni az egységes piac javításához. 
Jóllehet a legtöbb tagállam jelenleg nem
szabályozza nemzeti szinten a referenciamutatók előállítását, két tagállam már
elfogadott nemzeti valutájában megállapított referencia-kamatlábaira vonatkozó
nemzeti szabályokat. Emellett a közelmúltban az IOSCO is elfogadott a
referenciamutatókra vonatkozó, tagjai által végrehajtandó elveket. Ezek az
elvek mindamellett alkalmazási körük, végrehajtási eszközeik és egyes fogalmak
tekintetében rugalmasak. A referenciamutatókra vonatkozó harmonizált európai
szabályozási keret hiányában valószínű, hogy egyes tagállamok egymástól eltérő
nemzeti szintű szabályokat fogadnak el. Jelenleg például egyetlen tagállam
jogszabályainak alkalmazási köre egyezik meg az IOSCO-elvek alkalmazási
körével, míg azon másik tagállam szabályai, amely a referenciamutatókra
vonatkozóan szabályozással rendelkezik, csak a referencia-kamatlábakra
vonatkoznak. Ezek az eltérő megközelítések a belső piac széttöredezéséhez
vezetnek, mivel a referenciamutató-kezelők és -felhasználók más-más tagállamban
más-más szabályoknak lesznek kitéve. Uniós szabályozási keret hiányában
ugyanakkor az önálló nemzeti szintű intézkedések nem is lehetnek hatékonyak,
hiszen a tagállamokat semmi sem kötelezi vagy ösztönzi arra, hogy
együttműködjenek egymással, az együttműködés hiánya pedig teret enged a
szabályozási arbitrázsnak.
E téren a befektetővédelem egyes aspektusait
általában lefedi a MiFID. Mindenekelőtt a MiFID előírja a vállalkozások számára
megfelelőségértékelés elvégzését. Ez a teszt annak a megállapítására hivatott,
hogy az ügyfél rendelkezik-e a kínált vagy kért termékkel vagy befektetési
szolgáltatással kapcsolatos kockázatok megértéséhez szükséges tapasztalattal és
tudással. Ez következésképpen a befektetővédelem megfelelő szintjét biztosítja.
Ami a fogyasztóvédelmet illeti, a fogyasztói
hitelmegállapodásokról szóló irányelv tartalmaz a megfelelő információkról való
tájékoztatásra vonatkozó szabályokat, hasonlóan a közeljövőben elfogadandó
jelzáloghitel-irányelvhez, amely ugyancsak tartalmazza a megfelelő
hitelmegállapodás felajánlására vonatkozó kötelezettséget. Ezen uniós
fogyasztóvédelmi szabályok azonban nem foglalkoznak a pénzügyi ügyletekben
hivatkozott referenciamutatók megfelelőségének specifikus kérdésével. Továbbá
az egyenlőtlen alkupozíció és a szabványfeltételek alkalmazása miatt a
fogyasztóknak korlátozott választási lehetőségük van az alkalmazott
referenciamutató tekintetében. A fogyasztók nem rendelkeznek a szükséges
ismeretekkel vagy tapasztalattal ahhoz, hogy jól mérjék fel a referenciamutatók
alkalmasságát. Ez a javaslat ezért kiegészíti az e területre vonatkozó, meglévő
uniós szabályokat, biztosítva, hogy a referenciamutatók megfelelőségének
értékelésével kapcsolatos felelősség a lakossági ügyletek esetében a
hitelnyújtót terheli. Ez egyúttal a pénzügyi ügyletekben alkalmazott
referenciamutatók használatával kapcsolatos uniós fogyasztóvédelmi szabályok
harmonizálását is biztosítani fogja. A fogyasztókra és befektetőkre vonatkozóan
az egymástól eltérő nemzeti megközelítések helyett a pénzügyi ügyletekkel
kapcsolatos közös keretszabályozásra a több tagállamban alkalmazott
referenciamutatók használatának megkönnyítése miatt is szükség van. Az
alkalmatlan referenciamutatók használatával kapcsolatos fogyasztói panaszok és
peres eljárások eredményeként valószínűsíthető, hogy a tagállamok egymástól
eltérő nemzeti szintű fogyasztóvédelmi intézkedéseket fogadnának el. Ez a belső
piac széttöredezéséhez vezethet. 
A javasolt rendelet az EUSZ 5. cikkének
(4) bekezdésében előírt követelménynek megfelelően arányos is. A rendelet
kizárólag azokra az indexekre irányul, amelyeket pénzügyi eszközök vagy
pénzügyi ügyletek, például jelzáloghitelek referenciaértékeként használnak,
mivel e referenciamutatók manipulálásának lehet közvetlen és biztos gazdasági
hatása. A javasolt rendelet emellett tartalmaz olyan rendelkezéseket is,
amelyek a rendelet előírásait a különböző szektorokra és különböző típusú
referenciamutatókra, így például az árupiaci ágazatra, a bankközi kamatlábakra
vagy a tőzsdei adatokat használó referenciamutatókra szabják. Az arányos
megközelítés garantált, mivel a kötelezettségek túlnyomó többsége a
referenciamutató kezelőjére vonatkozik. Számos referenciamutató-kezelő már ma
is megfelel e követelmények legalább egy részének, azaz az adminisztratív
terhek nem nőnek majd aránytalanul. Ezenkívül a belső irányítással és
ellenőrzéssel kapcsolatos követelmények csak a felügyelet alá tartozó
adatszolgáltatókra vonatkoznak, ami azt jelenti, hogy a rendelet nem gyakorol
jelentős hatást a felügyelet alá nem tartozó adatszolgáltatókra, például a nem
nyilvántartott kereskedőkre. Végül e rendelet minden fontos részében
összhangban van az IOSCO pénzügyi referenciamutatókra vonatkozó,
2013. július 17-én közzétett elveivel, amelyekről széles körű
egyeztetések folytak az érdekelt felekkel. Ez csökkenteni fogja az adaptációs
költségeket.
A fentiek alapján az uniós szintű fellépés
megfelel a szubszidiaritás és az arányosság elvének.
3.3.        A jogi aktus típusának megválasztása
A referenciamutatók előállítására, a
referenciamutatók bemeneti adatainak szolgáltatására és a referenciamutatók
használatára vonatkozó egységes európai szabályok bevezetésére a rendelet
tekinthető a legmegfelelőbb jogi eszköznek. E javaslat rendelkezései
követelményeket állapítanak meg a referenciamutató-kezelők, az adatszolgáltatók
és a referenciamutató-felhasználók tekintetében. Számos referenciamutató
határokon átnyúló jellege szükségessé teszi e követelmények maximális
összehangolását. Mivel a referenciamutatók szabályozása során az adatokra és a
módszertanra vonatkozó pontos követelményeket kell meghatározni, a választott
megközelítés akár csekély eltérései is jelentős akadályát jelenthetik a
referenciamutatók határokon átnyúló használatának. Közvetlenül alkalmazandó,
nemzeti jogalkotást nem igénylő rendelet alkalmazása csökkenti annak
lehetőségét, hogy az illetékes hatóságok nemzeti szinten egymástól eltérő
intézkedéseket hozzanak, valamint Unió-szerte biztosítja az egységes
megközelítést és a nagyobb jogbiztonságot. 
3.4.        A javaslat részletes
magyarázata
3.4.1.     Hatály (2. cikk)
A javasolt rendeletet a szabályozott
kereskedési helyszínen jegyzett vagy forgalmazott pénzügyi eszközök vagy
pénzügyi ügyletek (például jelzáloghitelek) referenciaértékeként szolgáló
minden közzétett referenciamutatóra, valamint a befektetési alapok
teljesítményét mérő minden referenciamutatóra alkalmazni kell. 
Azokban az esetekben, amikor a
referenciamutató előállítása során mód nyílik a mérlegelésre, és egyúttal
összeférhetetlenségek is jelentkeznek, megfelelő irányítási és kontrollrendszer
hiányában megjelenik a manipuláció kockázata. Ezért szabályozni kell azokat az
indexeket, amelyek megállapítása során mérlegelésre van lehetőség. Minden index
esetében tere van a mérlegelésnek, jóllehet ennek mértéke változó lehet. Következésképpen
a rendeletnek ki kell terjednie minden referenciamutatóra, kiszámításuk
módjától vagy a szolgáltatott adatok természetétől függetlenül.
A rendelet alkalmazási körébe tartoznak tehát
a közzétett indexek is, mivel az ezek pontosságát és megbízhatóságát érintő
kételyek feltehetően szélesebb körben több kárt okoznak, mint a nem publikus
indexekkel kapcsolatos hasonló aggályok. 
Amennyiben a referenciamutatót pénzügyi eszköz
vagy ügylet referenciaáraként használják, bármilyen manipuláció gazdasági
veszteséghez vezet. Ha az adatszolgáltató is használja a referenciamutatóra
hivatkozó pénzügyi eszközt, elkerülhetetlen az összeférhetetlenség, és
egyértelmű a késztetés a manipulációra. Továbbá, a referenciamutató abban az
esetben is összeférhetetlenséghez vezethet, amikor pénzügyi eszköz
teljesítményét méri – manipulálása ekkor szuboptimális befektetői döntésekhez
vezet. A szabályozásnak ezért ki kell terjednie minden olyan
referenciamutatóra, amely pénzügyi eszköz vagy fogyasztóval kötött ügylet árazásában
szerepet játszik, vagy amely befektetési alap teljesítményét méri.
A széles körben használt referenciamutatók
esetében akár csekély mértékű manipuláció is jelentős hatással járhat;
ugyanakkor egy referenciamutató sérülékenysége és fontossága idővel változik.
Ha a szabályozás csak a fontos vagy sérülékeny indexekre vonatkozna, akkor
figyelmen kívül hagyná a referenciamutatókkal kapcsolatos esetleges jövőbeli
kockázatokat. 
Tekintettel e megfontolásokra és a rendelet
egyértelmű és átfogó alkalmazását biztosítandó a javasolt alkalmazási kör
ugyancsak nem függ a bemeneti adatok jellegétől, azaz attól, hogy a bemeneti
adatok gazdasági vagy nem gazdasági természetű számadatok vagy értékek-e
(előbbi lehet pl. egy részvényár, utóbbi pl. valamilyen időjárási paraméter).
Ennek oka, hogy a hatály meghatározásának kritikus tényezője az, hogy a
kimeneti érték miként határozza meg a pénzügyi eszköz vagy pénzügyi ügylet
értékét, vagy hogyan méri egy befektetési alap teljesítményét. Ebben az
összefüggésben, amennyiben valamely érték pénzügyi ügylet vagy eszköz
referenciaértékeként szolgál, korábbi nem gazdasági természete irrelevánssá
válik. 
Ami a referenciamutatók kezelőit illeti,
potenciálisan mindegyikük esetében felmerülhet összeférhetetlenség, mindegyikük
mérlegelhet, és egyiküknél sem garantált eleve a megfelelő irányítási és
kontrollrendszerek létezése. Következésképpen megfelelő szabályozás hatálya alá
kell őket vonni. Továbbá, mivel a referenciamutatók előállításának folyamata a
referenciamutató-kezelők ellenőrzése alatt áll, a javasolt rendelet valamennyi
referenciamutató-kezelő tekintetében engedélyezési kötelezettséget vezet be,
tekintve hogy a felügyelet a kikezdhetetlen referenciamutatók biztosításának
leghatékonyabb módja. 
Ami a referenciamutatók adatszolgáltatóit
illeti, ezek esetében is felmerülhet összeférhetetlenség, teret kap a
mérlegelés, és így ők is manipulációforrást jelenthetnek. A
referenciamutatókhoz történő adatszolgáltatás önkéntes tevékenység. Bármely
olyan kezdeményezés, amely üzleti modelljük jelentős átalakítására kötelezi az
adatszolgáltatókat, az általuk biztosított adatszolgáltatás beszüntetését
eredményezheti. Mindamellett azon adatszolgáltatók számára, amelyek már ma is
szabályozás és felügyelet alá tartoznak (ezek az ún. felügyelt adatszolgáltatók),
a megfelelő irányítási és kontrollrendszerek kialakítására vonatkozó előírások
várhatóan nem jelentenek majd tetemes költséget vagy aránytalanul nagy
adminisztratív terhet. Ennélfogva helyénvaló minden felügyelt adatszolgáltatót
a rendelet hatálya alá sorolni. 
A szabályozás és felügyelet alá nem tartozó
adatszolgáltatók számára viszont az engedélyezés vagy a szabályozás alá vétel
bármely egyéb módja jelentős költséget és adminisztratív terhet jelenthet.
Ugyanakkor a szabályozó hatóságok tevékenysége is eredménytelennek bizonyulhat
olyan társaságok felügyelete terén, amelyekkel kapcsolatban e hatóságok nem
rendelkeznek tapasztalatokkal. A felügyelet kiterjesztése e társaságokra és
személyekre ezért jelentős költségekkel és minimális előnnyel jár.
Mindazonáltal e rendelet néhány eleme, például a pontos és megbízható adatok
szolgáltatásának követelménye, közvetve minden adatszolgáltató számára
releváns, mivel minden adatszolgáltató a piaci visszaélésről szóló rendelet
hatálya alá tartozik, és szerződés alapján köteles megfelelni a
referenciamutató-kezelő e rendeletben meghatározott magatartási kódexében
foglalt előírásoknak.
A javaslat kiveszi hatálya alól azokat a
központi bankokat, amelyek tagjai a Központi Bankok Európai Rendszerének.
Előfordulhat végül az is, hogy egy indexet
előállító személy nem tudja, hogy az általa előállított index referenciamutató,
mivel például a tudta nélkül használják az indexet valamely pénzügyi eszköz
referenciaértékeként. A javaslat ezért olyan mechanizmusról rendelkezik,
amelynek segítségével az indexkészítők értesítést kapnak arról, hogy indexük
referenciamutatóvá vált vagy azzá válhat, és lehetőséget biztosít számukra,
hogy megtiltsák az index referenciaértékként való használatát. Jóváhagyás
esetén az immár referenciamutatóként működő index előállítója az adott
referenciamutató tekintetében a javasolt rendelet hatálya alá kerül. Amennyiben
viszont megtiltja indexe referenciamutatóként történő felhasználását, nem
alkalmazandók rá az e rendeletből fakadó, referenciamutató-kezelőkre vonatkozó
követelmények.
3.4.2.     A referenciamutató-kezelők
által gyakorolt irányítás és kontroll (5–6. cikk)
A javaslat biztosítja az összeférhetetlenségek
elkerülését, továbbá az irányítás és a kontrollintézkedések hatékonyságát. Ez
az irányításra és a kontrollintézkedésekre vonatkozó követelményeken keresztül
valósul meg, amelyeket a melléklet fejt ki részletesebben.
3.4.3.     Bemeneti adatok és módszertan
(7. cikk)
A javaslat a mérlegelési lehetőségek
korlátozása és a referenciamutatók integritásának és megbízhatóságának javítása
érdekében – a mellékletben részletezett – három követelményt határoz meg a
referenciamutatók előállításához használt bemeneti adatokra és módszertanra
vonatkozóan: 
–                   
elegendő és pontos bemeneti adatnak kell rendelkezésre
állnia ahhoz, hogy az adatok a valóságnak megfelelően tükrözzék azon piaci és
gazdasági tényeket, amelyek mérésére a referenciamutatókat megalkották; 
–                   
a bemeneti adatoknak adatszolgáltatók megbízható és
reprezentatív paneljétől vagy mintájától kell származnia; továbbá
–                   
a referenciamutató-kezelőnek megalapozott és
megbízható módszertant kell alkalmaznia a referenciamutató meghatározására.
3.4.4.     Az adatszolgáltatókra
vonatkozó követelmények (9. és 11. cikk)
A referenciamutató-kezelőnek az
adatszolgáltatókra vonatkozóan magatartási kódexet kell kidolgoznia, amely
egyértelműen meghatározza az adatszolgáltatók kötelezettségeit és felelősségeit
a referenciamutatók meghatározásához szolgáltatott bemeneti adatokkal
összefüggésben. Amennyiben az adatszolgáltatók már szabályozott szervezetek, az
összeférhetetlenségek elkerülésére és a megfelelő kontrollrendszer
működtetésére vonatkozó kötelezettség rájuk is vonatkozik.
3.4.5.     Ágazati követelmények (10. és
12–14. cikk)
Az arányosság biztosítása, valamint annak szavatolása
érdekében, hogy a javaslat megfelelően illeszkedjen a referenciamutatók
különböző típusaihoz és az ágazati sajátosságokhoz, a II. és
III. melléklet részletes rendelkezéseket tartalmaz az árupiaci
referenciamutatókra és a referencia-kamatlábakra vonatkozóan. A kritikus
referenciamutatókra további követelmények vonatkoznak, ideértve az érintett
illetékes hatóságnak az adatszolgáltatási felkérésekkel kapcsolatos
hatásköreire vonatkozó követelményeket is. A kettős szabályozás elkerülése
érdekében a szabályozott kereskedési helyszínek által biztosított bemeneti
adatokra épülő referenciamutatók ugyancsak mentesülnek bizonyos kötelezettségek
alól.
3.4.6.     Átláthatóság és
fogyasztóvédelem (15–18. cikk)
A befektetők védelmét az átláthatóságra
vonatkozó rendelkezések fokozzák. A referenciamutató-kezelőknek nyilatkozatot
kell közzétenniük arról, hogy mit mér a referenciamutató, illetve a
referenciamutató sebezhető pontjairól, egyúttal közzé kell tenniük az
alapadatokat, lehetővé téve ezáltal a felhasználóknak, hogy kiválasszák a
legmegfelelőbb és legalkalmasabb referenciamutatót. A nyilatkozatban arra is
fel kell hívni a figyelmet, hogy a felhasználóknak megfelelően fel kell
készülniük arra az eshetőségre, hogy a referenciamutató-kezelő megszünteti a
referenciamutató szolgáltatását. A fogyasztókkal kötött pénzügyi ügyleteik,
például jelzáloghitelek vonatkozásában a bankok részére alkalmassági vizsgálat
lefolytatását is előírja a rendelet.
3.4.7.     A referenciamutató-kezelőkre
vonatkozó felügyeleti és engedélyezési eljárás (22–37. cikk)
A referenciamutató előállításának folyamata
előzetes engedélyhez és folyamatos felügyelethez lesz kötve. Az Unió területén
elhelyezkedő referenciamutató-kezelők vonatkozásában a javaslat megállapítja az
érintett illetékes hatóságtól beszerezhető engedély feltételeit és az
engedélyezési eljárás részleteit. A javaslat a rendelet hatékony végrehajtását
biztosító mechanizmusról is rendelkezik. A rendeletjavaslat az illetékes
hatóságokat felruházza azokkal a hatáskörökkel, amelyek révén biztosítható,
hogy a referenciamutató-kezelők megfeleljenek a rendelet követelményeinek. 
A kritikus referenciamutatók vonatkozásában az
információcsere fokozása és az egységes engedélyezés és felügyelet érdekében
felügyeleti kollégiumokat kell létrehozni. 
4.           KÖLTSÉGVETÉSI HATÁSOK 
A javaslatnak a közösségi költségvetést érintő
vonzatai vannak.
A javaslat konkrét költségvetési vonzatai az
ESMA-hoz rendelt feladattal kapcsolatosak, a javaslathoz csatolt jogalkotási
pénzügyi kimutatás szerint. A valamennyi uniós testületre alkalmazandó
költségvetési korlátokra tekintettel az új feladatok ellátását az éves
költségvetés-allokációs eljárás keretében rendelkezésre álló emberi
erőforrásokkal kell megoldani az ügynökségek pénzügyi programozásának
megfelelően. 
Nevezetesen az új feladatok végrehajtásához az
ügynökség által igényelt erőforrások összhangban vannak „A decentralizált
ügynökségek emberi és pénzügyi erőforrásainak 2014–2020 közötti időszakra
történő programozása” című bizottsági közleményben (COM(2013) 519) az ESMA
humánerőforrás- és pénzügyi programozása tekintetében megállapítottakkal.
A javaslatot kísérő pénzügyi kimutatásban a
Bizottságra vonatkozó költségvetési hatásokat is értékeltük.Összefoglalva, a
javaslat főbb költségvetési vonzatai a következők:
a) a Belső Piaci és Szolgáltatási
Főigazgatóság személyi állománya: 1 fő AD (teljes munkaidős) alkalmazott
felhatalmazáson alapuló jogi aktusok megszövegezése, valamint a kezdeményezés
értékelése, végrehajtásának nyomon követése és esetleges felülvizsgálata céljából.
A becsült összköltség évente 0,141 millió EUR.
b) ESMA: 
i. Személyzeti kiadások: két fő ideiglenes
alkalmazott a következő feladatok ellátására: a kritikus referenciamutatók
felügyeleti kollégiumaiban való részvétel és közvetítés, technikai tanácsadás a
Bizottság részére e rendelet végrehajtásával kapcsolatban, harmadik országokkal
kötendő együttműködési megállapodások kialakításának koordinálása, a
szankciórendszerek konvergenciáját és ágazatközi egységességét elősegítő
iránymutatások megszövegezése, a referenciamutatók felhasználásáról szóló
értesítések nyilvántartása és a nyilvántartásba vett referenciamutató-kezelők
jegyzékének kezelése.
E 2 fő ideiglenes alkalmazott teljes éves
költsége 0,326 millió EUR, amelynek 40%-át
(0,130 millió EUR) a Bizottság, 60%-át (0,196 millió EUR) a
tagállamok fedeznék évente.
ii. Működési és infrastrukturális költségek:
0,25 millió EUR becsült induló költség terhelné az ESMA-t, amelynek
40%-át (0,1 millió EUR) a Bizottság, 60%-át
(0,15 millió EUR) a tagállamok fedeznék 2015-ben. Ez a költségtétel
elsősorban az alábbi feladatokat ellátó ESMA informatikai rendszerekkel
kapcsolatos:
– Az e rendelet szerint nyilvántartásba vett
referenciamutató-kezelők és az Unióban referenciamutatókat szolgáltató,
harmadik országokban működő vállalkozások jegyzékének kezelése. 
– Az egyes referenciamutatók pénzügyi
eszközökben vagy pénzügyi ügyletekben való használatáról szóló értesítések
kezelése, az ezzel kapcsolatos nyilvántartás vezetése, és a
referenciamutató-kezelők tájékoztatása a referenciamutató ezen
felhasználásáról.
Emellett az ESMA 2018. január 1-jéig
jelentésben számol be ezen rendelet alkalmazásáról; a jelentés teljes költsége
0,3 millió EUR, amelynek 40%-át (0,12 millió EUR) a
Bizottság, 60%-át (0,18 millió EUR) a tagállamok fedezik 2017-ben.
2013/0314 (COD)
Javaslat
AZ EURÓPAI PARLAMENT ÉS A TANÁCS
RENDELETE
a pénzügyi eszközökben és pénzügyi
ügyletekben referenciamutatóként használt indexekről 
(EGT-vonatkozású szöveg)
AZ EURÓPAI PARLAMENT ÉS AZ EURÓPAI
UNIÓ TANÁCSA,
tekintettel az Európai Unió működéséről szóló
szerződésre és különösen annak 114. cikkére,
tekintettel az Európai Bizottság javaslatára,
a jogalkotási aktus tervezete nemzeti
parlamenteknek való megküldését követően,
tekintettel az Európai Gazdasági és Szociális
Bizottság véleményére[11],

tekintettel az Európai Központi Bank
véleményére, 
rendes jogalkotási eljárás keretében,
mivel:
(1)       Számos pénzügyi eszköz és
pénzügyi ügylet árazása függ a referenciamutatók pontosságától és
integritásától. A LIBOR-hoz és az EURIBOR-hoz hasonló referencia-kamatlábak
manipulálásával kapcsolatos esetek, továbbá az energia-, olaj- és devizapiaci
referenciamutatók manipulálásával kapcsolatos állítások rámutattak arra, hogy
azok a referenciamutatók, amelyek megállapításának folyamata bizonyos közös
jegyeket mutat – például összeférhetetlenséggel, mérlegelési lehetősséggel és
gyenge irányítással jellemezhető –, ki vannak téve a manipuláció kockázatának.
A referenciamutatóként használt indexek pontosságát és integritását érintő
hibák vagy az azokkal kapcsolatos kételyek alááshatják a piaci bizalmat,
veszteséget okozhatnak a fogyasztóknak és a befektetőknek, egyúttal
torzíthatják a reálgazdasági folyamatokat. Szükséges tehát biztosítani a
referenciamutatók és a referenciamutatók előállítási folyamatának pontosságát,
megalapozottságát és integritását.
(2)       A pénzügyi eszközök piacairól
szóló, 2004. április 21-i 2004/39/EK európai parlamenti és tanácsi
irányelv[12]
tartalmaz bizonyos rendelkezéseket a jegyzett pénzügyi eszközök árazásához
használt referenciamutatók megbízhatóságára vonatkozóan. Az értékpapírok
nyilvános kibocsátásakor vagy piaci bevezetésekor közzéteendő tájékoztatóról
szóló, 2003. november 4-i 2003/71/EK európai parlamenti és tanácsi irányelv[13] tartalmaz bizonyos
rendelkezéseket a kibocsátók által használt referenciamutatókra vonatkozóan. Az
átruházható értékpapírokkal foglalkozó kollektív befektetési vállalkozásokra
(ÁÉKBV) vonatkozó törvényi, rendeleti és közigazgatási rendelkezések
összehangolásáról szóló, 2009. július 13-i 2009/65/EK európai parlamenti és
tanácsi irányelv[14]
tartalmaz bizonyos rendelkezéseket az ÁÉKBV-nak minősülő befektetési alapok
által használt referenciamutatókra vonatkozóan. A nagykereskedelmi
energiapiacok integritásáról és átláthatóságáról szóló,
2011. október 25-i európai parlamenti és tanácsi rendelet[15] tartalmaz bizonyos
rendelkezéseket, amelyek megtiltják a nagykereskedelmi energiatermékekkel
kapcsolatban használt referenciamutatók manipulálását. Ezek a jogalkotási
aktusok azonban csak bizonyos referenciamutatók egyes szempontjaival
foglalkoznak, és nem kezelik a referenciamutatók előállítási folyamatának
valamennyi sebezhető pontját.
(3)       A referenciamutatók
nélkülözhetetlenek a határokon átnyúló ügyletek árazásához, és ezen keresztül a
pénzügyi eszközök és szolgáltatások széles köre tekintetében teszik lehetővé az
egységes piac hatékony működését. A pénzügyi ügyletekben – különösen
jelzáloghiteleknél – referencia-kamatlábként alkalmazott, valamely tagállamban
előállított számos referenciamutatót más tagállamok hitelintézetei és
fogyasztói használnak. Emellett ezek a hitelintézetek e pénzügyi ügyletekre
gyakran a határokon átnyúló bankközi piacon kötnek fedezeti ügyletet, vagy ott
szerzik be hozzájuk a forrásokat. Nemzeti szinten ez idáig mindössze két
tagállam fogadott el referenciamutatókra vonatkozó jogszabályokat, ám az
általuk kialakított jogi keretek máris eltéréseket mutatnak például az
alkalmazási kör tekintetében. Emellett, mivel az Értékpapír-felügyeletek
Nemzetközi Szervezete (IOSCO) által a közelmúltban elfogadott,
referenciamutatókkal kapcsolatos elvek bizonyos rugalmasságot tesznek lehetővé
pontos alkalmazási körük, végrehajtásuk módja és egyes fogalmak tekintetében, a
tagállamok valószínűsíthetően ezen elveket eltérő módon alkalmazó
jogszabályokat fogadnának el nemzeti szinten.
(4)       Az eltérő megközelítések a
belső piac széttöredezését eredményeznék, hiszen a referenciamutató-kezelőkre
és -felhasználókra az egyes tagállamokban eltérő szabályok vonatkoznának, és
előfordulhatna, hogy az egyik tagállamban előállított referenciamutató nem
használható egy másikban. A pénzügyi eszközökben és pénzügyi ügyletekben
használt referenciamutatók pontosságát és integritását Európában biztosítani
hivatott, harmonizált keret hiányában ezért valószínűsíthető, hogy a tagállamok
jogi kereteinek eltérései akadályozzák majd a referenciamutató-előállítás belső
piacának zavartalan működését.
(5)       Az uniós fogyasztóvédelmi
szabályok nem foglalkoznak a pénzügyi ügyletekben hivatkozott referenciamutatók
alkalmasságának kérdésével. Az alkalmatlan referenciamutatók használatával
kapcsolatban az egyes tagállamokban felmerülő fogyasztói panaszok és peres
eljárások eredményeként valószínűsíthető, hogy a tagállamok a fogyasztóvédelem
jogos céljától vezérelve egymástól eltérő nemzeti szintű intézkedéseket
fogadnának el, ami a fogyasztóvédelem eltérő szintje miatti különböző
versenyfeltételek okán a belső piac szétaprózódásához vezethet. 
(6)       Következésképpen a belső piac
– különösen a pénzügyi piacok – megfelelő működésének biztosítása és működési
feltételeinek javítása, valamint a fogyasztók és befektetők magas szintű védelmének
biztosítása érdekében helyénvaló a referenciamutatók uniós szintű szabályozási
keretének meghatározása.
(7)       Helyénvaló és szükséges, hogy
a szóban forgó szabályok rendelet formáját öltsék, hogy a referenciamutatók
előállításában, a referenciamutatókkal kapcsolatos adatszolgáltatásban és a
referenciamutatók felhasználásában érintett személyekre közvetlen
kötelezettségeket megállapító rendelkezéseket az Unió egészében egységesen
alkalmazzák. Mivel a referenciamutatók előállítására vonatkozó jogi keretek
szükségképpen kiterjednek a referenciamutató-előállítás valamennyi oldalát
érintő, pontos követelményeket meghatározó intézkedésekre, a választott
megközelítés akár csekély eltérései is jelentős akadályát jelenthetik a
referenciamutatók határokon átnyúló használatának. Ennélfogva a közvetlenül
alkalmazandó, nemzeti jogalkotást nem igénylő jogi eszköz, azaz rendelet
alkalmazása csökkenti annak lehetőségét, hogy a tagállamok egymástól eltérő
intézkedéseket hozzanak nemzeti szinten, ezáltal pedig egységes megközelítést
és nagyobb jogbiztonságot garantál, és megelőzi a referenciamutatókkal
kapcsolatos, határokon átnyúló tevékenységeket jelentősen akadályozó tényezők
felmerülését.
(8)       A rendelet hatályának olyan
tágnak kell lennie, hogy lehetővé tegye megelőző jellegű szabályozási keret
létrehozását. A referenciamutatók előállítása során mód nyílik mérlegelésre, és
szükségképpen jelen vannak bizonyos típusú összeférhetetlenségek,
következésképpen lehetőség nyílik és késztetés jelentkezik a referenciamutatók
manipulálására. E kockázati tényezők minden referenciamutató tekintetében
közösek, és valamennyit megfelelő irányítási és kontrollkövetelmények alá kell
vonni. Mivel a referenciamutatók sebezhetősége és fontossága időben változó, ha
a szabályozás csak a fontos vagy sebezhető indexekre korlátozódna, akkor
figyelmen kívül hagyná a referenciamutatókkal kapcsolatos esetleges jövőbeli
kockázatokat. A jelenleg szűk körben használt referenciamutatók a jövőben
széles körben elterjedhetnek, azaz esetükben akár csekély mértékű manipuláció
is jelentős hatással járhat. 
(9)       A jelen rendelet alkalmazási
köre szempontjából azt kell döntő tényezőnek tekinteni, hogy a kimeneti érték
meghatározza-e pénzügyi eszköz vagy pénzügyi ügylet értékét, vagy méri-e
befektetési alap teljesítményét. Tehát a rendelet alkalmazási köre nem függhet
a bemeneti adatok jellegétől. Következésképpen a rendelet hatályának ki kell
terjednie a gazdasági jellegű adatokból (pl. részvényárakból) és az egyéb
jellegű számadatokból vagy értékekből (pl. időjárási paraméterekből) számított
referenciamutatókra egyaránt. A szabályozási keretnek az említett kockázatoknak
kitett referenciamutatókra kell vonatkoznia, de arányos választ kell nyújtania
azokra a kockázatokra is, amelyeket különböző referenciamutatók hordoznak
magukban. E rendelet alkalmazási körének ezért minden olyan referenciamutatóra
ki kell terjednie, amelyet szabályozott kereskedési helyszínen jegyzett vagy
ott forgalmazott pénzügyi eszköz árazásához használnak. 
(10)     Jelentős számú fogyasztó
részese olyan pénzügyi ügyleteknek, például jelzáloggal biztosított
fogyasztóihitel-megállapodásoknak, amelyek referenciaértékeként ugyanilyen
kockázatoknak kitett referenciamutatók szolgálnak. Ebből kifolyólag e rendelet
hatályának ki kell kiterjednie [a lakóingatlanokhoz kapcsolódó lakossági
hitelmegállapodásokról és a 2008/48/EK irányelv módosításáról szóló, 2013/…/EU
európai parlamenti és tanácsi] irányelvben említett indexekre és
referencia-kamatlábakra. 
(11)     Számos olyan stratégiai és
befektetési index kapcsán merülnek fel súlyos összeférhetetlenségek, amelyet
valamely alap, például ÁÉKBV-alap teljesítményének mérésére használnak. Ezen
referenciamutatók egy részét közzéteszik, más részét – díjmentesen vagy
díjfizetés ellenében – elérhetővé teszik a nyilvánosság vagy a nyilvánosság egy
része számára, és manipulációjuk kedvezőtlenül érintheti a befektetőket. Ebből
kifolyólag e rendelet hatálya kiterjed a befektetési alapok teljesítményének
mérésére használt indexekre és referencia-kamatlábakra. 
(12)     Minden referenciamutató-kezelő
esetében felmerülhet összeférhetetlenség, mindegyikük végez mérlegelést, és
egyikük esetében sem garantált eleve a megfelelő irányítási és
kontrollrendszerek létezése. Mivel a referenciamutatók előállítási folyamata a
referenciamutató-kezelők ellenőrzése alatt áll, utóbbiak kötelező
engedélyeztetése és felügyelete a leghatékonyabb módja kikezdhetetlen
referenciamutatók biztosításának.
(13)     A referenciamutatók
adatszolgáltatói esetében felmerülhet összeférhetetlenség, tevékenységük során
mérlegelést végeznek, azaz manipulációforrást jelenthetnek. A
referenciamutatókhoz történő adatszolgáltatás önkéntes tevékenység. Bármely
olyan kezdeményezés, amely üzleti modelljük jelentős átalakítására kötelezi az
adatszolgáltatókat, az általuk biztosított adatszolgáltatás beszüntetését
eredményezheti. Mindamellett azon adatszolgáltatók számára, akik már ma is
szabályozás és felügyelet alá tartoznak, a megfelelő irányítási és
kontrollrendszerek kialakítására vonatkozó előírások várhatóan nem jelentenek
majd tetemes költséget vagy aránytalanul nagy adminisztratív terhet. Ezért ez a
rendelet kötelezettségeket állapít meg a felügyelt adatszolgáltatók számára.
(14)     A referenciamutató-kezelő az a
természetes vagy jogi személy, aki ellenőrzést gyakorol a referenciamutató
előállítása felett, így különösen az a személy, aki igazgatja a
referenciamutatót, gyűjti és elemzi a bemeneti adatokat, megállapítja a
referenciamutató értékét, és egyes esetekben közzéteszi a referenciamutatót.
Amennyiben azonban valamely személy újságírói tevékenysége keretében csupán
közzéteszi a referenciamutatót vagy hivatkozik arra, ám nem gyakorol
ellenőrzést a szóban forgó referenciamutató előállítása felett, úgy e személyre
nem kell alkalmazni az e rendelet által a referenciamutató-kezelőkre előírt
követelményeket. 
(15)     Az indexeket valamilyen képlet
vagy más módszertan használatával az alapul szolgáló értékek alapján számítják
ki. E képlet megalkotása, a számítás elvégzése és a bemeneti adatok meghatározása
során lehetőség van a mérlegelésre. E mérlegelés miatt fennáll a manipuláció
kockázata, következésképp e rendelet hatályának ki kell terjednie az ezen
jellemzővel rendelkező összes referenciamutatóra. Azokban az esetekben azonban,
amikor egyetlen ár vagy érték szolgál valamely pénzügyi eszköz
referenciaértékeként – például amikor egy opció referenciaárát egyetlen
értékpapír ára határozza meg – nincs számítás, nincsenek bemeneti adatok és
nincs mérlegelés sem. Következésképp az egyetlen áron vagy egyetlen értéken
alapuló referenciaárak e rendelet alkalmazásában nem tekintendők
referenciamutatónak. A központi szerződő felek által előállított referenciaárak
vagy elszámolási árak nem tekintendők referenciamutatónak, mivel ezeket
elszámolás, biztosíték meghatározása vagy kockázatkezelés céljából, azaz nem
valamely pénzügyi eszköz alapján fizetendő összeg vagy pénzügyi eszköz
értékének meghatározása céljából használják fel.
(16)     Az Unióban központi bankok
által előállított referenciamutatókat állami hatóságok ellenőrzik, és e mutatók
megfelelnek a referenciamutatók pontosságát, integritását és függetlenségét e
rendeletnek megfelelően biztosító elveknek, standardoknak és eljárásoknak.
Következésképp nem szükséges, hogy e referenciamutatók a jelen rendelet hatálya
alá tartozzanak. Harmadik országok központi bankjai azonban szintén
előállíthatnak olyan referenciamutatókat, amelyeket mások felhasználnak az
Unióban. Meg kell határozni, hogy a referenciamutatókat előállító harmadik
országbeli központi bankok közül csak azok mentesülnek e rendelet előírásai
alól, amelyek az e rendeletben megállapítottakhoz hasonló standardokat
alkalmaznak. 
(17)     A referenciamutatók megfelelő
irányítást nélkülöző előállítási folyamata lehetőséget teremt a
referenciamutatók manipulálására. A nyilvánosság számára elérhető
referenciamutatók esetében ezen kockázatok nem vehetők teljes körűen
figyelembe, így adott esetben az érvényesülő kontroll és irányítás elégtelen
lehet. A referenciamutatók integritásának biztosítása érdekében a referenciamutató-kezelők
számára megfelelő irányítási rendszerek működtetését kell előírni, amelyek
révén ellenőrizhetik az összeférhetetlenségeket, és fenntarthatják a
referenciamutatókba vetett bizalmat. A referenciamutató-kezelők nagy része –
akár megfelelő irányítás esetén is – ki van téve összeférhetetlenségeknek, és
adott esetben egyes kérdések mérlegelésére és eldöntésére kényszerül, ami az
érdekelt felek különböző csoportjait érinti. Szükséges tehát, hogy a
referenciamutató-kezelők olyan külön funkcióval rendelkezzenek az irányítási
rendszerek végrehajtásának és hatékonyságának felügyeletére, amely hatékony
felügyeletet biztosít.
(18)     A referenciamutatók
manipulálása vagy megbízhatatlansága kárt okozhat a befektetőknek és a
fogyasztóknak. E rendeletnek ezért meg kell határoznia a
referenciamutató-kezelőkre és az adatszolgáltatókra vonatkozó nyilvántartási
kötelezettségek keretét, valamint biztosítania kell a referenciamutatók
céljával és a referenciamutatókhoz felhasznált bemeneti adatokkal kapcsolatos átláthatóságot,
elősegítve ezáltal az esetleges kárigények igazságosabb és hatékonyabb
rendezését a nemzeti és európai jognak megfelelően.
(19)     A rendelet végrehajtásának
ellenőrzéséhez, illetve annak hatékony betartatásához utólagos elemzésre és
tényadatokra van szükség, amihez a referenciamutató-kezelőknek egy kellően
hosszú időszakon keresztül megfelelő nyilvántartásokat kell vezetniük a
referenciamutató kiszámítására vonatkozóan. A referenciamutató által mérni
hivatott valóságelem és annak környezete idővel valószínűsíthetően változik.
Ebből kifolyólag a referenciamutató előállítási folyamatát és módszertanát
időről időre ellenőrizni kell, illetve felül kell vizsgálni az esetleges
hiányosságok és fejlesztési lehetőségek feltárása érdekében. A referenciamutatók
előállításával kapcsolatos hiányosságok sok érdekelt felet érinthetnek, akik
segíthetnek ezen hiányosságok feltárásában. Szükség van tehát egy olyan
független panaszkezelési eljárás kidolgozására, amely révén ezek az érdekelt
felek panasszal élhetnek a referenciamutató-kezelő felé, és amely garantálja,
hogy a referenciamutató-kezelő objektív módon vizsgálja meg a panaszok
megalapozottságát. 
(20)     A referenciamutatók
előállítása gyakran fontos funkciók – például a referenciamutató kiszámítása, a
bemeneti adatok összegyűjtése és a referenciamutató közlése – kiszervezésével
jár. Az irányítási rendszerek hatékonyságának biztosítása érdekében biztosítani
kell, hogy a funkciók kiszervezése a referenciamutató-kezelőt ne mentesítse
egyetlen kötelezettsége vagy felelőssége alól sem, továbbá, hogy a kiszervezés
oly módon valósuljon meg, hogy az ne korlátozza a referenciamutató-kezelő
képességét e kötelezettségeinek és felelősségeinek való megfelelésre, illetve
az érintett illetékes hatóság képességét a referenciamutató-kezelők felett
gyakorolt felügyelet tekintetében.
(21)     A bemeneti adatok központi
fogadója a referenciamutató-kezelő, amely konzisztens módon tudja vizsgálni a
bemeneti adatok integritását és pontosságát. Szükséges tehát, hogy a
referenciamutató-kezelő rendelkezzen a bemeneti adatok pontosságának
vizsgálatához szükséges kontrolleljárásokkal, a gyanús adatokról pedig
értesítse az érintett illetékes hatóságot. 
(22)     Adott esetben a
referenciamutató-kezelő alkalmazottai is észlelhetik e rendelet megszegését,
vagy azonosíthatnak olyan potenciális sebezhető pontokat, amelyek
manipulációhoz vagy annak kísérletéhez vezethetnek. E rendeletnek ezért
garantálnia kell olyan alkalmas rendszerek működtetését, amelyeken keresztül az
alkalmazottak bizalmas úton felhívhatják a referenciamutató-kezelők figyelmét a
rendelet esetleges megszegésére. 
(23)     A bemeneti adatok
szolgáltatásával összefüggésben gyakorolható bárminemű mérlegelési jogkör
lehetőséget teremt a referenciamutató manipulálására. Amennyiben a bemeneti adat
ügyleti adat, kisebb a mérlegelési lehetőség, így korlátozottabb az adat
manipulálásának kockázata. Ebből kifolyólag a referenciamutató-kezelőknek
általános szabályként tényleges ügyletekre vonatkozó bemeneti adatokat kell
használniuk, amennyiben azok rendelkezésre állnak; azokban az esetekben
azonban, amikor a referenciamutató integritásának és pontosságának
garantálásához az ügyleti adatok nem elegendők, más adatok is felhasználhatók.
(24)     A referenciamutatónak az
általa lekövetni hivatott gazdasági tény mérése tekintetében értelmezett
pontossága és megbízhatósága a használt módszertantól és a bemeneti adatoktól
függ. Következésképp olyan módszertant kell alkalmazni, amely garantálja a
referenciamutató megbízhatóságát és pontosságát. 
(25)     A referenciamutató
pontosságának folyamatos fenntartása érdekében szükség lehet a módszertan
megváltoztatására, de a módszertan változtatásai hatással vannak az érdekelt
felekre és a referenciamutató felhasználóira. Szükség van tehát a
referenciamutató módszertanának megváltoztatása esetén követendő – a
konzultációs követelményeket is magukban foglaló – eljárások meghatározására
annak érdekében, hogy a felhasználók és az érdekelt felek meg tudják tenni a
szóban forgó változtatások miatt szükséges intézkedéseket, illetve jelezni
tudják a referenciamutató-kezelő felé, ha aggályaik merülnek fel a
változtatásokkal kapcsolatban. 
(26)     A referenciamutatók
integritása és pontossága az adatszolgáltatók által közölt bemeneti adatok
integritásától és pontosságától függ. Elengedhetetlenül fontos, hogy az
adatszolgáltatók bemeneti adatokkal kapcsolatos kötelezettségei egyértelműen
meg legyenek határozva, megbízhatóak legyenek, és összhangban legyenek a
referenciamutató-kezelő által használt kontrolleljárásokkal és módszertannal. Ehhez
a referenciamutató-kezelőnek magatartási kódexet kell kidolgoznia, amelyben
rögzíti ezeket a követelményeket, az adatszolgáltatókat pedig kötelezni kell a
magatartási kódex betartására. 
(27)     Számos referenciamutatót
szabályozott kereskedési helyszínekről, energiatőzsdékről vagy
kibocsátásiegység-aukciókból származó bemeneti adatok alapján számítanak ki.
Ezek a helyszínek szabályozás és felügyelet alá tartoznak, ami biztosítja a
bemeneti adatok integritását, illetve az irányítási követelmények és a szabálysértések
bejelentésére szolgáló eljárások érvényesülését. Ezért a kettős szabályozás
elkerülése érdekében, és mivel e helyszínek felügyelete biztosítja a
felhasznált bemeneti adatok integritását, a vonatkozó referenciamutatókat
mentesíteni kell egyes követelmények alól.
(28)     Az adatszolgáltatók is ki
lehetnek téve összeférhetetlenségnek, a bemeneti adatok meghatározása kapcsán
pedig mérlegelési jogkörük lehet. Ebből kifolyólag szükséges, hogy az
adatszolgáltatók tekintetében irányítási rendszerek érvényesüljenek, amelyek
révén biztosítható ezen összeférhetetlenségek kezelése és az, hogy pontos
bemeneti adatokat szolgáltassanak, amelyek megfelelnek a
referenciamutató-kezelő követelményeinek, és hitelesíthetők.
(29)     A referenciamutatók különböző
típusai és ágazatai más-más jellemzőkkel, sebezhető pontokkal és kockázatokkal
rendelkeznek. E rendelet rendelkezéseit ezért tovább kell részletezni a
referenciamutatók egyes ágazatainak és típusainak megfelelően. A bankközi
referencia-kamatlábak fontos szerepet játszanak a monetáris politika
transzmissziójában, ezért pontosítani kell, hogy e rendelet rendelkezései
miként alkalmazandók e referenciamutatókra. Az árupiaci referenciamutatók
széles körben használt, ágazatspecifikus jellemzőkkel rendelkező mutatók, ezért
pontosítani kell, hogy e rendelet rendelkezései miként alkalmazandók e
referenciamutatókra.
(30)     Bizonyos kritikus
referenciamutatók kudarca súlyos következményekkel járhat a pénzügyi
stabilitásra, a piacok rendezett működésére vagy a befektetőkre nézve, ezért
ezen kritikus referenciamutatók integritásának és megalapozottságának
garantálása további követelmények alkalmazását teszi szükségessé. Ilyen
következmények merülnek fel akkor, amikor a referenciamutató jelentős értékű
pénzügyi eszköz referenciaértékeként szolgál. Szükséges ezért, hogy a Bizottság
meghatározza azokat a referenciamutatókat, amelyek bizonyos küszöbértéket
meghaladó értékű pénzügyi eszközhöz szolgálnak referenciaértékként, és így
kritikus referenciamutatónak minősítendők.
(31)     Az adatszolgáltatással
felhagyó adatszolgáltatók alááshatják a kritikus referenciamutatók
hitelességét. E kockázat kezelése érdekében szükséges tehát olyan jogkört
biztosítani az érintett illetékes hatóság részére, amely alapján kötelező
adatszolgáltatást írhat elő a kritikus referenciamutatók esetében. 
(32)     Ahhoz, hogy a
referenciamutatók felhasználói megfelelő döntéseket hozhassanak, és megértsék a
referenciamutatók kockázatait, tudniuk kell, hogy mit mérnek a
referenciamutatók és ismerniük kell azok hiányosságait. Ebből kifolyólag a
referenciamutató-kezelőnek közzé kell tennie egy ezen információkat tartalmazó
nyilatkozatot, valamint nyilvánosságra kell hoznia a referenciamutató
meghatározásához használt bemeneti adatokat.
(33)     A fogyasztók olyan pénzügyi
ügyleteket, például jelzáloghitel- és fogyasztásihitel-szerződéseket köthetnek,
amelyek valamilyen referenciamutatóra hivatkoznak; az egyenlőtlen
alkupozíciókból és a szabványfeltételek alkalmazásából kifolyólag azonban
korlátozott választási lehetőségük van az alkalmazott referenciamutató
tekintetében. Emiatt biztosítani kell azt, hogy a referenciamutató
megválasztására jobban képes, felügyelt szervezet, azaz a hitelező viselje a
felelősséget annak vizsgálatáért, hogy az ilyen referenciamutató alkalmas-e a
fogyasztó számára. A referenciamutatót referenciaértékként használó pénzügyi
eszközök tekintetében mindazonáltal nem kell e rendeletben előírni az
alkalmassági vizsgálatot, mivel erről a [MiFID] irányelv már rendelkezik. 
(34)     E rendeletnek figyelembe kell
vennie az Értékpapír-felügyeletek Nemzetközi Szervezete (IOSCO) által a
pénzügyi referenciamutatókra vonatkozóan 2013. július 17-én közzétett
elveket (a továbbiakban: IOSCO-elvek), amelyek a referenciamutatókra vonatkozó
szabályozási követelmények globális standardjaként szolgálnak. A
befektetővédelem érdekében a harmadik országokban szolgáltatott
referenciamutatónak az Unióban történő használatát megelőzően el kell végezni
annak vizsgálatát, hogy a harmadik országban a referenciamutatókra alkalmazott
felügyelet és szabályozás egyenértékű-e az uniós felügyelettel és
szabályozással. 
(35)     A referenciamutató-kezelőt
azon tagállam illetékes hatóságának kell engedélyeznie és felügyelnie, amelyben
a referenciamutató-kezelő elhelyezkedik.
(36)     Bizonyos körülmények között
előfordulhat, hogy az index szolgáltatójának nincs tudomása arról, hogy az
általa előállított index valamilyen pénzügyi eszköz referenciaértékeként
szolgál. Ez különösen abban az esetben lehetséges, amikor a felhasználó és a
referenciamutató-kezelő különböző tagállamban helyezkedik el. Emiatt szükséges
az, hogy amennyiben az illetékes hatóságok tudomást szereznek valamely
referenciamutatónak pénzügyi eszközben történő használatáról, erről
tájékoztassák valamely központi koordináló hatóságot, például az ESMA-t,
amelynek értesítenie kell a referenciamutató-kezelőt. 
(37)     Hatékony felügyelet a
tagállamok illetékes hatóságai részére biztosított hatékony eszközök,
hatáskörök és erőforrások révén biztosítható. E rendeletnek ezért rendelkeznie
kell mindenekelőtt a nemzeti joggal összhangban a tagállami illetékes hatóságok
részére minimumkövetelményként biztosítandó felügyeleti és vizsgálati
hatáskörökről. Az e rendelet szerinti hatásköreik gyakorlása során az illetékes
hatóságoknak és az ESMA-nak tárgyilagosan és pártatlanul, döntéshozatali
önállóságukat fenntartva kell eljárnia.
(38)     Ezen rendelet megsértésének
észlelése érdekében szükséges, hogy az illetékes hatóságok – a nemzeti jognak
megfelelően – rendelkezzenek a természetes és jogi személyek telephelyeire való
bejutás lehetőségével iratok lefoglalása céljából. A szóban forgó
telephelyekhez való hozzáférésre akkor van szükség, ha fennáll a megalapozott
gyanúja annak, hogy ott az ellenőrzés vagy vizsgálat tárgyával összefüggő
dokumentumok és adatok találhatók, amelyek fontosak lehetnek e rendelet
megsértésének bizonyításához. Az említett telephelyekhez való hozzáférés
szükséges továbbá, ha: a korábban tájékoztatásra felszólított személy a
felszólításnak nem tett eleget; vagy alapos okkal feltételezhető, hogy a
felszólításnak a felszólított személy nem tenne eleget, vagy a felszólításban
megjelölt dokumentumokat vagy információt eltávolítaná, módosítaná vagy
megsemmisítené. Amennyiben a telephelyhez való hozzáféréshez – a nemzeti jognak
megfelelően – az érintett tagállam igazságszolgáltatási hatóságának előzetes
engedélye szükséges, a telephelyhez való hozzáférésre vonatkozó hatáskör az
igazságszolgáltatási hatóság előzetes engedélyének beszerzését követően
gyakorolható. 
(39)     A felügyelt szervezetektől
származó telefonbeszélgetés-felvételek és adatforgalmi nyilvántartások
létfontosságú és időnként egyedüli bizonyítékot képezhetnek e rendelet, és
különösen az irányítási és kontrollkövetelmények megsértésének észlelése és
bizonyítása szempontjából. Ezek a nyilvántartások és felvételek elősegítik az
adatszolgáltatásért és az adatszolgáltatás jóváhagyásáért felelős személy
kilétének, valamint annak megállapítását, hogy megtörtént-e az alkalmazottak
fizikai elkülönítése. Ebből kifolyólag lehetővé kell tenni, hogy amennyiben
fennáll a megalapozott gyanúja annak, hogy az ellenőrzés vagy vizsgálat
tárgyával összefüggő e felvételek vagy nyilvántartások fontosak lehetnek ezen
rendelet megsértésének bizonyításához, az illetékes hatóságok előírják a
felügyelt szervezetek által megőrzött, meglévő telefonbeszélgetés-felvételek,
elektronikus kommunikációs és adatforgalmi nyilvántartások átadását.
(40)     E rendelet egyes rendelkezései
alkalmazandók harmadik országok azon természetes és jogi személyeire, akik
referenciamutatókat használnak, azokhoz adatot szolgáltatnak vagy más módon
vesznek részt a referenciamutató előállításának folyamatában. A tagállamok
illetékes hatóságainak ezért ki kell alakítaniuk az együttműködés kereteit
harmadik országok hatóságaival. Az ESMA-nak össze kell hangolnia az együttműködési
keretek kidolgozását és a harmadik államoktól származó információk cseréjét az
illetékes hatóságok között.
(41)     E rendelet tiszteletben tartja
az Európai Unió működéséről szóló szerződésben (EUMSZ) és az Európai Unió
Alapjogi Chartájában meghatározott alapvető jogokat és elveket, különös
tekintettel a magán- és a családi élet tiszteletben tartására vonatkozó jogra,
a személyes adatok védelmére, a véleménynyilvánítás és a tájékozódás
szabadságára, a vállalkozás szabadságára, a tulajdonhoz való jogra, a fogyasztók
védelmére, a hatékony jogorvoslathoz való jogra, valamint a védelemhez való
jogra. Ennek megfelelően ezt a rendeletet a fenti jogokkal és elvekkel
összhangban kell értelmezni és alkalmazni. 
(42)     Az érintett személyek
védelemhez való jogát teljes mértékben tiszteletben kell tartani. Ennek
érdekében az eljárások alá vont személyek részére biztosítani kell az illetékes
hatóság határozatának alapját képező megállapításokhoz való hozzáférést és a
meghallgatási jogot.
(43)     A referenciamutatókkal kapcsolatos
átláthatóságra a pénzügyi piacok stabilitása és a befektetők védelme miatt van
szükség. Az illetékes hatóságok általi információcserének vagy
információtovábbításnak a személyes adatok továbbítására vonatkozó szabályoknak
megfelelően kell történnie, a személyes adatok feldolgozása vonatkozásában az
egyének védelméről és az ilyen adatok szabad áramlásáról szóló, 1995. október
24-i 95/46/EK európai parlamenti és tanácsi irányelvvel[16] összhangban. Az ESMA általi
információcserének vagy információtovábbításnak a személyes adatok
továbbítására vonatkozó szabályoknak megfelelően kell történnie, a személyes
adatok közösségi intézmények és szervek által történő feldolgozása tekintetében
az egyének védelméről, valamint az ilyen adatok szabad áramlásáról szóló, 2000.
december 18-i 45/2001/EK európai parlamenti és tanácsi rendelettel[17] összhangban.
(44)     Figyelembe véve a pénzügyi
szolgáltatások ágazatában a szankciórendszerek megerősítéséről szóló bizottsági
közleményt és a közleményhez kapcsolódóan később elfogadott uniós jogi
aktusokat, a tagállamoknak szabályokat kell hozniuk az e rendeletben foglalt
rendelkezések megsértése esetén alkalmazandó szankciókról és közigazgatási
intézkedésekről, és biztosítaniuk kell azok végrehajtását. Ezeknek a
szankcióknak és közigazgatási intézkedéseknek hatékonyaknak, arányosaknak és
visszatartó erejűeknek kell lenniük. 
(45)     Ehhez közigazgatási
intézkedések, szankciók és bírságok rendszeréről kell rendelkezni, amelyen
keresztül biztosítható az egységes megközelítés a tagállamokban, és fokozható
ezek visszatartó ereje. Az egyes esetekben alkalmazott szankciókat adott
esetben olyan tényezők figyelembevételével kell meghatározni mint az
esetlegesen megállapított pénzügyi haszon visszafizetése, a jogsértés
súlyossága és időtartama, a súlyosbító és enyhítő körülmények, a bírság
elrettentő hatásának szükségessége, és – adott esetben – a szankció mértéke
csökkenthető az illetékes hatósággal való együttműködés fejében. A nagyon
súlyos jogsértések esetében az adott konkrét esetben kiszabott közigazgatási
bírság tényleges összege elérheti az e rendelet szerinti maximális összeget
vagy a nemzeti jog szerinti magasabb összeget, míg a kisebb jelentőségű
jogsértések vagy megállapodás esetében a maximális összegnél lényegesen kisebb
bírságok alkalmazhatók. Az illetékes hatóság részére biztosítani kell, hogy a
referenciamutató-kezelő vagy az adatszolgáltatók tekintetében élhessen a
vezetői funkciók gyakorlásától való ideiglenes eltiltás lehetőségével. E
rendelet nem korlátozza a tagállamokat abban, hogy szigorúbb közigazgatási
szankciókról rendelkezzenek.
(46)     Biztosítandó azt, hogy az
illetékes hatóságok által hozott határozatok visszatartó erővel bírjanak a
tágan értelmezett nyilvánosságra nézve, a határozatokat alapértelmezésben közzé
kell tenni. A határozatok közzététele fontos eszköz az illetékes hatóságok
számára abból a szempontból is, hogy ezen keresztül tájékoztatják a piaci
szereplőket arról, hogy mely magatartás tekintendő e rendelet megsértésének,
egyúttal piaci szereplők széles körét ösztönzik a helyes magatartás követésére.
Amennyiben ez a közzététel aránytalan károkat okozhat az érintettek számára,
veszélyezteti a pénzügyi piacok stabilitását vagy valamely folyamatban lévő
vizsgálatot, az illetékes hatóságnak a szankciókat és intézkedéseket anonim
módon vagy késleltetve kell közzétennie. Az illetékes hatóságok számára
biztosítani kell a lehetőséget, hogy adott esetben ne tegyék közzé a
szankciókat, amennyiben úgy vélik, hogy az anonim vagy késleltetett közzététel
révén nem biztosítható az, hogy a pénzügyi piacok stabilitása ne legyen
veszélyeztetve. Az illetékes hatóságoknak nem kell továbbá közzétenniük azon
kisebb jelentőségűnek tartott intézkedéseket, amelyek közzététele aránytalan
lenne.
(47)     A kritikus referenciamutatók
több tagállam adatszolgáltatóit, referenciamutató-kezelőit és felhasználóit
érinthetik. Így előállításuk megszüntetése vagy bármely olyan esemény, amely
jelentősen alááshatja integritásukat több tagállamban járhat következményekkel,
ami azt is jelenti, hogy a referenciamutató-kezelő tagállamának illetékes
hatósága egymaga nem lesz képes hatékonyan és eredményesen kezelni a kritikus
referenciamutató jelentette kockázatokat. Az illetékes hatóságok közötti
felügyeleti információk hatékony megosztása, valamint tevékenységeik és
felügyeleti intézkedéseik összehangolása érdekében létre lehet hozni az
illetékes hatóságok kollégiumait. A kollégiumok tevékenységének hozzá kell
járulnia az e rendelet szerinti szabályok harmonizált alkalmazásához és a
felügyeleti gyakorlatok konvergenciájához. A koordináció, a felügyeleti
egységesség és a felügyeleti gyakorlatok konvergenciája tekintetében
kulcsfontosságú az ESMA által végzett, jogi kötőerővel bíró közvetítés. A
referenciamutatók szolgálhatnak hosszú távú pénzügyi eszközök és pénzügyi
ügyletek referenciaértékeként. Egyes esetekben ilyen referenciamutatók
előállítása nem lesz megengedett e rendelet hatálybalépését követően, mivel e
referenciamutatók olyan tulajdonságokkal rendelkeznek, amelyek nem alakíthatók
át e rendelet követelményeinek megfelelően. Amennyiben azonban megtiltanánk e
referenciamutatók további előállítását, az a mutatóra hivatkozó pénzügyi
eszközök vagy pénzügyi ügyletek megszűnéséhez vagy ellehetetlenüléséhez
vezethet, és ezáltal kárt okozhat a befektetőknek. Átmeneti időszakra lehetővé
kell ezért tenni e referenciamutatók további előállítását.
(48)     Az e rendelet végrehajtására
vonatkozó egységes feltételek biztosítása és a javaslat technikai elemeinek
további pontosítása céljából fel kell hatalmazni a Bizottságot arra, hogy az
EUMSZ 290. cikkének megfelelően jogi aktusokat fogadjon el a
fogalommeghatározások technikai részleteinek, a referenciamutató-kezelőkre és a
felügyelt adatszolgáltatókra vonatkozó irányítási és kontrollkövetelményeknek,
a bemeneti adatokra és módszertanra vonatkozó követelményeknek, a magatartási
kódexnek, az egyes referenciamutató-típusokra és az egyes ágazatokra vonatkozó
specifikus követelményeknek és a referenciamutató-kezelők engedélyezéséhez
szükséges kérelemben benyújtandó információk körének a megállapítása érdekében.
(49)     A Bizottságnak az EUMSZ 290.
cikke szerinti felhatalmazáson alapuló jogi aktusok útján és az 1095/2010/EU
rendelet 10–14. cikkének megfelelően el kell fogadnia az ESMA által
kidolgozott, a harmadik országok illetékes hatóságaival kötendő együttműködési
megállapodások minimális tartalmát megállapító szabályozástechnikai
standardtervezeteket
(50)     Az e rendelet végrehajtására
vonatkozó egységes feltételek biztosítása érdekében a rendelet egyes elemei
tekintetében végrehajtási hatásköröket kell biztosítani a Bizottság számára.
Ezek az elemek a harmadik országok központi bankjaira és referenciamutató-kezelőire
vonatkozó jogi keretrendszer egyenértékűségének igazolásával, valamint a
kritikus referenciamutatóvá történő minősítéssel kapcsolatosak.Az említett
hatásköröket a Bizottság végrehajtási hatásköreinek gyakorlására vonatkozó
tagállami ellenőrzési mechanizmusok szabályainak és általános elveinek
megállapításáról szóló, 2011. február 16-i 182/2011/EU európai
parlamenti és tanácsi rendeletnek[18]
megfelelően kell gyakorolni.
(51)     Fel kell továbbá hatalmazni a
Bizottságot arra, hogy az EUMSZ 291. cikke szerinti végrehajtási jogi aktusok
útján és az 1095/2010/EU rendelet 15. cikkének megfelelően az ESMA által
kidolgozott, az illetékes hatóságok és az ESMA közötti információcsere
eljárásait és formáit megállapító végrehajtás-technikai standardokat fogadjon el.
Mivel e rendelet célkitűzéseit, nevezetesen a referenciamutatók okozta
sérülékenységet kezelni hivatott egységes és hatékony rendszer megteremtését a
tagállamok nem tudják kielégítően megvalósítani, tekintve, hogy a
referenciamutatókkal kapcsolatos problémák átfogó hatása teljes körűen csak
uniós kontextusban érzékelhető, és ezért e célkitűzések uniós szinten jobban
megvalósíthatók, az Unió az Európai Unióról szóló szerződés 5. cikkében
meghatározott szubszidiaritás elvével összhangban intézkedéseket hozhat. Az
említett cikkben foglalt arányossági elvvel összhangban ez a rendelet nem lépi
túl a szóban forgó célkitűzések eléréséhez szükséges mértéket,
ELFOGADTA EZT A RENDELETET:
I. CÍM 
TÁRGY, HATÁLY ÉS FOGALOMMEGHATÁROZÁSOK
1. cikk 
Tárgy
Ez a rendelet közös megközelítést vezet be az
Unióban a pénzügyi eszközökben és pénzügyi ügyletekben referenciamutatóként
használt indexek pontosságának és integritásának biztosítása érdekében. A
rendelet ezáltal hozzájárul a belső piac zökkenőmentes működéséhez, miközben a
fogyasztók és befektetők védelmének magas szintjét is biztosítja.
2. cikk
 Hatály
(1)          Ez a rendelet a
referenciamutatók előállítására, a referenciamutatókhoz szolgáltatott bemeneti
adatok közlésére és a referenciamutatók felhasználására alkalmazandó az
Unióban.
(2)          Ez a rendelet nem
alkalmazandó: 
a)      a Központi Bankok Európai Rendszerének
tagjaira;
b)      azon harmadik országok központi
bankjaira, amelyek jogi keretrendszerével kapcsolatban a Bizottság elismerte,
hogy az a referenciamutató-előállítás pontosságára, integritására és
függetlenségére vonatkozóan e rendeletben megállapított követelményekkel
egyenértékű elvekről, standardokról és eljárásokról rendelkezik.
(3)          A Bizottság elkészíti a (2)
bekezdés b) pontjában említett harmadik országbeli központi bankok jegyzékét. 
Az erre vonatkozó végrehajtási jogi aktusokat a
38. cikk (2) bekezdésében említett vizsgálóbizottsági eljárás keretében kell
elfogadni.
3. cikk
Fogalommeghatározások
(1)          E rendelet alkalmazásában:
1.      „index”: olyan szám:
a)       amelyet közzétesznek vagy nyilvánosság
számára elérhetővé tesznek;
b)      amelyet – részben vagy egészben –
valamilyen képlet vagy bármely más számítási módszer alkalmazásával vagy
értékeléssel rendszeres időközönként meghatároznak; 
c)       amennyiben ez a meghatározás egy vagy
több alapul szolgáló eszköz értéke vagy árak, például becsült árak, vagy más
értékek alapján történik;
2.      „referenciamutató”: olyan index amely
referenciaértékként szolgál valamely pénzügyi eszköz vagy pénzügyi ügylet
alapján fizetendő összeg vagy a pénzügyi eszköz értékének meghatározásához,
vagy amelyet befektetési alap teljesítményének mérésére használnak;
3.      „referenciamutató előállítása”:
a)       a referenciamutató meghatározásához
szükséges rendszerek igazgatása; valamint
b)      a referenciamutató meghatározásához
szükséges bemeneti adatok gyűjtése, elemzése vagy feldolgozása; valamint
c)       a referenciamutató értékének
meghatározása képlet vagy más számítási módszer alkalmazásán vagy az erre a
célra szolgáltatott bemeneti adatok értékelésén keresztül;
4.      „referenciamutató-kezelő”: a
referenciamutató előállítása felett ellenőrzést gyakorló természetes vagy jogi
személy;
5.      „referenciamutató-felhasználó”: olyan
pénzügyi eszköz kibocsátója vagy tulajdonosa, vagy olyan pénzügyi ügylet
szerződő fele, amelynek esetében a referenciamutató referenciaértékként
szolgál;
6.      „bemenetiadat-szolgáltatás”: a
referenciamutató értékének meghatározásához szükséges, ilyen célból közölt
bemeneti adatok szolgáltatása referenciamutató-kezelő, vagy
referenciamutató-kezelőnek történő továbbítás céljából másik személy részére;
7.      „adatszolgáltató”: bemeneti adatokat
szolgáltató természetes vagy jogi személy; 
8.      „felügyelt adatszolgáltató”:
referenciamutató-kezelő részére bemeneti adatokat szolgáltató, az Unióban
elhelyezkedő, felügyelt szervezet;
9.      „adatközlő személy”: az adatszolgáltató
által bemeneti adatok szolgáltatása céljából alkalmazott természetes személy;
10.    „bemeneti adat”: egy vagy több alapul
szolgáló eszköz értékére vagy árakra, ideértve a becsült árakat is, vagy más
értékekre vonatkozó adat, amelyet a referenciamutató-kezelő felhasznál a
referenciamutató értékének meghatározása céljából;
11.    „szabályozott adat”: a [MIFIR] 2. cikke
(1) bekezdésének 25. pontjában meghatározott kereskedési helyszín vagy a
[MIFIR] 2. cikke (1) bekezdésének 18. pontjában meghatározott jóváhagyott
közzétételi mechanizmus vagy a [MIFIR] 2. cikke (1) bekezdésének 20. pontjában
meghatározott jóváhagyott adatszolgáltatási mechanizmus által a kereskedés
utáni kötelező adatszolgáltatási követelményekkel összhangban közvetlenül
szolgáltatott bemeneti adat, vagy a 2009/72/EK irányelv[19] 37. cikke (1) bekezdésének j)
pontjában említett villamosenergia-tőzsde vagy a 2009/73/EK irányelv[20] 41. cikke (1) bekezdésének j)
pontjában említett földgáztőzsde vagy az 1031/2010/EK európai parlamenti és
tanácsi rendelet 26. vagy 30. cikkében említett aukciós platform által
közvetlenül szolgáltatott bemeneti adat;
12.    „ügyleti adat”: megfigyelhető árak, ráták,
indexek vagy nem kapcsolt felek közötti, aktív versenypiacon a kereslet-kínálat
törvényei által meghatározott versenyfeltételek szerint lebonyolított ügyletek
értékére vonatkozó adatok;
13.    „pénzügyi eszköz”: a 2004/39/EK irányelv I
mellékletének C. szakaszában felsorolt eszköz, amelyre vonatkozóan kérelmezték
valamely kereskedési helyszínre való bevezetést, vagy amellyel valamely
kereskedési helyszínen kereskednek;
14.    „felügyelt szervezet”:
a)       a 2013/36/EU európai parlamenti és
tanácsi irányelv[21]
3. cikke (1) bekezdésének 1. pontjában meghatározott
hitelintézet; 
b)      a [MIFIR] 2. cikke (1) bekezdésének
1. pontjában meghatározott befektetési vállalkozás; 
c)       a 2009/138/EK irányelv[22] 13. cikkének 1. pontjában
meghatározott biztosító;
d)      a 2009/138/EK irányelv 13. cikkének 1.
pontjában meghatározott viszontbiztosító; 
e)       a 2009/65/EK irányelv[23] 1. cikke
(2) bekezdésében meghatározott átruházható értékpapírokkal foglalkozó
kollektív befektetési vállalkozás (ÁÉKBV);
f)       a 2011/61/EU európai parlamenti és
tanácsi irányelv[24]
4. cikke (1) bekezdésének b) pontjában meghatározott
alternatívbefektetésialap-kezelő (ABAK);
g)       a 648/2012/EU európai parlamenti és
tanácsi rendelet[25]
2. cikkének 1. pontjában meghatározott központi szerződő fél;
h)       a 648/2012/EU rendelet 2. cikke 2.
pontjában meghatározott kereskedési adattár;
i)        referenciamutató-kezelő;
15.    „pénzügyi ügylet”:
a)       a 2008/48/EK európai parlamenti és
tanácsi irányelv[26]
3. cikkének c) pontjában meghatározott hitelmegállapodás; 
b)      a [lakóingatlanokhoz kapcsolódó
hitelmegállapodásokról szóló] [2013/…/EU] európai parlamenti és tanácsi
irányelv 3. cikkének 3. pontjában meghatározott hitelmegállapodás;
16.    „befektetési alap”: a 2011/61/EU európai
parlamenti és tanácsi irányelv 4. cikke (1) bekezdésének a) pontjában
meghatározott ABA és a 2009/65/EK európai parlamenti és tanácsi irányelv
hatálya alá tartozó kollektív befektetési vállalkozás;
17.    „vezető testület”: az intézmény irányító
testülete, amely a felügyeleti és a vezetési funkciót foglalja magában,
rendelkezik a végső döntéshozatal hatáskörével és jogosult az intézmény
stratégiájának, célkitűzéseinek és általános irányvonalának meghatározására;
18.    „fogyasztó”: olyan természetes személy,
aki az ezen rendelet hatálya alá tartozó pénzügyi ügyletek keretében olyan
célból jár el, amely kívül esik szakmája, üzleti tevékenysége vagy foglalkozása
körén; 
19.    „bankközi referencia-kamatláb”:
referenciamutató, amelynek az e cikk 1.c) pontja szerinti alapul szolgáló
eszköze az a kamatláb, amelyen a bankok egymástól kölcsönt vesznek fel, illetve
egymásnak kölcsönt nyújtanak;
20.    „árupiaci referenciamutató”: referenciamutató,
amelynek az e cikk 1.c) pontja szerinti alapul szolgáló eszköze a
1287/2006EK bizottsági rendelet[27]
2. cikkének 1. pontja értelmében vett áru; a [MiFID] I. melléklete C.
szakaszának 11. pontjában meghatározott kibocsátási egységek e rendelet
alkalmazásában nem minősülnek árunak;
21.    „kritikus referenciamutató”: olyan
referenciamutató, amelynek adatszolgáltatói többségükben felügyelt szervezetek,
és amely legalább 500 milliárd EUR névleges értékű pénzügyi eszköz
referenciaértékeként szolgál; 
22.    „elhelyezkedő”: jogi személyek
vonatkozásában az a tagállam vagy harmadik ország, amelyben a jogi személy
székhelye vagy egyéb hivatalos címe van, természetes személyek vonatkozásában
pedig az a tagállam vagy harmadik ország, amelyben az illető személy adóigazgatási
szempontból rezidens.
(2)          A Bizottság felhatalmazást
kap arra, hogy a 37. cikkel összhangban és a piaci vagy műszaki fejlődés
figyelembevétele érdekében felhatalmazáson alapuló jogi aktusokat fogadjon el
az (1) bekezdésben meghatározott fogalmak további technikai elemeinek és
különösen annak meghatározására, hogy az index fogalmának alkalmazásában mi
minősül a nyilvánosság számára való elérhetővé tételnek.
Megfelelő esetben a Bizottság figyelembe veszi a
referenciamutatókkal kapcsolatos felügyeleti gyakorlat nemzetközi
harmonizációját. 
4. cikk
Az általuk előállított index referenciamutatóként történő
használatáról nem tudó referenciamutató-kezelők és az index
referenciamutatóként történő felhasználásához nem hozzájáruló kezelők kizárása
(1)                   
Ez a rendelet nem alkalmazandó a
referenciamutató-kezelőre azon referenciamutató tekintetében, amellyel
kapcsolatban a referenciamutató-kezelő nem tudta és ésszerűen nem is tudhatta,
hogy azt a 3. cikk (1) bekezdésének 2. pontjában meghatározott célra
használják.
(2)                   
Ez a rendelet nem alkalmazandó a
referenciamutató-kezelőre azon referenciamutató tekintetében, amelyhez a
referenciamutató-kezelő a 25. cikk (3) bekezdésének megfelelően nem adta
hozzájárulását.
II. CÍM
 A REFERENCIAMUTATÓK INTEGRITÁSA ÉS MEGBÍZHATÓSÁGA
1.
fejezet 
A referenciamutató-kezelők által gyakorolt irányítás és kontroll
5. cikk 
Irányítási követelmények 
(1)          A referenciamutató-kezelőre a
következő irányítási követelmények alkalmazandók:
a)      a referenciamutató-kezelő stabil
irányítási rendszerrel rendelkezik, amelynek részét képezi a referenciamutatók
előállításában részt vevő személyek jól meghatározott, átlátható és konzisztens
feladat- és felelősségi köreire épülő, egyértelmű szervezeti struktúra.
A referenciamutató-kezelő minden szükséges lépést
megtesz annak biztosítása érdekében, hogy a referenciamutatók előállítása ne
legyen kitéve fennálló vagy potenciális összeférhetetlenségeknek, továbbá, hogy
azokban az esetekben, amikor a referenciamutató előállítási folyamatában
mérlegelésre vagy szubjektív megítélésre van szükség, azt függetlenül és
elfogulatlanul gyakorolják („Irányítás és összeférhetetlenség”); 
b)      a referenciamutató-kezelő létrehozza a
felügyeleti funkciót, amely a referenciamutatók előállításának valamennyi eleme
felett felügyeletet gyakorol („Felügyelet”); 
c)      a referenciamutató-kezelő rendelkezik a
referenciamutatónak e rendelettel összhangban történő előállítását,
közzétételét vagy elérhetővé tételét szavatoló kontrollrendszerrel
(„Kontrollrendszer”);
d)      a referenciamutató-kezelő rendelkezik a
nyilvántartások vezetését, az ellenőrzést és a felülvizsgálatot, valamint a
panaszkezelési eljárást magában foglaló, az e rendelet követelményeinek való
megfelelés tekintetében bizonyítékokkal szolgáló elszámoltathatósági kerettel
(„Elszámoltathatóság”).
(2)          A referenciamutató-kezelő
eleget tesz az I. melléklet A. szakaszában meghatározott irányítási
és kontrollkövetelményeknek.
(3)          A Bizottság felhatalmazást
kap arra, hogy a 37. cikkel összhangban felhatalmazáson alapuló jogi aktusokat
fogadjon el az I. melléklet A. szakaszában megállapított irányítási és
kontrollkövetelmények további pontosításáról. A Bizottság e tekintetben
figyelembe veszi:
a)      a referenciamutatók irányítási
követelményeivel kapcsolatos felügyeleti gyakorlat nemzetközi konvergenciájának
fényében a referenciamutatók és a pénzügyi piacok terén tapasztalható
fejleményeket; 
b)      a referenciamutatók és a
referenciamutató-kezelők különböző típusainak sajátosságait;
c)      a referenciamutatók előállításával
kapcsolatos meglévő vagy lehetséges összeférhetetlenségeket, a
referenciamutatók manipuláció általi sebezhetőségét és a referenciamutatók
fontosságát a pénzügyi stabilitás, a piacok és a befektetők számára.
6. cikk
Kiszervezés
(1)          A referenciamutató-kezelők a
referenciamutató előállításával kapcsolatos funkciókat nem szervezhetik ki oly
módon, hogy az súlyosan veszélyeztesse a referenciamutató-kezelő által a
referenciamutató előállítása felett gyakorolt ellenőrzést vagy az érintett
illetékes hatóság képességét a referenciamutató feletti felügyelet
gyakorlására.
(2)          Kiszervezés esetén a
referenciamutató-kezelő gondoskodik arról, hogy teljesüljenek az
I. melléklet B. szakaszában meghatározott, kiszervezéssel kapcsolatos
követelmények.
(3)          Amennyiben a
referenciamutató-kezelő a referenciamutató előállításával kapcsolatos funkciót
vagy bármely releváns szolgáltatást vagy tevékenységet bármely szolgáltatónak
kiszervez, a referenciamutató-kezelő továbbra is teljes körűen felelős marad az
e rendelet szerinti kötelezettségeinek teljesítéséért.
              
2.
fejezet
Bemeneti adatok, módszertan és a jogsértések bejelentése
7. cikk 
Bemeneti adatok és módszertan
(1)          A bemeneti adatok és a
módszertan tekintetében a referenciamutatók előállítására vonatkozóan a
következő követelmények érvényesülnek:
a)      elegendő és pontos bemeneti adatnak kell
rendelkezésre állnia ahhoz, hogy az adatok pontosan és megbízhatóan tükrözzék a
referenciamutató által mérni hivatott piaci és gazdasági tényeket („Elegendő és
pontos adat”).
A bemeneti adatoknak ügyleti adatoknak kell
lenniük. Amennyiben a rendelkezésre álló ügyleti adatok nem elegendők ahhoz,
hogy pontos és megbízható képet adjanak a referenciamutató által mérni hivatott
piaci és gazdasági tényekről, nem ügyleti adatok is felhasználhatók, feltéve,
hogy ezen adatok ellenőrizhetők;
b)      a referenciamutató-kezelő a bemeneti
adatokat adatszolgáltatók megbízható és reprezentatív paneljétől vagy
mintájától szerzi be, biztosítva ezáltal, hogy az adatokból képzett
referenciamutató megbízható és reprezentatív a referenciamutató által mérni
hivatott piaci és gazdasági tények tekintetében („Reprezentatív
adatszolgáltatók”);
c)      amennyiben a referenciamutató bemeneti
adatai nem ügyleti adatok, és az adatszolgáltató mint részes fél részvételével
lebonyolított ügyletek értéke a referenciamutató által mért piacon folytatott
ügyletek értékének több mint 50%-át teszi ki, a referenciamutató-kezelő
ellenőrzi, hogy a bemeneti adatok a kereslet-kínálat erői által mozgatott
versenypiacot reprezentálnak-e. Ha a referenciamutató-kezelő arra a
megállapításra jut, hogy a bemeneti adatok nem a kereslet-kínálat erői által
mozgatott versenypiacot reprezentálnak, akkor vagy oly módon változtatja meg a
bemeneti adatokat, az adatszolgáltatókat vagy a módszertant, hogy a bemeneti
adatok a kereslet-kínálat erői által mozgatott versenypiacot reprezentáljanak,
vagy beszünteti az adott referenciamutató előállítását („Piaci hatás”);
d)      a referenciamutató-kezelő a
referenciamutató értékének meghatározásához megalapozott és megbízható
módszertant használ, amelynek egyértelmű szabályai meghatározzák, hogy a
referenciamutató értékének megállapítása kapcsán a mérlegelési jogkör hogyan és
mikor gyakorolható („Megalapozott és megbízható módszertan”);
e)      a referenciamutató-kezelő a
referenciamutató kidolgozása, működtetése és igazgatása során átlátható módon
jár el („Átláthatóság”). 
(2)          A referenciamutató-kezelő
eleget tesz az I. melléklet C. szakaszában meghatározott, a bemeneti
adatokra és a módszertanra vonatkozó követelményeknek.
(3)          A Bizottság felhatalmazást
kap arra, hogy a 37. cikkel összhangban felhatalmazáson alapuló jogi
aktusokat fogadjon el a bemeneti adatokra vonatkozó kontrollintézkedések, a
megfelelő módszertan kidolgozására vonatkozó követelmények és azon körülmények
további pontosítása céljából, amelyek között az ügyleti adatok nem feltétlenül
tekintendők elegendőnek, továbbá annak pontosítása céljából, hogy utóbbi hogyan
igazolható a felügyeleti hatóságok számára. A Bizottság e tekintetben
figyelembe veszi:
a)      a referenciamutatókkal kapcsolatos
felügyeleti gyakorlat nemzetközi konvergenciájának fényében a referenciamutatók
és a pénzügyi piacok terén tapasztalható fejleményeket;
b)      a különböző referenciamutatóknak és a
referenciamutatók különböző típusainak a sajátos jellemzőit; valamint 
c)      a referenciamutatók manipuláció általi
sebezhetőségét az alkalmazott módszertan és a felhasznált bemeneti adatok
tükrében.
8. cikk
A jogsértések bejelentése
(1)          A referenciamutató-kezelő
gondoskodik arról, hogy a (2) bekezdés alkalmazásában a bemeneti adatok
integritását és megbízhatóságát megfelelő rendszerek és hatékony
kontrollintézkedések biztosítsák. 
(2)          A [piaci visszaélésről szóló
rendelet] megsértése és a referenciamutató manipulációjával vagy
manipulációjának kísérletével járó bármely tevékenység feltárása céljából a
referenciamutató-kezelő ellenőrzi a bemeneti adatokat és az adatszolgáltatókat,
és a [piaci visszaélésről szóló rendelet] 11. cikkének
(2) bekezdésével összhangban értesíti az érintett illetékes hatóságot, és
közöl minden releváns információt, amennyiben úgy véli, hogy a
referenciamutatóval összefüggésben:
a)      a [piaci visszaélésről szóló rendelet]
lényeges megsértése történt;
b)      a referenciamutató manipulációjával vagy
manipulációjának kísérletével járó tevékenységet folytattak; vagy
c)      valamely referenciamutató manipulálására
vagy manipulálásának kísérletére irányuló összejátszás történt.
(3)          A referenciamutató-kezelő
eljárásokat működtet, amelyek alapján vezetők, alkalmazottak és bármely egyéb
természetes személy, akinek a szolgáltatásai a referenciamutató-kezelő
rendelkezésére állnak vagy akinek a szolgáltatásai felett ellenőrzést gyakorol,
belső úton, külön erre a célra létrehozott és önálló csatornán keresztül
jelentést tud tenni e rendelet megsértéséről. 
3.
fejezet 
Magatartási kódex és adatszolgáltatói követelmények 
9. cikk
Magatartási kódex 
(1)          A referenciamutató-kezelő
minden referenciamutatóra vonatkozóan magatartási kódexet fogad el, amely
egyértelműen meghatározza a referenciamutató-kezelőnek és az
adatszolgáltatóknak a referenciamutató előállításával összefüggő felelősségi
körét és kötelezettségeit, és amely tartalmazza a szolgáltatandó bemeneti
adatok egyértelmű leírását és legalább az I. melléklet D. szakaszában
meghatározott elemeket. 
(2)          A magatartási kódexet a
referenciamutató-kezelő és az adatszolgáltatók is aláírják, és az a felekre
nézve jogilag kötelező. 
(3)          A Bizottság felhatalmazást
kap arra, hogy a 37. cikkel összhangban felhatalmazáson alapuló jogi aktusokat
fogadjon el a magatartási kódex I. melléklet D. szakaszában említett
előírásainak további pontosítására irányuló intézkedésekről, valamint a
referenciamutatók és a pénzügyi piacok fejleményeinek figyelembevétele
céljából.
A Bizottság figyelembe veszi a referenciamutatók
és az adatszolgáltatók – mindenekelőtt a bemeneti adatok és a módszertanok
tekintetében – különböző jellemzőit, a bemeneti adatok manipulációjának
kockázatát és a referenciamutatókkal kapcsolatos felügyeleti gyakorlat
nemzetközi konvergenciáját.
10. cikk
Szabályozott adatok 
(1)          Amennyiben a referenciamutató
bemeneti adata szabályozott adat, e rendelet 7. cikke
(1) bekezdésének b) pontja, 8. cikke (1) bekezdése és
8. cikke (2) bekezdése, valamint 9. cikke nem alkalmazandó.
(2)          A referenciamutató-kezelő
megállapodást köt a szabályozott adat adatszolgáltatójával, amelyben az
adatszolgáltató részére egyértelműen meghatározzák a referenciamutató-kezelő
által a szabályozott adatok alapján előállított referenciamutatókat, és amely
biztosítja az e rendeletnek való megfelelést.
11. cikk 
 Irányítás és kontroll
(1)          A felügyelt adatszolgáltatóra
a következő irányítási és kontrollkövetelmények alkalmazandók:
a)      a felügyelt adatszolgáltató biztosítja,
hogy a bemeneti adatok szolgáltatására semmilyen fennálló vagy potenciális
összeférhetetlenség nem hat, és amennyiben a mérlegelési jogkör gyakorlására
van szükség, azt függetlenül és tisztességesen, a releváns információk alapján,
a magatartási kódexszel összhangban gyakorolják („Összeférhetetlenség”);
b)      a felügyelt adatszolgáltató rendelkezik a
bemeneti adatok integritását, pontosságát és megbízhatóságát biztosító
kontrollrendszerrel, amely biztosítja, hogy a bemeneti adatokat e rendelet
rendelkezéseivel és a magatartási kódexszel összhangban szolgáltassák
(„Megfelelő kontrollrendszer”). 
(2)          A felügyelt adatszolgáltató
eleget tesz az I. melléklet E. szakaszában meghatározott, a
rendszerekre és a kontrollintézkedésekre vonatkozó követelményeknek.
(3)          A felügyelt adatszolgáltató
teljes mértékben együttműködik a referenciamutató-kezelővel és az érintett
illetékes hatósággal a referenciamutató előállításának ellenőrzése és
felügyelete tekintetében, és rendelkezésre bocsátja az I. melléklet
E. szakaszával összhangban vezetett információkat és nyilvántartásokat.
(4)          A Bizottság felhatalmazást
kap arra, hogy a 37. cikkel összhangban felhatalmazáson alapuló jogi aktusokat
fogadjon el az I. melléklet E. szakaszában meghatározott, rendszerekre és
kontrollintézkedésekre vonatkozó követelményeknek a referenciamutatók különböző
típusai tekintetében történő további pontosításáról.
A Bizottság ennek során figyelembe veszi a
referenciamutatók és a felügyelt adatszolgáltatók – mindenekelőtt a bemeneti
adatok és az alkalmazott módszertanok tekintetében megnyilvánuló – eltérő
sajátosságait, a bemeneti adatok manipulációjának kockázatát, a felügyelt
adatszolgáltatók által végzett tevékenységek jellegét, valamint a
referenciamutatókkal kapcsolatos felügyeleti gyakorlat nemzetközi
konvergenciájának fényében a referenciamutatók és a pénzügyi piacok terén
tapasztalható fejleményeket.
III. CÍM 
ÁGAZATI KÖVETELMÉNYEK ÉS KRITIKUS REFERENCIAMUTATÓK 
1.
fejezet 
A referenciamutatók ágazatai
12. cikk 
A referenciamutatók és ágazatok különböző típusaira vonatkozó különös követelmények
(1)                   
A bankközi referencia-kamatlábak esetében a II.
címben meghatározott követelmények mellett a II. mellékletben meghatározott
különös követelményeket is alkalmazni kell.
(2)                   
Az árupiaci referenciamutatók esetében a II. címben
meghatározott követelmények mellett a III. mellékletben meghatározott különös
követelményeket is alkalmazni kell.
(3)                   
A Bizottság felhatalmazást kap arra, hogy a piaci,
technológiai és nemzetközi fejlemények fényében a 39. cikkel összhangban
felhatalmazáson alapuló jogi aktusokat fogadjon el a II. és a III. melléklet
következő elemeinek pontosításáról vagy kiigazításáról:
a)      a bemeneti adatok közzétételére
rendelkezésre álló időszak (a II. melléklet 6. pontja);
b)      a felügyelő bizottság megválasztási és
jelölési eljárásai, valamint feladatköre (a II. melléklet 8., 9. és 10.
pontja);
c)      az ellenőrzések gyakorisága (a II.
melléklet 12. pontja);
d)      a bemenetiadat-szolgáltatásnak a
magatartási kódexben meghatározandó folyamata (a II. melléklet 13. pontja);
e)      az adatszolgáltatói rendszerek és
kontrollintézkedések (a II. melléklet 16. pontja);
f)       az adatszolgáltatók által megőrizendő
adatok és az alkalmazható adathordozó (a II. melléklet 17. és 18. pontja);
g)      az adatszolgáltató belső ellenőrzést
végző egysége által a vezetés felé jelentendő észlelések (a II. melléklet 19.
pontja);
h)      a bemeneti adatok és eljárások belső
felülvizsgálatának gyakorisága (a II. melléklet 20. pontja);
i)       az adatszolgáltató által biztosított
bemeneti adatok külső ellenőrzésének gyakorisága (a II. melléklet 21. pontja);
j)       a referenciamutató kialakítása során
alkalmazott szempontok és eljárások (a III. melléklet 1.a) pontja);
k)      a módszertan kötelező elemei és a
módszertan leírása (a III. melléklet 1. és 2. pontja);
l)       a referenciamutató-számítások minősége
és integritása tekintetében a referenciamutató-kezelőkre vonatkozó
követelmények, valamint a referenciamutató-közzétételekhez mellékelendő leírás
tartalma (a III. melléklet 5. és 6. pontja).
2.
fejezet 
Kritikus referenciamutatók
13. cikk 
Kritikus referenciamutatók
(1)                   
A Bizottság elfogadja az Unióban elhelyezkedő azon
referenciamutatók jegyzékét, amelyek a 3. cikk 21. pontja szerinti
kritikus referenciamutatók. 
Az erre vonatkozó végrehajtási jogi aktusokat a
38. cikk (2) bekezdésében említett vizsgálóbizottsági eljárás keretében kell
elfogadni.
(2)                   
Valamely kritikus referenciamutatónak az e cikk (1)
bekezdésében említett jegyzékbe való felvételéről szóló határozat
hatálybalépésétől számított 5 munkanapon belül az adott kritikus
referenciamutató kezelője megküldi az érintett illetékes hatóság részére a
magatartási kódexet. Az érintett illetékes hatóság 30 napon belül ellenőrzi,
hogy a magatartási kódex tartalma megfelel-e e rendelet előírásainak.
Amennyiben az érintett illetékes hatóság talál olyan elemeket, amelyek nem felelnek
meg e rendelet előírásainak, tájékoztatja erről a referenciamutató-kezelőt. A
referenciamutató-kezelő az erre irányuló felszólítást követő 30 napon belül úgy
módosítja a magatartási kódexet, hogy az megfeleljen e rendelet előírásainak. 
14. cikk
Kötelező részvétel
(1)          Amennyiben adott éven belül
egy kritikus referenciamutató adatszolgáltatóinak legalább 20%-a beszüntette az
adatszolgáltatást, vagy elegendő jelzés van arra vonatkozóan, hogy
valószínűsíthetően beszünteti az adatszolgáltatást, a kritikus referenciamutató
érintett illetékes hatóságának rendelkeznie kell a szükséges hatáskörrel ahhoz,
hogy:
a)      a (2) bekezdéssel összhangban
kiválasztott felügyelt szervezetek számára előírja, hogy a módszertannal,
magatartási kódexszel vagy más szabállyal összhangban bemeneti adatokat
szolgáltassanak a referenciamutató-kezelő részére;
b)      meghatározza a bemeneti adatok
szolgáltatásának formáját és határidejét; 
c)      módosítsa a kritikus referenciamutatóra
vonatkozó magatartási kódexet, módszertant vagy más szabályt.
(2)          A kritikus
referenciamutatókra vonatkozóan a referenciamutató-kezelő illetékes hatósága az
alábbi kritériumok alapján határozza meg azokat a felügyelt szervezeteket,
amelyek számára az (1) bekezdés szerinti adatszolgáltatás kötelező:
a)      a felügyelt szervezet tényleges és
potenciális részesedésének mérete a referenciamutató által mérni hivatott
piacon;
b)      a felügyelt szervezetnek az előírt
minőségű bemeneti adatok szolgáltatása terén szerzett tapasztalata és erre való
képessége.
(3)          Az (1) bekezdés a) és b)
pontja szerinti intézkedések útján adatszolgáltatásra kötelezett felügyelt
szervezet illetékes hatósága segítséget nyújt ezen intézkedések végrehajtásában
a referenciamutató-kezelő illetékes hatósága számára. 
(4)          A referenciamutató-kezelő
illetékes hatósága az (1) bekezdés alapján elfogadott minden intézkedést az
elfogadásától számított 1 éven belül felülvizsgál. Az intézkedést visszavonja,
amennyiben:
a)      úgy ítéli meg, hogy az adatszolgáltatók
valószínűleg a hatáskör visszavonása esetén is legalább 1 évig folytatni
fogják a bemeneti adatok szolgáltatását, és ezt alátámasztják legalább a
következők:
1.       az adatszolgáltatóknak a
referenciamutató-kezelőhöz és az illetékes hatósághoz intézett arra vonatkozó
írásbeli kötelezettségvállalása, hogy a kritikus referenciamutató bemeneti
adatainak szolgáltatását a kötelező részvétel visszavonása esetén is legalább
egy évig folytatni fogják; 
2.       a referenciamutató-kezelőnek az
illetékes hatósághoz intézett írásbeli jelentése, amely bizonyítékokkal
támasztja alá a referenciamutató-kezelő azon értékelését, miszerint a kritikus
referenciamutató működőképessége a kötelező részvétel visszavonását követően is
biztosítható;
b)      úgy ítéli meg, hogy rendelkezésre áll
elfogadható helyettesítő referenciamutató, amelyre a kritikus referenciamutató
felhasználói minimális költségek mellett átválthatnak, és ezt alátámasztja
legalább a referenciamutató-kezelő írásbeli jelentése, amely részletezi a
helyettesítő referenciamutatóra való átváltás módját, a felhasználók átváltásra
való képességét és az átváltás felhasználói költségeit. 
(5)          Amennyiben az
adatszolgáltatók bármelyike megsérti az (1) bekezdésben előírt követelményeket,
a referenciamutató-kezelő erről a technikailag lehetséges legrövidebb időn
belül értesíti az érintett illetékes hatóságot.
IV. CÍM
ÁTLÁTHATÓSÁG ÉS FOGYASZTÓVÉDELEM 
15. cikk
Referenciamutató-nyilatkozat 
(1)          A referenciamutató-kezelő
minden referenciamutatóhoz referenciamutató-nyilatkozatot tesz közzé, amely: 
a)      világosan és egyértelműen meghatározza a
referenciamutató által mért piacot vagy gazdasági valóságot, továbbá azon
körülményeket, amelyek mellett e mérés megbízhatatlanná válhat;
b)      leírja vagy felsorolja azon felhasználási
célokat, amelyekre a referenciamutató alkalmas, továbbá azon körülményeket, amelyek
mellett a referenciamutató alkalmatlanná válhat ezen célokra;
c)      technikai leírásokat tartalmaz, amelyek
világosan és egyértelműen meghatározzák a számítás azon elemeit, amelyekre
vonatkozóan mérlegelési jogkör gyakorolható, a mérlegelési jogkör gyakorlásának
kritériumait és gyakorlójára vonatkozó követelményeket, továbbá azt, hogy a
mérlegelési jogkör gyakorlása a későbbiekben miként értékelhető;
d)      felhívja a figyelmet arra, hogy egyes
tényezők miatt – ideértve a referenciamutató-kezelő ellenőrzése alá nem tartozó
egyes tényezőket is – szükségessé válhat a referenciamutató módosítása vagy
megszüntetése; valamint
e)      megfogalmazza azt a tanácsot, hogy a
referenciamutatót referenciaértékként használó pénzügyi ügyleteknek vagy egyéb
pénzügyi eszközöknek képesnek kell lenniük arra, hogy elviseljék a
referenciamutató esetleges módosításait vagy megszüntetését, vagy más módon
kezeljék ezeket.
(2)          Az (1) bekezdésnek való
megfelelés érdekében a referenciamutató-kezelő eleget tesz az I. melléklet
F. szakaszában meghatározott részletes követelményeknek.
16. cikk
A bemeneti adatok átláthatósága
(1)          A referenciamutató-kezelő
közvetlenül a referenciamutató közzétételét követően közzéteszi a
referenciamutató értékének meghatározásához felhasznált bemeneti adatokat,
kivéve, ha a közzététel súlyosan hátrányos következményekkel járna az
adatszolgáltatókra nézve, vagy hátrányosan érintené a referenciamutató
megbízhatóságát vagy integritását. Ilyen esetekben a közzététel késleltethető
ezen következmények jelentős mértékű mérsékléséhez szükséges ideig. A bemeneti
adatok részét képező személyes adatok nem tehetők közzé.
(2)          A Bizottság felhatalmazást
kap arra, hogy a 37. cikkel összhangban felhatalmazáson alapuló jogi
aktusokat fogadjon el az (1) bekezdés alapján közzéteendő információk, a
közzététel módja, a közzététel késleltetését lehetővé tevő körülmények,
valamint a közzététel eszközei további pontosítása céljából.
17. cikk
A referenciamutató megszüntetése
(1)          A referenciamutató-kezelő
közzéteszi a referenciamutató módosítása vagy megszüntetése esetén általa
hozott intézkedésekre vonatkozó eljárását.
(2)          A referenciamutatóra
hivatkozó pénzügyi eszközöket kibocsátó vagy tulajdonló vagy a
referenciamutatóra hivatkozó pénzügyi ügyletben részes félként részt vevő
felügyelt szervezetek megalapozott, írásba foglalt terveket készítenek az adott
referenciamutató lényeges változása vagy előállításának megszüntetése esetén
általuk teendő intézkedésekről. A felügyelt szervezetek kérésre benyújtják e
terveket az érintett illetékes hatóságnak.
18. cikk
Alkalmassági vizsgálat
(1)          Amennyiben a felügyelt
szervezet fogyasztóval szándékozik pénzügyi ügyletet kötni, a felügyelt szervezetnek
előbb be kell szereznie a szükséges információkat a fogyasztónak a
referenciamutatóval kapcsolatos ismereteiről és tapasztalatairól, pénzügyi
helyzetéről, a pénzügyi ügylettel kapcsolatos céljairól és a 15. cikk
alapján közzétett referenciamutató-nyilatkozatról, és meg kell vizsgálnia, hogy
az adott referenciamutatónak a pénzügyi ügyletben referenciaértékként történő
használata megfelel-e a szóban forgó fogyasztónak. 
(2)          Amennyiben a felügyelt
szervezet az (1) bekezdés szerinti vizsgálat alapján úgy véli, hogy a
referenciamutató nem felel meg a fogyasztónak, indoklással alátámasztva írásban
figyelmezteti erre a fogyasztót.
V. CÍM 
ENGEDÉLYEZETT REFERENCIAMUTATÓ-KEZELŐK ÉS HARMADIK ORSZÁGBELI
REFERENCIAMUTATÓ-KEZELŐK ÁLTAL ELŐÁLLÍTOTT REFERENCIAMUTATÓK HASZNÁLATA 
19. cikk
Megalapozott referenciamutatók használata
Felügyelt szervezet akkor használhat pénzügyi
eszköz vagy pénzügyi ügylet referenciaértékeként vagy befektetési alap
teljesítményének mérésére az Unióban referenciamutatót, ha azt a 23. cikk
szerint engedélyezett vagy olyan harmadik országban elhelyezkedő
referenciamutató-kezelő állítja elő, amelyet a 21. cikk szerint
nyilvántartásba vettek.
20. cikk
Egyenértékűség 
(1)          Az Unióban található
felügyelt szervezetek abban az esetben használhatnak fel harmadik országban
székhellyel rendelkező referenciamutató-kezelő által előállított
referenciamutatót, ha teljesülnek a következő feltételek:
a)      a Bizottság a (2) bekezdéssel összhangban
egyenértékűségi határozatot fogadott el, amelyben elismeri, hogy a harmadik
ország jogi keretrendszere és felügyeleti gyakorlata egyenértékű e rendelet
követelményeivel;
b)      a referenciamutató-kezelőt az adott
harmadik országban engedélyezték vagy nyilvántartásba vették, és az adott
harmadik országban felügyelet alá tartozik; 
c)      a referenciamutató-kezelő értesítette az
ESMA-t jóváhagyásáról, amely alapján meglévő vagy jövőbeli referenciamutatóját
az Unióban található felügyelt szervezetek felhasználhatják, feltüntetve az
Unióban használható referenciamutatók jegyzékét és a felügyeletéért a harmadik
országban felelős illetékes hatóságot; 
d)      a referenciamutató-kezelőt a
21. cikk szerint megfelelően nyilvántartásba vették; valamint
e)      hatályban vannak az e cikk (3)
bekezdésében említett együttműködési szabályok.
(2)          A Bizottság határozatot
fogadhat el, amelyben megállapítja, hogy a harmadik ország jogi keretrendszere
és felügyeleti gyakorlata biztosítja, hogy:
a)      az adott harmadik országban engedélyezett
vagy nyilvántartásba vett referenciamutató-kezelők olyan, jogilag kötelező
érvényű követelményeket teljesítsenek, amelyek egyenértékűek az e rendeletből
eredő követelményekkel, figyelembe véve különösen a harmadik ország jogi
keretrendszere és felügyeleti gyakorlata által az Értékpapír-felügyeletek
Nemzetközi Szervezete (IOSCO) pénzügyi referenciamutatókra vonatkozó,
2013. július 17-én közzétett elvei tekintetében biztosított
megfelelést; valamint 
b)      a jogilag kötelező érvényű követelmények
az adott harmadik országban folyamatos jellegű, hatékony felügyelet és
végrehajtás hatálya alá esnek.
Az erre vonatkozó végrehajtási jogi aktusokat a
38. cikk (2) bekezdésében említett vizsgálóbizottsági eljárás keretében kell
elfogadni.
(3)          Az ESMA együttműködési
megállapodásokat hoz létre olyan harmadik országok érintett illetékes hatóságaival,
amelyek jogi keretrendszerét és felügyeleti gyakorlatát az (2) bekezdésnek
megfelelően egyenértékűnek ismerték el. Az együttműködési megállapodásokban
meghatározzák legalább a következőket: 
a)      az ESMA és az érintett harmadik ország
illetékes hatóságai közötti információcsere mechanizmusát, ideértve az ESMA
által kért hozzáférést a harmadik országokban engedélyezett
referenciamutató-kezelőkre vonatkozó valamennyi információhoz;
b)      az ESMA azonnali értesítésére vonatkozó
mechanizmust arra az esetre, ha egy harmadik országbeli illetékes hatóság úgy
véli, hogy valamely általa felügyelt referenciamutató-kezelő megsérti az
engedélyezési feltételeket vagy más nemzeti jogszabályt;
c)      a felügyeleti tevékenységek – ideértve a
helyszíni ellenőrzéseket is – összehangolásával kapcsolatos eljárásokat.
(4)          Az (3) bekezdésben
említett együttműködési megállapodások minimális tartalmának meghatározása
érdekében az ESMA szabályozástechnikai standardtervezeteket dolgoz ki, amelyek
révén biztosítható, hogy az illetékes hatóságok és az ESMA képesek legyenek az
e rendelet szerinti valamennyi felügyeleti hatáskörüket gyakorolni.
Az említett szabályozástechnikai
standardtervezeteket az ESMA [XXX]-ig benyújtja a Bizottsághoz.
A Bizottság felhatalmazást kap az első albekezdésben
említett szabályozástechnikai standardoknak az 1095/2010/EU rendelet
10–14. cikkében megállapított eljárással összhangban történő elfogadására.
21. cikk
Nyilvántartásba vétel
(1)          Az ESMA nyilvántartásba veszi
azokat a referenciamutató-kezelőket, amelyek a 20. cikk
(1) bekezdésének c) pontjával összhangban értesítették
jóváhagyásukról. A nyilvántartást nyilvánosan hozzáférhetővé kell tenni az ESMA
honlapján, és az információkat tartalmaz az érintett referenciamutató-kezelők
által előállítani engedélyezett referenciamutatókról, valamint a harmadik
országban ezen referenciamutató-kezelők felügyeletéért felelős illetékes
hatóságról.
(2)          Az ESMA visszavonja az (1)
bekezdésben említett referenciamutató-kezelők nyilvántartásba vételét az
(1) bekezdés szerint létrehozott nyilvántartásból, ha:
a)      az ESMA – dokumentált bizonyítékok
alapján – megalapozott indokok birtokában úgy véli, hogy a
referenciamutató-kezelő által követett magatartás egyértelműen hátrányosan
érinti az általa előállított referenciamutatók felhasználóinak érdekét vagy a
piacok rendezett működését; vagy 
b)      az ESMA – dokumentált bizonyítékok
alapján – megalapozott indokok birtokában úgy véli, hogy a
referenciamutató-kezelő súlyosan megsértette a nemzeti jogszabályokat vagy a
harmadik országban rá vonatkozó egyéb rendelkezéseket, amelyek alapján a
Bizottság elfogadta a 20. cikk (2) bekezdése szerinti határozatot. 
(3)          Az ESMA kizárólag akkor hoz a
(2) bekezdés szerinti határozatot, ha az alábbi feltételek teljesülnek:
a)      az ESMA felhívta az ügyre a harmadik
ország illetékes hatóságának a figyelmét, és az nem tette meg a megfelelő, a
befektetők és az uniós piacok rendezett működésének védelméhez szükséges
intézkedéseket, vagy nem tudta bizonyítani, hogy az érintett
referenciamutató-kezelő megfelel a harmadik országban rá alkalmazandó
előírásoknak; 
b)      az ESMA legalább 30 nappal a visszavonás
előtt tájékoztatta a harmadik ország illetékes hatóságát a
referenciamutató-kezelő nyilvántartásba vételének visszavonására irányuló
szándékáról.
(4)          Az ESMA haladéktalanul
tájékoztatja a többi illetékes hatóságot a (2) bekezdés alapján hozott
intézkedésekről, határozatait pedig a honlapján közzéteszi.
VI. CÍM
A REFERENCIAMUTATÓ-KEZELŐK ENGEDÉLYEZÉSE ÉS FELÜGYELETE
1.
fejezet
Engedélyezés 
22. cikk
Az engedélyezés követelménye
(1)          A referenciamutató-kezelő
engedélyt kér referenciamutatók előállítására, ha olyan indexeket állít elő,
amelyeket pénzügyi eszközök vagy pénzügyi ügyletek referenciaértékeként vagy
befektetési alap teljesítményének mérésére használnak vagy szándékoznak
használni. 
(2)          Az engedélyezett
referenciamutató-kezelő mindenkor eleget tesz az engedélyezési feltételeknek,
és értesíti az illetékes hatóságot az induló engedély feltételeinek lényeges
változásairól.
23. cikk
Engedély iránti kérelem
(1)          A referenciamutató-kezelő
engedély iránti kérelmét az elhelyezkedése szerinti tagállam illetékes
hatóságához nyújtja be. 
(2)          Az (1) bekezdés szerinti
engedély iránti kérelmet:
a)      az adott kezelő által előállított index
pénzügyi eszközök vagy pénzügyi ügyletek referenciaértékeként vagy befektetési
alap teljesítményének mérésére való felhasználására vonatkozó, felügyelt
szervezet által megkötött megállapodás létrejöttétől számított 30 munkanapon
belül kell benyújtani;
b)      az index a 25. cikk (1) bekezdésében említett
pénzügyi eszközben referenciaértékként történő felhasználásának a kezelő
általi, a 25. cikk (2) bekezdése szerinti jóváhagyásától számított 30
munkanapon belül kell benyújtani.
(3)          A kérelmező
referenciamutató-kezelő minden olyan információt benyújt az illetékes
hatóságnak, amely alapján az meggyőződhet arról, hogy a kérelmező
referenciamutató-kezelő az engedélyezésig megtette az e rendeletben
meghatározott követelményeknek való megfeleléshez szükséges intézkedéseket.
(4)          Az érintett illetékes hatóság
a kérelem kézhezvételét követő 15 munkanapon belül megvizsgálja, hogy a
kérelmet hiánytalanul nyújtották-e be, és ennek megfelelően értesíti a
kérelmezőt. Amennyiben a kérelem hiányos, a kérelmező benyújtja az érintett
illetékes hatóság által kért kiegészítő információkat.
(5)          Az érintett illetékes hatóság
a hiánytalan kérelem kézhezvételétől számított 45 napon belül megvizsgálja a
kérelmet, és határozatot hoz a kérelmező referenciamutató-kezelő engedélyezési
kérelmének elfogadásáról vagy elutasításáról. Az illetékes hatóság a kérelem
elfogadásáról vagy elutasításáról szóló határozathozatalt követően öt
munkanapon belül értesíti az érintett referenciamutató-kezelőt a határozatról.
Amennyiben az illetékes hatóság megtagadja a referenciamutató-kezelő engedélyezését,
határozatát megindokolja. 
(6)          Az illetékes hatóság elfogadó
és elutasító határozatairól értesíti az ESMA-t, az ESMA pedig közzéteszi az e
rendelettel összhangban engedélyezett referenciamutató-kezelők jegyzékét. E
jegyzéket az e bekezdésben említett értesítést követő 7 munkanapon belül
frissíteni kell.
(7)          A Bizottság felhatalmazást
kap arra, hogy a 39. cikkel összhangban felhatalmazáson alapuló jogi
aktusokat fogadjon el az engedély iránti kérelemben benyújtandó információk
további pontosítása érdekében, figyelembe véve az arányosság elvét és a
referenciamutató-kezelők és illetékes hatóságok költségeit. 
24. cikk
Az engedély visszavonása vagy felfüggesztése
(1)          Az illetékes hatóság
visszavonja vagy felfüggeszti a referenciamutató-kezelő engedélyét, ha a
referenciamutató-kezelő:
a)      kifejezetten lemond az engedélyről, vagy
az elmúlt tizenkét hónapban nem állított elő referenciamutatót;
b)      hamis állításokkal vagy más szabálytalan
eszközzel szerezte meg az engedélyt;
c)      már nem felel meg azoknak a feltételeknek,
amelyek mellett engedélyezésére sor került; vagy
d)      súlyosan vagy ismételten megsértette e
rendelet rendelkezéseit.
(2)          Az illetékes hatóság öt
munkanapon belül értesíti az ESMA-t a döntéséről.
2.
fejezet 
Értesítés
25. cikk
Az ESMA értesítése index pénzügyi eszközben történő használatáról
(1)          Amennyiben az illetékes
hatóság tudomást szerez arról, hogy valamely indexet pénzügyi eszköz
referenciaértékeként használnak, vagy az indexet használó pénzügyi eszköznek az
illetékes hatóság által felügyelt kereskedési helyszínre történő bevezetését
kérelmezték, erről az adott illetékes hatóság 10 munkanapon belül értesíti
az ESMA-t.
(2)          Az értesítéstől számított 10
munkanapon belül az ESMA teljes körű tájékoztatást adva a referenciamutató
felhasználásáról értesíti a referenciamutató érintett
referenciamutató-kezelőjét, és felkéri, hogy 10 munkanapon belül erősítse
meg a referenciamutató ezen felhasználására vonatkozó jóváhagyását. 
(3)          A [MIFIR] 30. cikkének
sérelme nélkül, amennyiben a referenciamutató-kezelő a (2) bekezdésben
megállapított határidőn belül nem értesíti az ESMA-t jóváhagyásáról, az ESMA
értesíti az érintett illetékes hatóságot, amely felszólítja a kereskedési
helyszínt, hogy 10 munkanapon belül vonja vissza az adott pénzügyi eszközt
a jegyzékéből, vagy utasítsa el az annak bevezetésére irányuló kérelmet. 
(4)          Az ESMA a honlapján
közzéteszi az (1), (2) és (3) bekezdés szerinti értesítések jegyzékét.
Az ESMA végrehajtás-technikai standardtervezeteket
dolgoz ki, amelyek meghatározzák az (1) és (2) bekezdésben említett
információcsere eljárásait és formáit.
Az első albekezdésben említett
végrehajtás-technikai standardtervezeteket az ESMA [XXX]-ig benyújtja a
Bizottsághoz. 
A Bizottság felhatalmazást kap az első
albekezdésben említett végrehajtás-technikai standardoknak az 1095/2010/EU
rendelet 15. cikkével összhangban történő elfogadására.
3.
fejezet
Felügyeleti
együttműködés
26. cikk
A feladatok átruházása az illetékes hatóságok között
(1)          Az 1095/2010/EU rendelet 28.
cikkével összhangban az illetékes hatóság átruházhatja az e rendelet szerinti
feladatait valamely másik tagállam illetékes hatóságára. A feladatok átruházása
nem érinti a feladatokat átruházó illetékes hatóság felelősségét, és az
illetékes hatóságok a feladatátruházás hatálybalépését 60 nappal
megelőzően értesítik az ESMA-t a javasolt feladatátruházásról. 
(2)          Az illetékes hatóság az e
rendelet szerinti feladatainak egy részét az ESMA egyetértésével átruházhatja
az ESMA-ra. A feladatok átruházása nem érinti az átruházó illetékes hatóság
felelősségét. 
(3)          A javasolt
feladatátruházásról az ESMA hét napon belül értesíti a tagállamokat. Az ESMA az
értesítéstől számított öt munkanapon belül közzéteszi az elfogadott
feladatátruházás részleteit.
27. cikk
Más tagállamokból származó információk közlése
(1)                   
Másik illetékes hatóságtól származó információt az
illetékes hatóság csak akkor közölhet, ha: 
a)      ehhez beszerezte a másik illetékes
hatóság írásos beleegyezését, és az információt kizárólag olyan célból közlik,
amelyhez az adott illetékes hatóság beleegyezését adta; vagy
b)      amennyiben az információ közlése jogi
eljárások miatt szükséges.
28. cikk
Együttműködés helyszíni ellenőrzés vagy vizsgálat iránti megkeresés esetén
(1)          Az érintett illetékes hatóság
másik illetékes hatóság segítségét kérheti helyszíni ellenőrzésekkel vagy
vizsgálatokkal kapcsolatban.
(2)          Az (1) bekezdés szerinti
kéréssel élő illetékes hatóság kéréséről tájékoztatja az ESMA-t. Több országra
kiterjedő vizsgálat vagy ellenőrzés esetében az illetékes hatóságok felkérhetik
az ESMA-t a helyszíni vizsgálat vagy ellenőrzés koordinálására.
(3)          Ha valamely illetékes hatóság
egy másik illetékes hatóságtól helyszíni ellenőrzés vagy vizsgálat
lefolytatására vonatkozó kérést kap:
a)      elvégezheti saját maga a helyszíni
ellenőrzést vagy vizsgálatot;
b)      engedélyezheti az őt felkérő illetékes
hatóság számára a helyszíni ellenőrzésben vagy vizsgálatban történő részvételt;
c)      ellenőröket vagy szakértőket jelölhet ki
a helyszíni ellenőrzés vagy vizsgálat lefolytatására.
4.
fejezet
Az illetékes hatóságok szerepe
29. cikk
Illetékes hatóságok
(1)          Minden tagállam kijelöli az e
rendeletből származó, referenciamutató-kezelőkkel és felügyelt
adatszolgáltatókkal kapcsolatos kötelezettségek teljesítéséért felelős érintett
illetékes hatóságot, és erről tájékoztatja a Bizottságot és az ESMA-t. 
(2)          Amennyiben a tagállam több
illetékes hatóságot jelöl ki, egyértelműen meghatározza azok mindegyikének
szerepét, és kijelöl egy hatóságot, amely felelős együttműködésük
koordinálásáért és a Bizottsággal, az ESMA-val és más tagállamok illetékes
hatóságaival folytatott információcseréért.
(3)          Az ESMA közzéteszi honlapján
az (1) bekezdésnek megfelelően kijelölt illetékes hatóságok jegyzékét.
30. cikk
Az illetékes hatóságok hatáskörei 
(1)          E rendelet szerinti
kötelezettségeik teljesítése érdekében az illetékes hatóságok – a nemzeti
joggal összhangban – legalább a következő felügyeleti és vizsgálati
hatáskörökkel rendelkeznek:
a)      hozzáférésük van bármely dokumentumhoz és
adathoz, függetlenül azok formájától, azokat bekérhetik, és másolatot
készíthetnek róluk;
b)      tájékoztatást kérhetnek bármely
személytől, ideértve az érintett megbízások közvetítésének és az érintett
ügyletek lebonyolításának egyes szakaszaiban részt vevő személyeket és e
személyek munkahelyi elöljáróit is, továbbá információszerzés céljából szükség
szerinti beidézhetik és kihallgathatják e személyeket;
c)      az árupiaci bemeneti adatokra épülő
referenciamutatók esetében szabványos formátumú információkérést intézhetnek a
piaci szereplőkhöz a kapcsolódó azonnali piacokra vonatkozóan, bekérhetik az
ügyletekre vonatkozó kimutatásokat, valamint közvetlenül hozzáférhetnek a
kereskedési rendszerekhez;
d)      helyszíni ellenőrzéseket és vizsgálatokat
folytathatnak, a természetes személyek magánlakhelyein végzett ellenőrzések
kivételével;
e)      beléphetnek természetes és jogi személyek
telephelyeire bármilyen formájú iratok és adatok lefoglalása céljából, ha
fennáll a megalapozott gyanúja annak, hogy ott az ellenőrzés vagy vizsgálat
céljával összefüggő dokumentumok és adatok találhatók, amelyek relevánsak
lehetnek ezen rendelet megsértésének bizonyítása szempontjából. Amennyiben a telephelyhez
való hozzáféréshez – a nemzeti jog alapján – az érintett tagállam
igazságszolgáltatási hatóságának előzetes engedélye szükséges, ez a hatáskör
csak az előzetes engedély beszerzését követően gyakorolható;
f)       bekérhetik a felügyelt szervezetek birtokában
lévő telefonbeszélgetés-felvételeket, elektronikus üzenetváltásokat vagy egyéb
adatforgalmi nyilvántartásokat; 
g)      indítványozhatják vagyontárgyak zárolását
vagy lefoglalását vagy mindkettőt;
h)      felfüggeszthetik a referenciamutatóra
hivatkozó pénzügyi eszközzel folytatott kereskedést;
i)       előírhatják az illetékes hatóság által e
rendelettel ellentétesnek vélt bármely tevékenység ideiglenes beszüntetését;
j)       ideiglenesen megtilthatják szakmai
tevékenység gyakorlását;
k)      megtehetnek bármely szükséges intézkedést
annak biztosítása érdekében, hogy a nyilvánosság helyes tájékoztatást kapjon a
referenciamutató előállításáról, amelynek részét képezheti az is, hogy a
referenciamutató közzétételét vagy terjesztését végző személyt a korábbi
adatszolgáltatásokra vagy a referenciamutató korábbi értékeire vonatkozó
korrekciós nyilatkozat közzétételére kötelezik.
(2)          Az (1) bekezdésben
említett funkcióikat és hatásköreiket az illetékes hatóságok az alábbi módokon
láthatják el:
a)      közvetlenül;
b)      más hatóságokkal vagy piaci
vállalkozásokkal együttműködve;
c)      felelősségüket megtartva, hatáskörüket
más hatóságokra vagy piaci vállalkozásokra átruházva;
d)      az illetékes igazságügyi szerv
megkeresése útján.
Az említett hatáskörök gyakorlásához az illetékes
hatóság megfelelő és hatékony biztosítékokkal rendelkezik a védelemhez való jog
és az alapvető jogok tekintetében.
(3)          Megfelelő intézkedésekkel a
tagállamok biztosítják az illetékes hatóságok valamennyi olyan felügyeleti és
vizsgálati hatáskörét, amely feladataik ellátásához szükséges.
(4)          Az információknak a
(2) bekezdéssel összhangban történő rendelkezésre bocsátása nem tekinthető
az információk közlésére vonatkozóan szerződés vagy törvényi, rendeleti vagy
közigazgatási rendelkezés által megállapított korlátozás megsértésének. 
31. cikk
Közigazgatási intézkedések és szankciók
(1)                   
Az illetékes hatóságok számára a 34. cikk
alapján biztosított felügyeleti hatáskörök sérelme nélkül a tagállamok a
nemzeti joggal összhangban gondoskodnak arról, hogy az illetékes hatóságok
rendelkezzenek azokkal a hatáskörökkel, amelyek alapján megfelelő közigazgatási
intézkedéseket hozhatnak és szankciókról rendelkezhetnek legalább a következők
esetében:
a)      e rendelet 5. cikke (1) bekezdésének, 6.
cikkének, 7. cikke (1) bekezdésének, 8., 9., 10., 11., 14., 15., 16., 17., 18.,
19., 22. és 23. cikkének a megsértése; valamint
b)      a 30. cikk szerinti vizsgálatban vagy
ellenőrzésben való együttműködés vagy kérés teljesítésének elmulasztása.
(2)                   
A tagállamok a nemzeti jognak megfelelően
biztosítják, hogy az (1) bekezdésben említett jogsértés esetén az
illetékes hatóságok rendelkezzenek legalább az alábbi közigazgatási
intézkedések és szankciók alkalmazásához szükséges hatáskörrel:
a)      végzés, amely előírja a jogsértésért
felelős személy számára, hogy hagyjon fel az adott magatartással és
tartózkodjon a magatartás megismétlésétől;
b)      a jogsértésből származó nyereség vagy a
jogsértés révén elkerült veszteség összegének elvonása, ha az meghatározható;
c)      a jogsértésért felelős személyt és a
jogsértés jellegét megjelölő nyilvános figyelmeztetés;
d)      a szabályozott szervezet engedélyének
visszavonása vagy felfüggesztése;
e)      a jogsértésért felelősnek tartott
természetes személy ideiglenes eltiltása vezetői funkciók gyakorlásától
referenciamutató-kezelőnél vagy adatszolgáltatónál; 
f)       a jogsértésből származó nyereség vagy a
jogsértés révén elkerült veszteség összegének legalább háromszorosát elérő
maximális közigazgatási pénzbírság kiszabása, amennyiben a veszteség, illetve a
nyereség meghatározható; vagy
1.       természetes személyre vonatkozóan
legalább az alábbi maximális közigazgatási pénzbírság:
i. az 5. cikk (1) bekezdésének, a
6. cikknek, a 7. cikk (1) bekezdésének, a 8., 9., 10., 11., 14.,
15., 16., 17., 18., 19., 22. és 23. cikknek a megsértése esetén
500 000 EUR, illetve a nemzeti pénznemben e rendelet
hatálybalépésének napján ennek megfelelő összeg azokban a tagállamokban, ahol
az euró nem hivatalos pénznem; vagy
ii. a 7. cikk (1) bekezdése b) vagy c)
pontjának megsértése esetén 100 000 EUR, illetve a nemzeti pénznemben
e rendelet hatálybalépésének napján ennek megfelelő összeg azokban a
tagállamokban, ahol az euró nem hivatalos pénznem;
2.       jogi személyre vonatkozóan legalább az
alábbi maximális közigazgatási pénzbírság:
i. az 5. cikk (1) bekezdésének, a
6. cikknek, a 7. cikk (1) bekezdésének, a 8., 9., 10., 11., 14.,
15., 16., 17., 18., 19., 22. és 23. cikknek a megsértése esetén
1 000 000 EUR vagy, amennyiben az nagyobb, a jogi személy
rendelkezésre álló legutolsó, a vezető testület által jóváhagyott beszámoló
szerinti éves árbevételének 10%-a. Amennyiben a jogi személy anyavállalat vagy
anyavállalat leányvállalata, amelynek a 2013/34/EU irányelv értelmében
összevont pénzügyi beszámolót kell készítenie, a figyelembe veendő teljes éves
árbevétel a rendelkezésre álló legutolsó, a végső anyavállalat vezető testülete
által jóváhagyott összevont beszámoló szerinti teljes éves árbevétel, vagy
bankok esetében a 86/635/EK irányelv szerinti, biztosítótársaságok esetében a
91/674/EK irányelv szerinti, annak megfelelő típusú bevétel, vagy amennyiben a
személy társulás, a tagok összesített árbevételének 10%-a; vagy
ii. a 6. cikk (1) bekezdése b) és c)
pontjának megsértése esetén 250 000 EUR vagy, amennyiben az nagyobb,
a jogi személy rendelkezésre álló legutolsó, a vezető testület által
jóváhagyott beszámoló szerinti éves árbevételének 2%-a. Amennyiben a jogi
személy anyavállalat vagy anyavállalat leányvállalata, amelynek a 2013/34/EU
irányelv értelmében összevont pénzügyi beszámolót kell készítenie, a figyelembe
veendő teljes éves árbevétel a rendelkezésre álló legutolsó, a végső
anyavállalat vezető testülete által jóváhagyott összevont beszámoló szerinti
teljes éves árbevétel, vagy bankok esetében a 86/635/EK irányelv szerinti,
biztosítótársaságok esetében a 91/674/EK irányelv szerinti, annak megfelelő
típusú bevétel, vagy amennyiben a személy társulás, a tagok összesített
árbevételének 10%-a;
(3)                   
[Legkésőbb e rendelet hatálybalépését követően 12
hónappal] a tagállamok értesítik a Bizottságot és az ESMA-t az (1) és (2)
bekezdésben említett szabályokról. A tagállamok az említett szabályok későbbi
módosításairól haladéktalanul értesítik a Bizottságot és az ESMA-t.
(4)                   
A tagállamok az illetékes hatóságokat a nemzeti
joggal összhangban az (1) bekezdésben említetteken kívül további szankcionálási
hatáskörökkel is felruházhatják, és az említett bekezdésben rögzítettet
meghaladó mértékű szankciókat is előírhatnak.
32. cikk
A felügyeleti és szankcionálási hatáskörök gyakorlása
(1)          A tagállamok biztosítják,
hogy a közigazgatási szankciók típusának és mértékének meghatározásakor az
illetékes hatóságok a körülmények figyelembevételével járjanak el, adott
esetben ideértve az alábbiakat:
a)      a jogsértés súlyossága és időtartama;
b)      a felelős személy felelősségének mértéke;
c)      a felelős személy pénzügyi ereje, felelős
jogi személy esetében a személy teljes árbevételében, felelős természetes
személy esetében a személy éves jövedelmében kifejezve;
d)      a felelős személy által elért nyereség
vagy elkerült veszteség szintje, amennyiben ez meghatározható;
e)      a felelős személy illetékes hatósággal
való együttműködésének szintje, az adott személy által elért nyereség vagy
elkerült veszteség visszatérítése szükségességének sérelme nélkül;
f)       az érintett személy korábbi jogsértései;
g)      a jogsértést követően valamely felelős
személy által a jogsértés megismétlődésének megelőzése érdekében hozott
intézkedések.
(2)          Szankcionálási hatásköreiknek
a 31. cikkben meghatározott körülmények közötti gyakorlása során az
illetékes hatóságok szorosan együttműködnek egymással annak érdekében, hogy a
felügyeleti és vizsgálati hatáskörök, illetve a közigazgatási szankciók az e rendeletnek
megfelelő kívánt eredménnyel járjanak. Az esetleges párhuzamosságok és
átfedések elkerülése érdekében a felügyeleti és vizsgálati hatásköröknek,
valamint a közigazgatási szankcióknak és pénzbírságoknak a több tagállamot
érintő esetekben történő alkalmazása során az illetékes hatóságok koordinálják
tevékenységüket.
33. cikk
A határozatok közzététele
(1)          Az e rendelet megsértéséért
közigazgatási szankciót vagy intézkedést kiszabó határozatot az illetékes
hatóságok közvetlenül azt követően, hogy a szankció által sújtott személyt
tájékoztatták róla, közzéteszik hivatalos honlapjukon. A közzététel legalább a
jogsértés típusára és jellegére, valamint a felelős személy kilétére vonatkozó
információt tartalmazza. Ez a kötelezettség nem alkalmazandó a vizsgálati
jellegű intézkedéseket kiszabó határozatokra. 
(2)          Amennyiben az illetékes
hatóság a jogi személyek kilétének vagy a természetes személyek személyes
adatainak közzétételét az ilyen jellegű adatok közzétételének arányosságára
vonatkozó, esetenként elvégzett vizsgálat alapján aránytalannak találja, vagy
ha a közzététel veszélyezteti a pénzügyi piacok stabilitását vagy valamely
folyamatban lévő vizsgálatot, az illetékes hatóság vagy:
a)      késlelteti a szankciót vagy intézkedést
kiszabó határozat közzétételét mindaddig, amíg a közzététel elleni érvek
megszűnnek;
b)      anonim, a nemzeti jognak megfelelő módon
közzéteszi a szankciót vagy intézkedést kiszabó határozatot, feltéve, hogy az
anonim közzététel biztosítja az érintett személyes adatok hatékony védelmét. A
szankciót vagy intézkedést kiszabó határozat anonim közzététele esetén az
érintett adatok közzététele ésszerű ideig elhalasztható, ha ezen időszakon
belül az anonim közzététel indokai várhatóan megszűnnek;
c)      egyáltalán nem teszi közzé a szankciót
vagy intézkedést megállapító határozatot, amennyiben úgy ítéli meg, hogy a
fenti a) és b) pontban meghatározott opciók nem elegendők annak biztosításához,
hogy:
1.       a pénzügyi piacok stabilitása ne
kerüljön veszélybe; vagy
2.       a kisebb jelentőségűnek tartott
intézkedésekről szóló határozatok közzététele arányos legyen. 
(3)          Amennyiben a szankciót vagy
intézkedést kiszabó határozat ellen az illetékes igazságügyi vagy más hatósághoz
fellebbezést nyújtanak be, az illetékes hatóságok hivatalos honlapjukon
haladéktalanul közzéteszik az erre vonatkozó információt és a fellebbezés
eredményével kapcsolatos későbbi információkat. A szankciót vagy
intézkedést kiszabó korábbi határozatot semmissé tevő határozatokat ugyancsak
közzéteszik.
(4)          Az illetékes hatóságok
biztosítják, hogy az e cikkel összhangban közzétett információk a
közzétételüket követően legalább öt évig elérhetők maradjanak a hivatalos
honlapjukon. A közzétételben személyes adatok csak a szükséges ideig, az
alkalmazandó adatvédelmi szabályokkal összhangban szerepeltethetők az illetékes
hatóság hivatalos honlapján.
34. cikk
Az illetékes hatóságok kollégiumai
(1)                   
A 13. cikk (1) bekezdésében említett, valamely
referenciamutatót kritikus referenciamutatónak minősítő határozat
hatálybalépésétől számított 30 munkanapon belül az illetékes hatóság létrehozza
az illetékes hatóságok kollégiumát.
(2)                   
A kollégium tagjai a referenciamutató-kezelő
illetékes hatósága, az ESMA és az adatszolgáltatók illetékes hatóságai. 
(3)                   
Más tagállamok illetékes
hatóságai akkor jogosultak arra, hogy a kollégium tagjává váljanak, ha a
referenciamutató előállításának beszüntetése súlyosan hátrányos
következményekkel járna az adott tagállam pénzügyi stabilitására, piacainak
rendes működésére, fogyasztóira vagy reálgazdaságára. 
Ha egy illetékes hatóság az első albekezdés
alapján a kollégium tagjává kíván válni, kérelemmel fordul a
referenciamutató-kezelő illetékes hatóságához, kérelmében bemutatva az első
albekezdésben említett követelmények teljesülését igazoló bizonyítékokat. A
referenciamutató-kezelő érintett illetékes hatósága elbírálja a kérelmet, és
annak kézhezvételétől számított 20 munkanapon belül értesíti a kérelmet
benyújtó hatóságot arról, hogy az említett követelmények megítélése szerint
teljesültek-e. Amennyiben úgy ítéli meg, hogy az említett követelmények nem
teljesültek, a kérelmet benyújtó hatóság a (10) bekezdéssel összhangban az
ESMA-hoz utalhatja az ügyet.
(4)                   
Az ESMA az 1095/2010/EU rendelet 21. cikkének megfelelően
hozzájárul az e cikkben említett felügyeleti kollégium hatékony, eredményes és
következetes működésének ösztönzéséhez és nyomon követéséhez. E célból az ESMA
a megfelelő módon részt vesz a kollégiumban, és e célból illetékes hatóságnak
minősül.
(5)                   
A referenciamutató-kezelő illetékes hatósága vezeti
a kollégium üléseit, koordinálja a kollégium tevékenységeit, és biztosítja a
kollégium tagjai közötti hatékony információcserét.
(6)                   
A referenciamutató-kezelő illetékes hatósága a
kollégium keretében írásbeli rendelkezéseket állapít meg az alábbiakra
vonatkozóan:
a)      az illetékes hatóságok között
kicserélendő információk;
b)      az illetékes hatóságok közötti
döntéshozatali folyamat;
c)      esetek, amikor az illetékes hatóságoknak
konzultálniuk kell egymással; 
d)      a 14. cikk (1) bekezdésének a) és b)
pontjában említett intézkedések végrehajtása kapcsán a 14. cikk (3) bekezdése
alapján nyújtandó segítség.
Amennyiben a referenciamutató-kezelő több
referenciamutatót állít elő, illetékes hatósága egyetlen kollégiumot is létrehozhat
a referenciamutató-kezelő által előállított összes referenciamutató
felügyeletére.
(7)                   
A (6) bekezdés szerinti rendelkezésekre
vonatkozó megállapodás hiányában a kérdést az ESMA kivételével a kollégium
bármely tagja az ESMA-hoz utalhatja. A végleges szöveg elfogadását megelőzően a
referenciamutató-kezelő illetékes hatósága kellően figyelembe veszi az ESMA-nak
az írásbeli koordinációs szabályokra vonatkozóan adott tanácsát. Az írásbeli
koordinációs szabályokat olyan egységes dokumentumba foglalják, amely
tartalmazza az ESMA-nak az írásbeli koordinációs szabályokról adott tanácsától
való bármilyen jelentős eltérés teljes körű indoklását is. A
referenciamutató-kezelő illetékes hatósága továbbítja az írásbeli koordinációs
szabályokat a kollégium tagjainak és az ESMA-nak.
(8)                   
A 14., 23., 24. és 31. cikkben említett
intézkedések meghozatala előtt a referenciamutató-kezelő illetékes hatósága
konzultál a kollégium tagjaival. A kollégium tagjai a hatáskörükön belül minden
ésszerű lépést megtesznek annak érdekében, hogy megállapodás szülessen.
A referenciamutató-kezelő illetékes hatósága
bármely ilyen intézkedésre vonatkozó döntése során figyelembe veszi az
intézkedés más illetékes hatóságokra és azok tagállamaira gyakorolt hatását,
különös tekintettel az intézkedés bármely más érintett tagállam pénzügyi
rendszerének stabilitására gyakorolt lehetséges hatására.
(9)                   
Amennyiben a kollégium tagjai
között nem születik megállapodás arról, hogy meghozzák-e a (8) bekezdésben
említett intézkedések valamelyikét, a referenciamutató-kezelő illetékes
hatósága a kollégiumnak a kérdésről való értesítését követő 15 munkanapon belül
határozatot hozhat. A határozatnak a kollégium többi tagja és adott esetben az
ESMA által kifejtett véleményektől eltérő elemeit teljes körűen meg kell indokolni.
A referenciamutató-kezelő illetékes hatósága határozatáról indokolatlan
késedelem nélkül értesíti a kollégiumot és az ESMA-t.
(10)               
Az ESMA kivételével bármely illetékes hatóság az
ESMA-hoz fordulhat a következő helyzetekben:
(a)         
ha valamely illetékes hatóság nem közölt vele
valamely lényeges információt;
(b)         
ha a (3) bekezdés szerinti kérelmet követően a
referenciamutató-kezelő illetékes hatósága arról értesítette a kérelmet
benyújtó hatóságot, hogy az említett bekezdésben meghatározott követelmények
nem teljesültek, vagy ha a referenciamutató-kezelő illetékes hatósága nem
reagált a kérelemre ésszerű időn belül;
(c)         
ha az illetékes hatóságok nem tudtak megegyezni a
(6) bekezdésben meghatározott ügyben;
(d)         
ha – amennyiben a referenciamutató kritikus
referenciamutató – nézeteltérés merül fel a 14., 23., 24. és 31. cikkel
összhangban hozott intézkedés kapcsán.
Az EUMSZ 258. cikkének sérelme nélkül az ESMA az
1095/2010/EU rendelet 19. cikke szerint rá ruházott hatásköröknek megfelelően
léphet fel. Az ESMA az említett rendelet 19. cikke (1) bekezdésének második
albekezdése alapján saját kezdeményezésére is elősegítheti, hogy az illetékes
hatóságok következetes együttműködési gyakorlatot alakítsanak ki.
35. cikk
Együttműködés az ESMA-val
(1)          E rendelet alkalmazásában az
illetékes hatóságok az 1095/2010/EU rendeletnek megfelelően együttműködnek az
ESMA-val.
(2)          Az illetékes hatóságok az
1095/2010/EU rendelet 35. cikkével összhangban haladéktalanul az ESMA
rendelkezésére bocsátják a feladatai ellátásához szükséges valamennyi információt.

(3)          Az ESMA végrehajtás-technikai
standardtervezeteket dolgoz ki, amelyek meghatározzák a (2) bekezdés szerinti
információcsere eljárásait és formáit.
Az első albekezdésben említett
végrehajtás-technikai standardtervezeteket az ESMA [XXX]-ig benyújtja a
Bizottsághoz. 
A Bizottság felhatalmazást kap az első
albekezdésben említett végrehajtás-technikai standardoknak az 1095/2010/EU
rendelet 15. cikkével összhangban történő elfogadására.
36. cikk
Szakmai titoktartás
(1)          A szakmai titoktartás (2)
bekezdésben meghatározott feltételeit az e rendelet alapján megkapott,
kicserélt vagy továbbított minden bizalmas információra alkalmazni kell.
(2)          Szakmai titoktartási
kötelezettség alkalmazandó minden olyan személyre, aki az illetékes hatóságnak
vagy olyan hatóságnak vagy piaci vállalkozásnak vagy természetes vagy jogi
személynek dolgozik vagy dolgozott, akire vagy amelyre az illetékes hatóság
hatásköröket ruházott át, beleértve az illetékes hatóság által megbízott
ellenőröket és szakértőket is. 
(3)          A szakmai titoktartás hatálya
alá tartozó információk kizárólag olyan esetben adhatók tovább bármely más
személy vagy hatóság részére, ha az információközlést jogszabályban
megállapított rendelkezés teszi szükségessé.
(4)          Az e rendelet alapján az
illetékes hatóságok között folytatott bármilyen, üzleti vagy működési
feltételekkel, illetve más gazdasági vagy személyes jellegű ügyekkel
kapcsolatos információcsere bizalmas adatközlésnek minősül és a szakmai
titoktartás követelményeinek hatálya alá tartozik, kivéve, ha az illetékes
hatóság az információközléssel egyidejűleg megállapítja, hogy a szóban forgó
információ közreadható, vagy ha az információközlést bírósági eljárás teszi
szükségessé.
VII. CÍM
FELHATALMAZÁSON ALAPULÓ ÉS VÉGREHAJTÁSI JOGI AKTUSOK
37. cikk
A felhatalmazás gyakorlása
(1)          A felhatalmazáson alapuló
jogi aktusok elfogadására vonatkozóan a Bizottság részére adott felhatalmazás
feltételeit ez a cikk tartalmazza. 
(2)          A Bizottság [ezen rendelet
hatálybalépésének időpontja]-tól/-től határozatlan időre szóló felhatalmazást
kap a 3. cikk (2) bekezdésében, az 5. cikk
(3) bekezdésében, a 7. cikk (3) bekezdésében, a 9. cikk (3) bekezdésében,
a 11. cikk (4) bekezdésében, a 12. cikk (3) bekezdésében, a 16. cikk (2)
bekezdésében, valamint a 23. cikk (7) bekezdésében említett felhatalmazáson
alapuló jogi aktusok elfogadására. 
(3)          Az Európai Parlament vagy a
Tanács bármikor visszavonhatja a 3. cikk (2) bekezdésében, az
5. cikk (3) bekezdésében, a 7. cikk (3) bekezdésében, a 9. cikk (3)
bekezdésében, a 11. cikk (4) bekezdésében, a 12. cikk (3) bekezdésében, a 16.
cikk (2) bekezdésében, valamint a 23. cikk (7) bekezdésében említett
felhatalmazást. A visszavonásról szóló határozat megszünteti az abban
meghatározott felhatalmazást. A határozat az Európai Unió Hivatalos Lapjában
való kihirdetését követő napon, vagy a benne megjelölt későbbi időpontban lép
hatályba. A határozat nem érinti a már hatályban lévő, felhatalmazáson alapuló
jogi aktusok érvényességét. 
(4)          A Bizottság a felhatalmazáson
alapuló jogi aktus elfogadását követően haladéktalanul és egyidejűleg értesíti
arról az Európai Parlamentet és a Tanácsot. 
(5)          A 3. cikk
(2) bekezdése, az 5. cikk (3) bekezdése, a 7. cikk (3) bekezdése, a 9.
cikk (3) bekezdése, a 11. cikk (4) bekezdése, a 12. cikk (3) bekezdése, a 16.
cikk (2) bekezdése, valamint a 23. cikk (7) bekezdése értelmében elfogadott
felhatalmazáson alapuló jogi aktus csak akkor lép hatályba, ha az Európai
Parlamentnek és a Tanácsnak a jogi aktusról való értesítését követő két hónapon
belül sem az Európai Parlament, sem a Tanács nem emelt ellene kifogást, vagy ha
az említett időtartam lejártát megelőzően mind az Európai Parlament, mind a
Tanács arról tájékoztatta a Bizottságot, hogy nem emel kifogást. Az Európai
Parlament vagy a Tanács kezdeményezésére ez az időtartam két hónappal
meghosszabbodik. 
38. cikk
Bizottsági eljárás
(1)          A Bizottság munkáját az
európai értékpapír-bizottság segíti. E bizottság a 182/2011/EU rendelet
szerinti bizottság.
(2)          Az e bekezdésre történő
hivatkozáskor a 182/2011/EU rendelet 5. cikkét kell alkalmazni, figyelemmel
annak 8. cikke rendelkezéseire.
VIII. CÍM
Átmeneti és záró rendelkezések
39. cikk
Átmeneti rendelkezések 
(1)          A [rendelet hatálybalépésének
napja]-án/én referenciamutatót előállító referenciamutató-kezelők [az
alkalmazás időpontjától számított 24 hónapon belül] kérelmezik a 23. cikk
szerinti engedélyezésüket. 
(2)          Az engedélykérelmet az (1)
bekezdés szerint benyújtott referenciamutató-kezelő a meglévő referenciamutatót
mindaddig előállíthatja, amíg az engedélyezés elutasításra nem kerül. 
(3)          Amennyiben egy meglévő
referenciamutató nem felel meg e rendelet követelményeinek, de a
referenciamutatónak a rendelet előírásainak való megfelelőségét biztosító
megváltoztatása vis maior esetet eredményezne, meghiúsítaná vagy más módon sértené
azon pénzügyi ügylet vagy pénzügyi eszköz feltételeit, amelyhez a
referenciamutató referenciaértékként szolgál, e cikk (4) bekezdése
alkalmazandó.
(4)          Valamely referenciamutató
használatát a referenciamutató-kezelő elhelyezkedése szerinti tagállam illetékes
hatósága mindaddig megengedi, amíg azon pénzügyi eszközök és pénzügyi ügyletek
értéke, amelyekhez a referenciamutató referenciaértékként szolgál nem haladja
meg azon pénzügyi eszközök és pénzügyi ügyletek értékének 5%-át, amelyekhez e
rendelet hatálybalépésekor a referenciamutató referenciaértékként szolgált. E
rendelet hatálybalépését követően ilyen meglévő referenciamutató egyetlen
pénzügyi eszköz vagy pénzügyi ügylet referenciaértékeként sem szolgálhat. 
40. cikk
Felülvizsgálat
A Bizottság 2018. július 1-jéig felülvizsgálja e
rendeletet, és jelentést nyújt be az Európai Parlamentnek és a Tanácsnak erről
és különösen:
a)      a kritikus referenciamutatókra és a
kötelező részvételre vonatkozó, 13. cikkben és 14. cikkben meghatározott
rendelkezések működéséről és eredményességéről, valamint a kritikus
referenciamutató 3. cikkben foglalt fogalommeghatározásáról;
b)      a VI. cím alatt megállapított felügyeleti
rendszer és a 34. cikkben meghatározott kollégiumok eredményességéről, valamint
egyes referenciamutatók uniós testület által történő felügyeletének
megfelelőségéről; valamint
c)      a 18. cikkben meghatározott alkalmassági
követelmény hasznosságáról.
41. cikk
 Hatálybalépés
Ez a rendelet az Európai Unió Hivatalos
Lapjában való kihirdetését követő napon lép hatályba. 
Rendelkezéseit [a hatálybalépést 12 hónappal
követő dátum]-tól/-től kell alkalmazni.
A 13. cikk (1) bekezdését és a 34. cikket azonban
[a hatálybalépést 6 hónappal követő dátum]-tól/-től kell alkalmazni.
Ez a rendelet teljes egészében
kötelező és közvetlenül alkalmazandó valamennyi tagállamban.
Kelt Brüsszelben, -án/-én.
az Európai Parlament részéről                      a
Tanács részéről
az elnök                                                          az
elnök
I. MELLÉKLET 
A. szakasz – Irányítási és
kontrollkövetelmények az 5. cikk (1) bekezdésének való megfelelés biztosítására
I. Irányítási és összeférhetetlenségi
követelmények az 5. cikk (1) bekezdése a) pontjának való megfelelés
biztosítására 
1.           A referenciamutató
előállítását a referenciamutató-kezelő üzleti tevékenységének minden olyan
részétől operacionálisan és funkcionálisan el kell választani, amely tényleges
vagy lehetséges összeférhetetlenséget okozhat. Amennyiben az ilyen
összeférhetetlenségek nem kezelhetők, a referenciamutató-kezelő megszüntet az
összeférhetetlenséget okozó minden tevékenységet vagy viszonyt, vagy
megszünteti a referenciamutató előállítását.
2.           A referenciamutató-kezelő
minden meglévő vagy lehetséges összeférhetetlenséget nyilvánosságra hoz, vagy
felfed az adatszolgáltatók, a referenciamutató felhasználói és az érintett
illetékes hatóság számára. Ezek közé tartozik a referenciamutató-kezelő feletti
tulajdonosi vagy ellenőrzési jogokból származó összeférhetetlenség is.
3.           A
referenciamutató-meghatározás integritásának és függetlenségének védelme
érdekében a referenciamutató-kezelő megfelelő elveket és eljárásokat alakít ki
az összeférhetetlenségek felismerése, felfedése, kezelése vagy enyhítése,
valamint elkerülése céljából. Ezeket az elveket és eljárásokat rendszeresen
felül kell vizsgálni és naprakésszé kell tenni. Azoknak figyelembe kell venniük
és kezelniük kell az összeférhetetlenség szintjét, a referenciamutató
előállítási folyamatának részét képező mérlegelés mértékét és a
referenciamutató jelentette kockázatot, valamint biztosítaniuk kell:
a)       a referenciamutató-kezelő számára
szolgáltatott vagy az általa előállított információk bizalmas mivoltát, az e
rendelet által előírt közzétételi és átláthatósági kötelezettségekre is
figyelemmel; valamint
b)      kifejezetten enyhíteniük kell a
referenciamutató-kezelő feletti tulajdonosi vagy ellenőrzési jogok vagy a
referenciamutató-kezelő társaságcsoportjában meglévő egyéb részesedés, illetve
a referenciamutató megállapítása kapcsán a referenciamutató-kezelőre hatást
vagy ellenőrzést gyakorolni képes más személyek okozta összeférhetetlenségeket.
4.           A referenciamutató-kezelő
biztosítja, hogy az alkalmazottak és bármely egyéb természetes személy, akinek
a szolgáltatásai a referenciamutató-kezelő rendelkezésére állnak vagy akinek a
szolgáltatásai felett ellenőrzést gyakorol, és akik közvetlenül részt vesznek a
referenciamutató előállításában:
a)       rendelkezzenek a feladatuk elvégzéséhez
szükséges készségekkel, tudással és tapasztalattal, és hatékony irányítás és
felügyelet alatt álljanak;
b)      ne álljanak illetéktelen befolyás vagy
összeférhetetlenség alatt, javadalmazásuk és teljesítményük értékelése ne
okozzon összeférhetetlenséget, és semmilyen más módon ne érintse a
referenciamutató előállítási folyamatának integritását; 
c)       érdekeik és üzleti kapcsolataik ne
ütközzenek a referenciamutató-kezelő által ellátandó feladatokkal; 
d)      tilos legyen számukra személyes alapon
vagy piaci szereplők megbízásából vételi vagy eladási ajánlatokban, illetve
kereskedési ügyletekben való részvétel révén hozzájárulni valamely
referenciamutató értékének meghatározásához; valamint
e)       más alkalmazottakkal és az
összeférhetetlenség kockázatát felvető tevékenységet folytató bármely más
féllel való információcserét vagy a referenciamutatóra hatást gyakorló
információk cseréjét szabályozó hatékony eljárások vonatkozzanak rájuk.
5.           A referenciamutató-kezelő
specifikus belső kontrolleljárásokat alakít ki a referenciamutató
meghatározását végző alkalmazott vagy személy integritásának és
megbízhatóságának szavatolása céljából. Ezek közé tartozik legalább a
referenciamutató terjesztését megelőző vezetői jóváhagyás.
6.           E szakasz 7. és 8. pontja
abban az esetben alkalmazandó, ha a bemeneti adatokat front-office egységek
szolgáltatják. Front-office egységnek minősülnek az adatszolgáltatók vagy
kapcsolt vállalkozásaik mindazon osztályai, részlegei, csoportjai vagy
alkalmazottai, akik árazási, kereskedési, értékesítési, marketing-, reklám-,
üzletszerzési, strukturálási vagy ügynöki tevékenységet végeznek.
7.           Ha a referenciamutató-kezelő
front-office egység alkalmazottaitól kap bemeneti adatokat, más forrásból ezen
adatokat megerősítő adatokat kell beszereznie. 
8.           A referenciamutató-kezelő
csak abban az esetben fogadhat el bemeneti adatokat front-office egységtől, ha
a front-office egységtől származó adatok tekintetében megfelelő, a következő
követelményeknek eleget tevő belső felügyeleti és ellenőrzési eljárások
működnek: 
a)       a bemeneti adatokat a
referenciamutató-számítást megelőzően validálják, ezen belül a bemeneti
adatokat vezető munkatársak többszörösen felülvizsgálják, valamint a bemeneti
adatok benyújtását a vezetés belső eljárásban jóváhagyja;
b)      a beszámolási útvonalakban részt vevő és
az egyéb front-office munkatársak fizikailag el vannak különítve;
c)       maradéktalanul szem előtt tartják az
összeférhetetlenségek elkerülésére vonatkozó intézkedéseket, amelyek az
adatszolgáltatás manipulálására vagy egyéb befolyásolására irányuló meglévő és
potenciális ösztönzők azonosítását, felfedését, kezelését, enyhítését és
elkerülését célozzák, ideértve a javadalmazási politika esetleges ilyen
ösztönzőit és a bemenetiadat-szolgáltatás és az adatszolgáltató, kapcsolt
vállalkozása vagy ügyfeleik/vevőik egyéb üzleti tevékenysége közötti
összeférhetetlenségeket.
II. Felügyeleti követelmények az 5. cikk
(1) bekezdése b) pontjának való megfelelés biztosítására 
9.           A referenciamutató-kezelő
állandó, hatékony és független felügyeleti funkciót hoz létre és működtet,
amely a referenciamutató összetettségétől, elterjedtségétől és sebezhetőségétől
függően a következő feladatok némelyikét vagy összességét látja el: 
a)       felülvizsgálja a referenciamutató
definícióját és módszertanát; 
b)      felügyeli a referenciamutató módszertanát
érintő változásokat, és felhatalmazza a referenciamutató-kezelőt az e
változásokkal kapcsolatos konzultációk lebonyolítására;
c)       felügyeli a referenciamutató-kezelő
kontrollrendszerét, a magatartási kódexet és a referenciamutató kezelését és
működtetését;
d)      felülvizsgálja és jóváhagyja a
referenciamutató megszüntetésére vonatkozó eljárásokat, ideértve a
megszüntetéssel kapcsolatos konzultációkat;
e)       felügyeli a referenciamutató
előállításában részt vevő harmadik feleket, köztük a referenciamutató
kiszámításában és terjesztésében részt vevő harmadik feleket;
f)       értékeli a belső és külső ellenőrzéseket
és felülvizsgálatokat, valamint nyomon követi az ezek által előírt intézkedések
végrehajtását;
g)       monitorálja a bemeneti adatokat és az
adatszolgáltatókat, valamint nyomon követi a referenciamutató-kezelő által a
bemenetiadat-szolgáltatás vitatása vagy validálása terén kifejtett
tevékenységet;
h)       a magatartási kódex megsértésével
kapcsolatosan hatékony intézkedéseket foganatosít; valamint
i)        tájékoztatja az érintett illetékes
hatóságot az adatszolgáltatók vagy referenciamutató-kezelők bármely, a
felügyeleti rendszer által észlelt kötelességszegéséről és az esetleges
rendellenes vagy gyanús bemeneti adatokról.
10.         A felügyeleti funkciót a
következők egyike láthatja el:
a)       amennyiben a referenciamutató-kezelő
adatszolgáltatók vagy felhasználók tulajdonában vagy irányítása alatt áll,
különálló tanács vagy bizottság, amelynek összetétele biztosítja függetlenségét
és az összeférhetetlenség hiányát. Amennyiben a referenciamutató-kezelő
adatszolgáltatók tulajdonában vagy irányítása alatt áll, a bizottság tagjai
között nem lehetnek többségben az adatszolgáltatók. Amennyiben a
referenciamutató-kezelő felhasználók tulajdonában vagy irányítása alatt áll, a
bizottság tagjai között nem lehetnek többségben a felhasználók.
b)      amennyiben a referenciamutató-kezelő nem
áll adatszolgáltatói vagy felhasználói tulajdonában vagy irányítása alatt,
belső tanács vagy bizottság. A belső tanács vagy bizottság tagjai nem vehetnek
részt általuk felügyelt referenciamutató előállításában; 
c)       amennyiben a referenciamutató-kezelő
képes igazolni, hogy tekintettel a referenciamutató előállításának jellegére,
léptékére és összetettségére, valamint a referenciamutató kockázatára és
hatására, az a) és b) pontban foglalt követelmények aránytalanok, a felügyeleti
funkciót felügyelő tisztviselőként természetes személy is elláthatja. A
felügyelő tisztviselő nem vehet részt az általa felügyelt referenciamutató
előállításában. 
11.         A felügyeleti funkció a
referenciamutató-kezelő több referenciamutatója tekintetében is ellátható,
amennyiben máskülönben megfelel az e szakaszban meghatározott követelményeknek.

III. Kontrollkövetelmények az 5. cikk (1)
bekezdése c) pontjának való megfelelés biztosítására 
12.         A referenciamutató-kezelő
biztosítja a referenciamutató előállítására vonatkozó megfelelő
kontrollrendszert. A kontrollrendszernek arányosnak kell lennie az azonosított
összeférhetetlenségek mértékével, a referenciamutató előállítási folyamata
során gyakorolt mérlegelés mértékével és a bemeneti adatok jellegével, és ki
kell terjednie a következőkre:
a)       a működési kockázatok kezelése; 
b)      megfelelő és hatékony
üzletmenet-folytonossági és katasztrófaelhárítási tervek.
13.         Amennyiben a bemeneti adatok
nem ügyleti adatok, a referenciamutató-kezelő:
a)       intézkedéseket hoz annak érdekében, hogy
az adatszolgáltatók betartsák a magatartási kódex előírásait és a bemeneti
adatokra vonatkozó standardokat; 
b)      intézkedéseket hoz a bemeneti adatok
nyomon követése érdekében, beleértve az adatoknak a referenciamutató
közzététele előtti ellenőrzését és azoknak a referenciamutató közzétételét
követő, az esetleges hibák és rendellenességek azonosítását célzó validálását.
14.         Biztosítani kell a
kontrollrendszer megfelelő módon történő dokumentálását, felülvizsgálatát és
naprakésszé tételét, valamint azt kérésre hozzáférhetővé kell tenni a
felhasználók és az érintett illetékes hatóság számára.
IV. Elszámoltathatósági követelmények az 5.
cikk (1) bekezdése d) pontjának való megfelelés biztosítására
15.         A referenciamutató-kezelő
belső testületet jelöl ki, amely rendelkezik a szükséges képességekkel annak
felülvizsgálatára, hogy a referenciamutató-kezelő betartja-e a referenciamutató
módszertanát és az e rendeletben meghatározott előírásokat, és erről jelentést
tesz. 
16.         Kritikus referenciamutatók
esetében, amennyiben a referenciamutató-kezelő referenciamutatóval összefüggő
tevékenységeinek kiterjedtsége és összetettsége jelentős kockázatot jelent a
pénzügyi stabilitásra, a referenciamutató-kezelő független külső ellenőrt jelöl
ki, amely felülvizsgálja, hogy a referenciamutató-kezelő betartja-e a
referenciamutató módszertanát és az e rendeletben meghatározott előírásokat, és
erről jelentést tesz.
17.         Az érintett illetékes hatóság
vagy bármely referenciamutató-felhasználó kérésére a referenciamutató-kezelő
közli vagy közzéteszi a 15. pont szerinti felülvizsgálat vagy a 16. pont
szerinti ellenőrzés részleteit.
18.         A referenciamutató-kezelő
nyilvántartást vezet a következőkről:
a)       valamennyi bemeneti adat; 
b)      a bemeneti adatok felhasználása a
referenciamutató meghatározása során és az alkalmazott módszertan;
c)       a referenciamutató-kezelő által a
referenciamutató meghatározása során végzett megítélés vagy mérlegelés,
ideértve a megítélés vagy mérlegelés részletes indokolását, továbbá egyes
bemeneti adatok – és különösen a referenciamutató módszertani követelményeinek
megfelelő bemeneti adatok – esetleges figyelmen kívül hagyásával kapcsolatos
dokumentumokat, és az adatok figyelmen kívül hagyásának indokolását;
d)      az adatközlő személyek, valamint a
referenciamutató-kezelő által a referenciamutató meghatározása céljából
foglalkoztatott természetes személyek;
e)       a panaszokkal kapcsolatos dokumentumok,
köztük a panaszos által benyújtott dokumentumok és a referenciamutató-kezelő
nyilvántartásai; valamint
f)       a referenciamutató-kezelő és az
adatszolgáltató alkalmazottai között folytatott, a referenciamutatóval
kapcsolatos telefonbeszélgetésekről és elektronikus üzenetváltásokról készült
felvételek.
19.         A referenciamutató-kezelő a
15. pontban meghatározott nyilvántartásokat legalább öt évig megőrzi olyan
formában, amely lehetővé teszi a referenciamutató kiszámításának reprodukálását
és maradéktalan megértését, valamint a bemeneti adatok, a számítások, a
megítélések és a mérlegelések ellenőrzését vagy értékelését. A 18.f) ponttal
összhangban rögzített telefonbeszélgetések és elektronikus kommunikáció felvételeit
kérésre a beszélgetésekben és a kommunikációban érintett személyek
rendelkezésére kell bocsátani, és azokat három évig kell megőrizni.
20.         A referenciamutató-kezelő
eljárásokat alakít ki és tesz közzé a referenciamutatóval kapcsolatos panaszok
befogadására, kezelésére és mielőbbi megoldására. Ezeket a feladatokat olyan
személy vagy személyek végzik, aki vagy akik függetlenek a panasszal összefüggő
bármely személytől. 
B. szakasz – Kiszervezési követelmények a
6. cikknek való megfelelés biztosítására
1.         Feladatok kiszervezése esetén a
referenciamutató-kezelő biztosítja a következő feltételek teljesülését:
a)       a szolgáltató megfelelő képességgel,
kapacitással és a törvényben előírt engedéllyel rendelkezik a kiszervezett
funkciók, szolgáltatások vagy tevékenységek megbízható és szakmai szintű
elvégzéséhez;
b)      a referenciamutató-kezelő megfelelő
intézkedéseket hoz, amennyiben úgy tűnik, hogy a szolgáltató nem képes
eredményesen és az alkalmazandó jogszabályi és szabályozási követelményeknek
megfelelően ellátni a rábízott feladatokat; 
c)       a referenciamutató-kezelő gondoskodik a
kiszervezett feladatok eredményes felügyeletéhez szükséges szakértelem
biztosításáról és a kiszervezés kockázatainak kezeléséről;
d)      a szolgáltató tájékoztatja a
referenciamutató-kezelőt minden olyan fejleményről, amely jelentős mértékben
befolyásolhatja a kiszervezett feladatok jogszabályi és szabályozási
követelményeknek megfelelő ellátására való képességét; 
e)       a szolgáltató a kiszervezett
tevékenységek tekintetében együttműködik az érintett illetékes hatósággal, és
biztosítja, hogy a referenciamutató-kezelő és az érintett illetékes hatóság
ténylegesen hozzáférhessen a kiszervezett tevékenységeivel kapcsolatos
adatokhoz és beléphessen a szolgáltató telephelyére, továbbá hogy az érintett
illetékes hatóság gyakorolhassa e hozzáférési jogait; 
f)       a referenciamutató-kezelő szükség esetén
megszüntetheti a kiszervezést.
C. szakasz – Adatszolgáltatási és
módszertani követelmények a 7. cikk (1) bekezdésének való megfelelés
biztosítására 
I. Az elegendő és pontos adatra és a
reprezentatív adatszolgáltatókra vonatkozó követelmények a 7. cikk (1)
bekezdése a) és b) pontjának való megfelelés biztosítására
1.           A referenciamutató-kezelő
biztosítja, hogy a bemeneti adatok tekintetében megvalósuló kontrollintézkedések
magukban foglalják a következőket:
a)       a referenciamutató-kezelő számára
bemeneti adatokat szolgáltatók meghatározására vonatkozó kritériumok
kialakítása és az adatszolgáltatók kiválasztására szolgáló eljárás létrehozása;
b)      az adatszolgáltatók által biztosított
bemeneti adatok értékelésére és megfelelő esetben az adatszolgáltatás
letiltására vagy egyéb, kötelességszegés esetén foganatosítandó szankció
alkalmazására irányuló eljárás létrehozása; valamint
c)       a bemeneti adatok integritásának és
pontosságának biztosítása érdekében azok validálására, egyebek mellett más
mutatókkal vagy adatokkal való összehasonlítására irányuló eljárás kialakítása.
II. A megalapozott és megbízható
módszertanra vonatkozó követelmények a 7. cikk (1) bekezdése d) pontjának való
megfelelés biztosítására
2.           A referenciamutató
módszertanának kidolgozása során a referenciamutató-kezelő: 
a)       figyelembe veszi egyebek mellett a piac
méretét és szokásos likviditását, a kereskedés átláthatóságát és a piaci
szereplők pozícióit, a piaci koncentrációt, a piac dinamikáját, valamint azt,
hogy a minták mennyire reprezentatívak a referenciamutató által mérni kívánt
gazdasági valóság tekintetében; 
b)      meghatározza, mi minősül a szóban forgó
referenciamutató alkalmazásában aktív piacnak; valamint
c)       megállapítja a bemeneti adatok különböző
típusaihoz rendelt prioritásokat.
3.           A referenciamutató-kezelő a
referenciamutató kialakítása során olyan módszertant alkalmaz, amely: 
a)       szigorú, folyamatos, validálható, és
biztosítja az utótesztelés lehetőségét; valamint
b)      rugalmas, és biztosítja, hogy a
referenciamutató a lehető legtágabb körülmények között kiszámítható legyen. 
4.           A referenciamutató-kezelő
egyértelmű szabályokat tesz közzé arra vonatkozóan, hogy a bemeneti adatok
mennyisége vagy minősége mikor csökken azon mérték alá, amely a
referenciamutató pontos és megbízható meghatározásához szükséges, és hogy ebben
az esetben kiszámítja-e a referenciamutató értékét, és ha igen, miként. 
III. Átláthatósági követelmények a 7. cikk
(1) bekezdése e) pontjának való megfelelés biztosítására
5.           A referenciamutató-kezelő
meghatározza a módszertan módosításáról folytatott konzultációk módját. A
referenciamutató-kezelő közzéteszi a módszertan javasolt lényeges
módosításainak indoklását és a módosítások esetében követendő eljárást, ezen
belül azt, hogy mi minősül lényeges módosításnak, és mikor értesíti a
felhasználókat a módosításokról. Ezen eljárás:
a)       egyértelmű határidőkhöz kötött előzetes
értesítésről rendelkezik, amely lehetőséget nyújt a javasolt módosítások
hatásának elemzésére és az azzal kapcsolatos észrevételek ismertetésére;
valamint
b)      biztosítja, hogy a konzultációkat
követően az észrevételek és a referenciamutató-kezelő azokra adott válaszai,
azok bizalmas kezelésére irányuló kérés esetétől eltekintve, hozzáférhetők
legyenek. 
D. szakasz – A magatartási kódexszel
kapcsolatos követelmények a 9. cikknek való megfelelés biztosítására
1.           A 9. cikk szerinti
magatartási kódex tartalmazza legalább:
a)      a bemeneti adatok 7. és 8. cikknek
megfelelő biztosításához szükséges követelményeket; a bemenetiadat-szolgáltatók
kilétére vonatkozó előírásokat, és az adatszolgáltatók és adatközlő személyek
kilétének értékelésére, valamint az adatközlő személyek felhatalmazására
vonatkozó eljárásokat;
b)      azokat a politikákat, amelyek az
adatszolgáltatókat arra ösztönzik, hogy minden releváns bemeneti adatot
közöljenek; valamint
c)      az adatszolgáltatók által kialakítandó
rendszereket és kontrolleljárásokat, ezen belül:
–              
a bemeneti adatok benyújtására vonatkozó eljárásokat,
ezen belül pedig annak az adatszolgáltató általi közlésére vonatkozó
követelményeket, hogy a bemeneti adatok ügyleti adatok-e, és megfelelnek-e a
referenciamutató-kezelő által előírt követelményeknek;
–              
a bemenetiadat-szolgáltatás során alkalmazott mérlegelésre
vonatkozó politikákat;
–              
a bemeneti adatoknak az adatszolgáltatást megelőző
validálására vonatkozó követelményeket;
–              
a nyilvántartási politikát; 
–              
a gyanús bemeneti adatok bejelentésére vonatkozó
követelményeket; 
–              
az összeférhetetlenségi követelményeket. 
2.           A referenciamutató-kezelő
biztosítja, hogy a magatartási kódex megfeleljen az e rendeletben előírt
rendelkezéseknek. 
E. szakasz – Felügyelt adatszolgáltatókra
vonatkozó irányítási és kontrollkövetelmények a 11. cikknek való megfelelés
biztosítására
1.           A felügyelt adatszolgáltató
hatékony rendszereket és kontrolleljárásokat működtet a referenciamutató-kezelő
számára történő bemenetiadat-szolgáltatás integritásának és megbízhatóságának
biztosítása céljából. Ide tartoznak a következők:
a)       a bemeneti adatokat a
referenciamutató-kezelővel közlő személyek kilétére vonatkozó szabályok, ezen
belül arányos esetben az adatközlő személy felettese által történő jóváhagyás; 
b)      az adatközlő személyek megfelelő,
legalább e rendeletre és a [piaci visszaélésről szóló rendeletre] vonatkozó
képzése; 
c)       az összeférhetetlenségek elkerülésére
vonatkozó intézkedések, ideértve megfelelő esetben az alkalmazottak fizikai
elkülönítését és a javadalmazási politika által létrehozott, a
referenciamutatók manipulálására ösztönző hatások kiküszöbölésére irányuló
megfontolásokat;
d)      a bemenetiadat-szolgáltatással
kapcsolatos üzenetváltások megfelelő időtartamon keresztül történő
nyilvántartása. 
2.           Amennyiben a bemeneti adatok
nem ügyleti adatok, a felügyelt adatszolgáltató az 1. pontban említett
rendszerek és kontrolleljárások mellett kialakítja a megítélési vagy
mérlegelési jogkör gyakorlását szabályozó elveket, és megőrzi a megítélés vagy
mérlegelés indokolására vonatkozó dokumentumokat, arányos esetben figyelembe
véve a referenciamutató és a bemeneti adatok jellegét.
F. szakasz – A
referenciamutató-nyilatkozattal kapcsolatos követelmények a 15. cikknek való
megfelelés biztosítására 
A referenciamutató-nyilatkozat tartalmazza
legalább: 
a)       a referenciamutatóval kapcsolatos főbb
fogalmak meghatározását;
b)      a mutató kiszámításához használt
módszertan indoklását és a módszertan felülvizsgálatát és jóváhagyását célzó
eljárásokat; 
c)       a referenciamutató meghatározása során
alkalmazott kritériumokat és eljárásokat, ideértve a bemeneti adatok leírását,
a bemeneti adatok különböző típusaihoz rendelt prioritásokat, az alkalmazott
extrapolációs modelleket vagy módszereket és a referenciamutatóként használt
index összetevőinek újrasúlyozására szolgáló eljárásokat;
d)      a referenciamutató-kezelő és az
adatszolgáltatók mérlegelési és megítélési jogkörének gyakorlását szabályozó, a
mérlegelés és a megítélés következetességét biztosító kontrolleljárásokat és
szabályokat; 
e)       a referenciamutató meghatározására
stresszhelyzetben vagy olyan helyzetben szolgáló eljárásokat, amikor az
ügyletiadat-források elégtelenek, pontatlanok vagy megbízhatatlanok, továbbá
ezen időszakokban a referenciamutatóra vonatkozó korlátozásokat; valamint
f)       a hibás bemeneti adatok kezelésére vagy
a referenciamutató hibás kiszámításának kezelésére vonatkozó eljárásokat,
utóbbiak közé sorolva azokat a helyzeteket is, amikor a referenciamutató újbóli
meghatározására van szükség.
II. MELLÉKLET
Referencia-kamatlábak
1.           Ez a melléklet a bankközi
referencia-kamatlábakra alkalmazandó.
2.           Az alábbi követelmények az I.
mellékletben meghatározott követelményekkel együtt vagy azok helyett
alkalmazandók.
Pontos és elegendő adat
3.           A 4. és az 5. pont azon
referencia-kamatlábak esetében alkalmazandó, amelyek bemeneti adatai becslések
vagy árjegyzések. 
4.           A 7. cikk (1) bekezdése a)
pontjának alkalmazásában ügyleti adatok:
a)      a bemeneti adatokra vonatkozóan a
magatartási kódexben megállapított követelményeknek megfelelő, az
adatszolgáltató által a következő piacokon lebonyolított ügyletekből származó
adatok:
–              
fedezetlen bankközi betéti piac;
–              
egyéb fedezetlen betéti piacok, köztük letétijegy-
és kereskedelmiértékpapír-piac; valamint
–              
egyéb kapcsolódó piacok (overnight index swap,
repo, határidős deviza, határidős tőzsdei kamatláb és kamatlábopció, központi
banki műveletek);
b)      A 2.a) pontban felsorolt, harmadik felek
által végrehajtott ügyletek adatszolgáltató általi megfigyeléséből származó
adatok.
5.           Amennyiben nem áll
rendelkezésre elegendő ügyleti adat, a 7. cikk (1) bekezdése a) pontjának
megfelelően harmadik felek adatszolgáltatóknak ugyanezen piacokon jegyzett árai
és szakértő megítélés is használható a bemeneti adatok meghatározása céljából.
A bemeneti adatok kiigazíthatók annak érdekében, hogy megfelelőn reprezentálják
a bankközi piacot, és azzal konzisztensek legyenek. E tekintetben különösen a
következő kritériumok alkalmazandók:
a)      az ügyleteknek a
bemenetiadat-szolgáltatás időpontjához való közelsége és az ügylet, illetve a
bemenetiadat-szolgáltatás időpontja közötti piaci események hatása;
b)      az ügyleti adatokból történő interpolálás
és extrapolálás; valamint
c)      az adatszolgáltatók és egyéb piaci
szereplők hitelképességében bekövetkezett változásokat tükröző kiigazítások.
A bemeneti adatok átláthatósága
6.           Amennyiben a bemeneti adatok
becsült adatok, a referenciamutató-kezelő azokat szolgáltatásukat követően
három hónappal közzéteszi; egyéb esetekben a bemeneti adatokat a 16. cikknek
megfelelően kell közzétenni.
Felügyeleti funkció
7.           Az I. melléklet A.
szakaszának 7., 8. és 9. pontja nem alkalmazandó.
8.           A referenciamutató-kezelők
független felügyelő bizottságot működtetnek. A felügyelő bizottság tagjai
között az adatszolgáltatók képviselőinek kisebbségben kell lenniük. A tagságra
vonatkozó információkat, az esetleges összeférhetetlenségi nyilatkozatokat és a
tagválasztási vagy -jelölési folyamat leírását közzé kell tenni.
9.           A felügyelő bizottság
legalább kéthavonta ülés tart, és ezt követően késedelem nélkül közzéteszi az
ülés átlátható jegyzőkönyvét.
10.         A felügyelő bizottság
feladatai körében: 
a)      felülvizsgálja a referenciamutató
definícióját és módszertanát; 
b)      felügyeli a referenciamutató módszertanát
érintő változásokat, és felhatalmazza a referenciamutató-kezelőt az e
változásokkal kapcsolatos konzultációk lebonyolítására;
c)      felügyeli a referenciamutató-kezelő
kontrollrendszerét, a magatartási kódexet és a referenciamutató kezelését és
működtetését;
d)      felülvizsgálja és jóváhagyja a
referenciamutató megszüntetésére vonatkozó eljárásokat, ideértve a
megszüntetéssel kapcsolatos konzultációkat;
e)      felügyeli a referenciamutató
előállításában részt vevő harmadik feleket, köztük a referenciamutató
kiszámításában és terjesztésében részt vevő harmadik feleket;
f)       értékeli a belső és külső ellenőrzéseket
és felülvizsgálatokat, valamint nyomon követi az ezek által előírt intézkedések
végrehajtását;
g)      monitorálja a bemeneti adatokat és az
adatszolgáltatókat, valamint nyomon követi a referenciamutató-kezelő által a
bemenetiadat-szolgáltatás vitatása vagy validálása terén kifejtett
tevékenységet;
h)      megfelelő esetben szankcionálja a
magatartási kódex megsértését; valamint
i)       tájékoztatja az érintett illetékes
hatóságot az adatszolgáltatók vagy referenciamutató-kezelők bármely, a
felügyeleti rendszer által észlelt kötelességszegéséről és az esetleges
rendellenes vagy gyanús bemeneti adatokról.
Ellenőrzés
11.         Az I. melléklet A. szakaszának
15. és 16. pontja nem alkalmazandó.
12.         A referenciamutató-kezelő
tevékenységét kétévente külső ellenőrzés keretében kell megvizsgálni; a külső
ellenőrzésre első alkalommal a magatartási kódex bevezetését követően hat
hónappal kerül sor, ezt követően pedig kétévente. Amennyiben a felügyelő
bizottság elégedetlen az adatszolgáltatók magatartásának bármely
vonatkozásával, elrendelheti az adatszolgáltató vállalkozások külső
ellenőrzését.
Magatartási kódex
13.         A magatartási kódex
részletesen meghatározza a bemenetiadat-szolgáltatás folyamatát, ezen belül –
az I. melléklet D. szakaszának követelményein túlmenően – kiterjed a
következőkre:
a)      a bankközi ügyletek és más ügyleti
adatok, valamint a bankközi finanszírozási piac pontos elemzését elősegítő más
releváns és kapcsolódó piacok felhasználása;
b)      a bankközi piacon és más releváns piacon
végrehajtott valamennyi ügylet pontos belső nyilvántartására és ezen
nyilvántartásnak a referenciamutató-kezelő vagy annak felügyelő bizottsága
számára rendszeresen vagy kérésre történő átadására vonatkozó követelmény;
c)      a bemenetiadat-szolgáltatás közzététel
előtti validálására és közzétételt követő megerősítésére irányuló eljárások;
d)      az adatközlő személyek képzésére
vonatkozó politikák, amelyeknek ki kell terjedniük az adatszolgáltatás során
figyelembe veendő inputok körére, a szakértő megítélés alkalmazásának módjára
és az adatközlő személyekre vonatkozó szabályozói előírásokra; 
e)      a referenciamutatót alapul használó
származtatott termékekkel kereskedő üzletkötők képzésére vonatkozó követelmény,
amely részletezi a meghatározás folyamatában betöltött szerepüket és azt, hogy
az adatközlő személyekkel fenntartott milyen kapcsolatuk tekintendő
elfogadhatatlannak; valamint
f)       az adatszolgáltatókkal szemben
támasztott azon követelmény, hogy működtessenek a referenciamutató-kezelő felé
irányuló gyanús adatszolgáltatás bejelentésére szolgáló eljárást és
felülvizsgálatot végző felügyelő bizottságot. 
Adatszolgáltatói rendszerek és
kontrollintézkedések
14.         Az adatszolgáltatókra az I.
melléklet E. szakaszában meghatározott követelményeken túlmenően az alábbi
követelmények vonatkoznak.
15.         Minden adatszolgáltató
adatközlő személye és közvetlen felettese írásban nyilatkozik arról, hogy a
magatartási kódexet elolvasta, és azt betartja.
16.         Az adatszolgáltatói rendszerek
és kontrollintézkedések magukban foglalják a következőket:
a)      az egyes vállalkozásokon belül a
feladatkörök leírása, ideértve a belső beszámolási utakat és az
elszámoltathatósági viszonyokat, beleértve az adatközlő személyek és a vezetők
elhelyezkedését, valamint az érintett személyek és helyetteseik megnevezését;
b)      a bemenetiadat-szolgáltatás jóváhagyására
vonatkozó belső eljárások;
c)      az adatszolgáltatási folyamaton kívül
álló felek manipulációs kísérletei vagy a tényleges manipuláció vagy a
manipulációs kísérlet bejelentésének elmulasztása esetén indítandó fegyelmi
eljárások;
d)      az összeférhetetlenségek kezelésére
irányuló, a bemeneti adatok közléséért felelős személyek illetéktelen külső
befolyásolásának megakadályozására hivatott hatékony eljárások és kommunikációs
kontrollintézkedések mind az adatszolgáltatókon belüli, mind az
adatszolgáltatók és harmadik felek közötti kapcsolatok vonatkozásában. Az
adatközlő személyeknek a kamatderivatíva-üzletkötőktől fizikailag elkülönített
helyen kell dolgozniuk;
e)      az összeférhetetlenség kockázatát hordozó
tevékenységekben részt vevő személyek közötti információcsere megelőzésére vagy
ellenőrzésére hivatott hatékony eljárások, amennyiben az információcsere
hatással lehet a referenciamutatóhoz kapcsolódóan benyújtott adatokra;
f)       az adatszolgáltatók közötti, valamint az
adatszolgáltató és a referenciamutató-kezelő közötti összejátszás elkerülésére
vonatkozó szabályok;
g)      a bemenetiadat-szolgáltatásban részt vevő
személyek által követett munkamódszer illetéktelen befolyásolásának
megelőzésére vagy korlátozására irányuló intézkedések;
h)      a bemenetiadat-szolgáltatásban részt vevő
alkalmazottak javadalmazása és az egyéb tevékenységeket végző személyek
javadalmazása vagy az ilyen személyek által termelt bevételek közötti minden
közvetlen kapcsolat megszüntetése, amennyiben ezen tevékenységek az
összeférhetetlenség kockázatát hordozzák; 
i)       a bemenetiadat-szolgáltatást követő
fordított ügyletek azonosítására irányuló kontrollintézkedések.
17.         Az adatszolgáltató részletes
nyilvántartást vezet a következőkről:
a)      a bemenetiadat-szolgáltatás lényeges
szempontjai;
b)      a bemeneti adatok meghatározását szabályozó
folyamat és a bemeneti adatok jóváhagyása;
c)      az adatközlő személyek neve és
feladatköre;
d)      az adatközlő személyek és más személyek,
köztük belső és külső kereskedők és üzletkötők között a bemeneti adatok
meghatározása vagy szolgáltatása tárgyában folytatott bármely kommunikáció;
e)      az adatközlő személyek
referenciamutató-kezelővel vagy a referenciamutató kiszámítását végző
ügynökséggel folytatott interakciói;
f)       a bemeneti adatokkal kapcsolatos
érdeklődések és ezek eredményei;
g)      a kamatcsere ügyleteket nyilvántartó
kereskedési könyvre és bármely egyéb, a bemeneti adatokkal összefüggésben
megállapított referencia-kamatláb tekintetében jelentős kitettséggel
rendelkező, származtatott eszközöket nyilvántartó kereskedési könyvre vonatkozó
érzékenységi jelentések; valamint
h)      a belső és külső ellenőrzések
megállapításai.
18.         Az információkat olyan
hordozón kell tárolni, amely biztosítja az azokhoz való későbbi hozzáférést és
a dokumentált ellenőrzési nyomvonalat.
19.         Az adatszolgáltató belső
ellenőrzést végző egysége rendszeresen beszámol a vezetésnek a feltárt
szabálytalanságokról, köztük a fordított ügyletekről. 
20.         A bemeneti adatokat és a
bemenetiadat-szolgáltatásra vonatkozó eljárásokat az adatszolgáltatónak
rendszeresen felül kell vizsgálnia.
21.         Az adatszolgáltató által
benyújtott bemeneti adatokat, valamint azt, hogy az adatszolgáltató megfelel-e
a magatartási kódex szabályainak és e rendelet rendelkezéseinek kétévente külső
ellenőrzés keretében kell megvizsgálni; a külső ellenőrzésre első alkalommal a
magatartási kódex bevezetését követően hat hónappal kerül sor, ezt követően
pedig kétévente.
III. MELLÉKLET
Árupiaci referenciamutatók
Ez a melléklet az „árupiaci
referenciamutatókra”, azaz azon referenciamutatókra vonatkozik, amelyeknek a
3. cikk (1) bekezdésének c) pontja szerinti alapul szolgáló
eszköze az 1287/2006/EK bizottsági rendelet[28]
2. cikkének 2. pontja értelmében vett áru.
Módszertan
1.           A 8., 9. és 16. cikk
alkalmazásában az árupiaci referenciamutató módszertana és a módszertan
referenciamutató-nyilatkozatban foglalt leírása tartalmazza a következőket:
a)      a referenciamutató kialakítása során
alkalmazott szempontok és eljárások, ideértve a bemeneti adatok, köztük a
mennyiség, a megkötött és közzétett ügyletek, a vételi és eladási árajánlatok
és bármely egyéb, az értékelés során és/vagy az értékelési időszakban
tekintetbe vett piaci információ referenciamutató-kezelő általi
felhasználásának módját, az alkalmazott referenciaegység használatának
indoklását, a bemeneti adatok referenciamutató-kezelő által történő
összegyűjtésének módját, az értékelők mérlegelési jogkörét szabályozó
iránymutatásokat és az értékelés során figyelembe vett feltételezéseket,
modelleket és/vagy a begyűjtött adatok alapján végzett extrapolációkat vagy
bármely hasonló információt;
b)      az értékelők egységes mérlegelési
gyakorlatát biztosítani hivatott eljárások és gyakorlati módszerek;
c)      a referenciamutató kiszámítása során
alkalmazott egyes szempontok egymáshoz viszonyított fontossága, különös
tekintettel a felhasznált piaciadat-típusokra és a mérlegelést a
referenciamutató-számítás minőségének és integritásának biztosítása érdekében
szabályozó kritériumtípusokra;
d)      a referenciamutató egy konkrét értékének
kiszámításához minimálisan szükséges ügyleti adatok mennyiségét meghatározó
kritérium. E küszöbérték esetleges hiányát meg kell indokolni, és meg kell
határozni az ügyleti adatok hiányában követett eljárásokat;
e)      azon értékelési időszakokban követendő
szempontok, amelyek esetében a benyújtott adatok nem felelnek meg a módszertanban
javasolt ügyletiadat-küszöbértéknek vagy a referenciamutató-kezelő minőségi
normáinak, ideértve az alternatív értékelési módszerek, köztük elméleti
becslési modellek esetleges használatát;
f)       a bemeneti adatok időben történő
benyújtására és az adatközlés módjára (elektronikus úton, telefonon keresztül,
egyéb) vonatkozó kritériumok;
g)      azon értékelési időszakokban követendő
szempontok és eljárások, amelyek esetében egy vagy több adatszolgáltató a
referenciamutató összes bemeneti adatának jelentős arányát képviselő piaci
adatot nyújt be. A referenciamutató-kezelő az általa alkalmazott szempontok és
eljárások körében meghatározza, hogy az egyes referenciamutatók vonatkozásában
mi minősül jelentős aránynak; 
h)      az egyes ügyleti adatok
referenciamutató-számításból való kizárását meghatározó kritériumok.
2.           A referenciamutató-kezelő
közzéteszi a következőket:
a)      az adott módszertan és ezen belül az
esetleges árkiigazítási technikák elfogadásának indokolása, valamint annak
igazolása, miért tekinthető a bemeneti adatok gyűjtésére szolgáló időszak a
fizikai piaci árak megbízható mutatójának;
b)      az adott módszertan belső
felülvizsgálatára és jóváhagyására vonatkozó eljárás, továbbá e felülvizsgálat
gyakorisága; valamint
c)      az adott módszertan külső felülvizsgálatára
vonatkozó eljárás, köztük azok az eljárások, amelyek a
referenciamutató-számítást érintő fontos változásokról a felhasználókkal
folytatott konzultációkon keresztül a módszertan piaci szereplők által történő
elfogadását szolgálják.
A módszertan módosítása
3.           A 7. cikk (1) bekezdésének e)
pontjával összhangban a referenciamutató-kezelő elfogadja és a felhasználók
számára közzéteszi a módszertant érintő jelentős módosítások elfogadására
vonatkozó eljárásokat és e módosítások indoklását. Ezen eljárásoknak
összhangban kell lenniük azzal az alapvető céllal, hogy a
referenciamutató-kezelőnek biztosítania kell a referenciamutató-számítások
folyamatos integritását, és bármilyen általa végrehajtott módosításnak az
érintett piac megfelelő működését kell szolgálnia. Ezek az eljárások
biztosítják:
a)      a felhasználók egyértelműen meghatározott
időpontokhoz kötött, előzetes értesítését, amely lehetővé teszi számukra a
javasolt módosítások elemzését és észrevételezését, figyelembe véve a
referenciamutató-kezelő általános körülményekre vonatkozó értékelését is;
b)      a konzultációs időszakot követően az
észrevételeknek és a referenciamutató-kezelő azokra adott válaszainak minden
piaci felhasználó számára történő hozzáférhetővé tételét azon esetek
kivételével, amikor az észrevételező kérte az észrevétel bizalmas kezelését.
4.           A referenciamutató-kezelő
rendszeresen megvizsgálja az általa alkalmazott módszertant, és eljárást
működtet az érintett felhasználók véleményének figyelembevételére annak
biztosítása céljából, hogy a módszertan megbízhatóan tükrözze az értékelés
tárgyát képező fizikai piacot.
A referenciamutató-számítások minősége és
integritása
5.           A 8. és 9. cikkel összhangban
a referenciamutató-kezelő:
a)      megállapítja azokat a kritériumokat,
amelyek meghatározzák, mely fizikai termék képezi az adott módszertan tárgyát;
b)      amennyiben ezt az általa alkalmazott
módszertan lehetővé teszi, a bemeneti adatokat a következő rangsor szerint
részesíti előnyben:
1.       lezárt és bejelentett ügyletek;
2.       eladási és vételi ajánlatok;
3.       egyéb információk.
Amennyiben nem részesíti előnyben a lezárt és
bejelentett ügyletekből származó adatokat, ennek okát a 6.b) pontnak
megfelelően közli;
c)      megfelelő intézkedéseket hoz annak
érdekében, hogy a referenciamutató-számítás során valós piaci adatok kerüljenek
felhasználásra, azaz olyan adatok, amelyek mögött az adatokat benyújtó felek
ténylegesen megkötött ügylete vagy ügyletkötésre irányuló tényleges szándéka
áll, és a megkötött ügyletek szokásos piaci feltételekkel köttettek, valamint
kiemelt figyelmet fordít a vállalkozáscsoportok tagjai közötti ügyletekre;
d)      eljárásokat alakít ki és működtet a
rendellenes vagy gyanús ügyleti adatok azonosítására, és nyilvántartást vezet
az ügyleti adatok referenciamutató-számításból való kizárásáról szóló döntésekről;
e)      ösztönzi az adatszolgáltatókat arra, hogy
az adott referenciamutató számítási kritériumainak megfelelő minden piaci
adatot nyújtsanak be. A referenciamutató-kezelők lehetőségeik szerint és az
ésszerűség határain belül törekednek arra, hogy a benyújtott adatok
reprezentatívak legyenek az adatszolgáltatók által ténylegesen megkötött
ügyletek szempontjából; valamint
f)       megfelelő intézkedéseket hoznak annak
érdekében, hogy az adatszolgáltatók megfeleljenek a piaci adatok minőségére és
integritására vonatkozó referenciamutató-kezelői normáknak.
6.           Amennyiben ez a
referenciamutató megfelelő közzétételét nem akadályozza, a
referenciamutató-kezelő a referenciamutató értékének minden egyes
közzétételekor a következőket is közzéteszi:
a)      egy a referenciamutató számításának a
referenciamutató-előfizető vagy az illetékes hatóság által történő megértését
elegendő mértékben elősegítő tömör magyarázatot, amely kiterjed legalább a
felmért fizikai piac méretére és likviditására (a benyújtott ügyletek számára
és volumenére), a volumen- és áradatok szélső és átlagos értékeire, és a
számításba bevont egyes piaciadat-típusok hozzávetőleges százalékos arányára; a
magyarázatban az „ügyleti alapú”, „árkülönbözet (spread) alapú”,
„interpolált/extrapolált” vagy hasonló kifejezések révén utalni kell az
alkalmazott árazási módszertanra;
b)      egy a számítás során alkalmazott
mérlegelés mértékére és alapjára vonatkozó tömör magyarázatot, ezen belül
megfelelő esetben a vonatkozó módszertan követelményeinek egyébként megfelelő
adatok kizárásának, az ajánlatiár-különbözetre (spread), interpolációra vagy
extrapolációra alapozott árazás használatának, valamint a vételi vagy eladási
ajánlatok megkötött ügyletekkel szembeni előnyben részesítésének mértékére és
alapjára vonatkozó magyarázatot.
Az adatszolgáltatási folyamat integritása
7.           A 5. cikkel összhangban a
referenciamutató-kezelő:
a)      meghatározza a referenciamutató-kezelő
számára piaci adatok benyújtására jogosultakra vonatkozó kritériumokat;
b)      minőségbiztosítási eljárásokat működtet
az adatszolgáltatók és az adatszolgáltató bemeneti adatokat szolgáltató bármely
alkalmazottja kilétének, valamint ezen személyek az adatszolgáltató nevében
történő bemenetiadat-szolgáltatásra való felhatalmazásának ellenőrzésére;
c)      meghatározza az adatszolgáltató azon
alkalmazottaira vonatkozó kritériumokat, akik az adatszolgáltató nevében
referenciamutató-kezelő számára bemeneti adatokat szolgáltathatnak; ösztönzi az
adatszolgáltatókat arra, hogy back-office egységektől származó ügyleti adatokat
nyújtsanak be, és a közvetlenül az üzletkötőktől származó ügyleti adatokat más
forrásokból származó adatokkal erősítsék meg; valamint
d)      belső kontrolleljárásokat és írásbeli
eljárásokat működtet a referenciamutató-számítás az adatszolgáltató, annak
alkalmazottja vagy harmadik fél valamely kereskedési pozíciója érdekében
történő befolyásolása vagy a referenciamutató-kezelő szabályainak vagy
iránymutatásainak az értékelő általi megsértésének előidézésére tett kísérlet
céljából az adatszolgáltatók és az értékelők között folytatott kommunikáció,
továbbá az ismétlődően rendellenes vagy gyanús ügyleti adatokat benyújtó
adatszolgáltatók azonosítására. Ezeknek az eljárásoknak rendelkezniük kell
arról, hogy súlyos esetekben a referenciamutató-kezelő az adatszolgáltatónál is
folytathat vizsgálatot. A benyújtott információk validálására szolgáló
kontrolleljárásoknak ki kell terjedniük a piaci mutatók keresztellenőrzésére.
Értékelők
8.           Az 5. cikkel összhangban a
referenciamutató-kezelő: 
a)      belső szabályokat és iránymutatásokat
fogad el az értékelők kiválasztására, ezen belül minimálisan szükséges
képesítésükre, tapasztalatukra és jártasságukra, valamint a hozzáértésük
időszakos felülvizsgálatára vonatkozó eljárásra vonatkozóan;
b)      értékelői tekintetében folyamatossági és
utódlási tervet készít a számítások következetességének és azok megfelelő
szintű szakértelemmel rendelkező alkalmazottak által történő elvégzésének
biztosítása érdekében; 
c)      belső kontrolleljárásokat működtet a
számítások integritásának és megbízhatóságának biztosítása érdekében. E
kontrolleljárások a módszertan megfelelő alkalmazásának biztosítása érdekében
megkövetelik legalább az értékelők folyamatos felügyeletét.
Ellenőrzési nyomvonal
9.           Az 5. cikkel összhangban a
referenciamutató-kezelő szabályokat fogad el és eljárásokat működtet az adott
helyzetben releváns információk dokumentálása érdekében. Ezen információk közé
tartoznak a következők:
a)      minden piaci adat;
b)      az egyes referenciaértékek kiszámítása
során az értékelők által alkalmazott mérlegelés;
c)      egyes, az alkalmazott számítási
módszertan követelményeinek egyébként megfelelő ügyletek esetleges kizárása a
számításokból, és ennek oka;
d)      az egyes értékelők és az a) b) vagy c)
pontban említett információkat benyújtó vagy egyéb módon létrehozó más személyek
neve.
10.         Az 5. cikkel összhangban a
referenciamutató-kezelő szabályokat fogad el és eljárásokat működtet annak
biztosítása céljából, hogy az érintett információkat számításainak
dokumentálása céljából legalább öt éven keresztül ellenőrzési nyomvonal biztosítása
végett megőrizze.
Összeférhetetlenség
11.         Az 5. cikkel összhangban a
referenciamutató-kezelő összeférhetetlenségi politikája és eljárásai:
a)      biztosítják, hogy a referenciamutatóval
kapcsolatos számításokat ne befolyásolhassa a referenciamutató-kezelő vagy
kapcsolt vállalkozásai, alkalmazottai, ügyfelei és bármely egyéb piaci szereplő
vagy személy közötti kereskedelmi vagy személyes üzleti kapcsolatok vagy
érdekek megléte vagy lehetősége;
b)      biztosítják, hogy a
referenciamutató-kezelő alkalmazottainak személyes érdekei és üzleti
kapcsolatai, ide sorolva a külső foglalkoztatást, az utazásokat és a
referenciamutató-kezelő ügyfelei vagy más árupiaci szereplők által biztosított
szórakoztatás, ajándékok és vendéglátás elfogadását, ne ütközzenek a referenciamutató-kezelő
által ellátandó feladatokkal;
c)      az azonosított összeférhetetlenségek
tekintetében felügyeleti, javadalmazási, rendszer-hozzáférési és
információáramlási módszerek révén biztosítják az egyes
referenciamutató-kezelői feladatkörök megfelelő elkülönítését;
d)      védelmezik a referenciamutató-kezelő
számára szolgáltatott vagy az általa előállított információk bizalmas mivoltát,
a referenciamutató-kezelő közzétételi kötelezettségeire is figyelemmel;
e)      megtiltják, hogy a
referenciamutató-kezelő vezető beosztású munkatársai, értékelői és egyéb
alkalmazottai személyes alapon vagy piaci szereplők megbízásából vételi vagy
eladási ajánlatokban, illetve kereskedési ügyletekben való részvétel révén
hozzájáruljanak valamely referenciamutató értékének kiszámításához; 
f)       hatékonyan kezelik azokat az
összeférhetetlenségeket, amelyek a referenciamutató-kezelő referenciamutató
előállítására irányuló tevékenysége (ideértve minden olyan alkalmazottat, aki a
referenciamutató kiszámításával kapcsolatos feladatokat lát el, vagy bármely
más módon részt vesz e feladatokban) és más üzleti tevékenységei között
állhatnak fenn.
12.         A referenciamutató-kezelő
biztosítja, hogy egyéb üzleti tevékenységei tekintetében rendelkezik azokkal az
eljárásokkal és mechanizmusokkal, amelyek célja a referenciamutató-számítás
integritását csorbító összeférhetetlenségek előfordulásának minimalizálása.
13.         A referenciamutató-kezelő
biztosítja, hogy a vezetők, értékelők és egyéb alkalmazottak, valamint a
vezetők és a referenciamutató-kezelő felső vezetése vagy igazgatótanácsa között
elkülönült beszámolási útvonalak létezzenek, amelyek biztosítják, hogy: 
a)      a referenciamutató-kezelő megfelelően
hajtja végre a rendelet követelményeit; valamint 
b)      a felelősségi körök világosan
meghatározottak, és nincsenek egymással konfliktusban, vagy nem keltik az
összeférhetetlenség benyomását.
14.         A referenciamutató-kezelő
késedelem nélkül tájékoztatja felhasználóit a referenciamutató-kezelő
tulajdonosi szerkezetéből adódó, tudomására jutott esetleges összeférhetetlenségekről.
Panaszok
15.         Az 5. cikkel összhangban a
referenciamutató-kezelő a számítási eljárásával kapcsolatos panaszok
befogadására, kivizsgálására és nyilvántartására vonatkozó, írásba foglalt
eljárásokat tesz közzé és alkalmaz. A panaszkezelési mechanizmus biztosítja,
hogy:
a)      a referenciamutató-kezelő írásba foglalt
panaszkezelési politikában részletezett mechanizmust működtet, amely lehetővé
teszi, hogy előfizetői panaszokat nyújtsanak be egy adott
referenciamutató-számításnak a piaci értékekhez viszonyított
reprezentativitásával, a referenciamutató-számítás javasolt módosításaival, a
módszertannak egy konkrét referenciaérték-számításra vonatkozó alkalmazásával
és a referenciamutató-számítási folyamat kapcsán hozott egyéb szerkesztői
döntésekkel kapcsolatban;
b)      az írásba foglalt panaszkezelési politika
egyebek mellett a panaszkezelés folyamatára és határidejére is kiterjed;
c)      a referenciamutató-kezelővel és
alkalmazottaival szemben tett hivatalos panaszokat a referenciamutató-kezelő
időben és méltányos módon vizsgálja ki;
d)      a panaszokat a panasz által érintett
alkalmazottaktól független személyek vizsgálják ki;
e)      a referenciamutató-kezelő arra törekszik,
hogy mielőbb lezárja a vizsgálatot;
f)       a referenciamutató-kezelő a vizsgálat
eredményéről írásban, ésszerű időtartamon belül értesíti a panaszost és a többi
érintett felet;
g)      a panaszos az eredeti panasz
benyújtásától számított hat hónapon belül a referenciamutató-kezelő által
kinevezett független harmadik félhez fordulhat, amennyiben az érintett
referenciamutató-kezelő szerinte nem kezelte megfelelően a panaszt vagy a
panaszos kifogásolja a referenciamutató-kezelő vonatkozó döntését; valamint
h)      a referenciamutató-kezelő a panasszal
kapcsolatos minden dokumentumot, ideértve a panaszos által benyújtott
dokumentumokat és a referenciamutató-kezelő saját dokumentumait, legalább öt
éven keresztül megőriz.
16.         A napi ármeghatározásokkal
kapcsolatos vitákat, amelyek nem hivatalos panaszok, a referenciamutató-kezelő
oldja meg megfelelő szokásos eljárásai alapján. Amennyiben a panasz árváltozást
eredményez, azt késedelem nélkül közölni kell a piaci szereplőkkel.
PÉNZÜGYI
KIMUTATÁS
A JAVASLAT/KEZDEMÉNYEZÉS FŐBB ADATAI 
A
javaslat/kezdeményezés címe 
Az Európai
Parlament és a Tanács rendelete a pénzügyi eszközökben és pénzügyi ügyletekben
referenciamutatóként használt indexekről 
A
tevékenységalapú irányítás / tevékenységalapú költségvetés-tervezés keretébe
tartozó érintett szakpolitikai terület(ek)[29]

Belső piac –
Pénzügyi piacok
A
javaslat/kezdeményezés típusa 
X A javaslat/kezdeményezés új intézkedésre irányul 
¨
X A javaslat/kezdeményezés kísérleti projektet/előkészítő intézkedést követő új
intézkedésre irányul[30]

¨
A javaslat/kezdeményezés jelenlegi intézkedés meghosszabbítására irányul 
¨
A javaslat/kezdeményezés új intézkedésnek megfelelően módosított intézkedésre
irányul 
Célkitűzések
A
javaslat/kezdeményezés által érintett többéves bizottsági stratégiai
célkitűzések 
A befektetői bizalom erősítése; piaci
rendellenességek kockázatának csökkentése; rendszerkockázatok mérséklése
Konkrét
célkitűzés(ek) és a tevékenységalapú irányítás/tevékenységalapú
költségvetés-tervezés keretébe tartozó érintett tevékenység(ek) 
Konkrét
célkitűzések:
– a
referenciamutató-manipulálás kockázatának mérséklése
– megalapozott
és reprezentatív referenciamutatók megfelelő használatának biztosítása
A
tevékenységalapú irányítás/tevékenységalapú költségvetés-tervezés keretébe
tartozó érintett tevékenység(ek)
A fent
felsorolt konkrét célok a következő operatív célkitűzések megvalósítását
követelik meg:
– a
referenciamutatók manipulálásához vezető ösztönzők és lehetőségek korlátozása
– a
mérlegelési szabadság minimalizálása, annak biztosítása, hogy a
referenciamutatók elegendő és reprezentatív adatokon alapuljanak
– stabil
irányítási és kontrollrendszer kialakítása a kockázatok kezelése céljából
– az
átláthatóság növelése, és az alkalmasságon alapuló referenciamutatók
használatának biztosítása
– hatékony
felügyelet biztosítása 
Várható
eredmény(ek) és hatás(ok)
Tüntesse fel,
milyen hatásokat gyakorolhat a javaslat/kezdeményezés a
kedvezményezettekre/célcsoportokra.
A javaslat
céljai a következők:
– a
referenciamutatók előállításának és a referenciamutatók kiszámításához használt
bemeneti adatok szolgáltatásának szabályozása
– a referenciamutatók
előállítására vonatkozó megfelelő irányítási és kontrollrendszerek
alkalmazásának és az összeférhetetlenségek elkerülésének biztosítása
– megbízható
és megalapozott referenciamutató-előállítási módszertanok és bemeneti adatok
használatának biztosítása
– a
referenciamutatók előállítását elősegítő tevékenységek megfelelő kontrolljának
és az összeférhetetlenségek elkerülésének biztosítása
– a
referenciamutatók átlátható előállításának biztosítása
– alkalmassági
vizsgálat elvégzésének biztosítása abban az esetben, amikor fogyasztókkal
kötött pénzügyi ügyletben referenciamutató alkalmazására kerül sor
Eredmény- és
hatásmutatók 
1. A referenciamutató-manipulálás kockázatának
mérséklése
– a piaci visszaélésről szóló rendelet
referenciamutatókkal kapcsolatos megsértéseinek száma
– a kirótt szankciók és büntetések száma
– a helyszíni ellenőrzések száma
– a felügyeleti intézkedések száma
2. Megalapozott és reprezentatív referenciamutatók
megfelelő használatának biztosítása
– a rendelet megsértéseinek száma
– a kirótt szankciók és büntetések száma
– a helyszíni ellenőrzések száma 
– a felügyeleti intézkedések száma
– a referenciamutató-felhasználók által
referenciamutató-kezelők és adatszolgáltatók ellen e rendelet megsértése miatt
indított polgári peres eljárások száma
– a referenciamutató-felhasználók Bizottsághoz
intézett panaszainak száma
A
javaslat/kezdeményezés indoklása 
Rövid vagy
hosszú távon kielégítendő szükséglet(ek) 
A rendelet
alkalmazásának köszönhetően a tagállamokban:
– csökkenni
fog a referenciamutatók manipulációjának kockázata
–
biztosíttatik a megalapozott és alkalmas referenciamutatók megfelelő használata
Az uniós
részvételből adódó többletérték
A
referenciamutatókat határokon átnyúló jelleggel állítják elő és használják.
Uniós szabályozási keret hiányában az önálló nemzeti szintű intézkedések nem
lehetnek hatékonyak, hiszen a tagállamokat semmi sem kötelezi vagy ösztönzi
arra, hogy együttműködjenek egymással, az együttműködés hiánya pedig teret
enged a szabályozási arbitrázsnak. Az uniós fellépés egységes és összehangolt
válaszlépést tesz lehetővé, amely minimálisra csökkenti az egyébként létező
eltérő megközelítések és a szabályozásiarbitrázs-lehetőségek okozta
hatékonysági deficitet.
Hasonló
korábbi tapasztalatok tanulsága
A referenciamutatók hasonlítanak a
hitelminősítésekhez annyiban, hogy mindkettőt befektetések és pénzügyi ügyletek
referenciapontjaként használják. A pénzügyi válság nyomán mindkettő esetében
kiderült, hogy az integritásuk és pontosságuk iránti bizalom hiánya alááshatja a
piacokat, és kárt okozhat a reálgazdaságnak és a befektetőknek egyaránt. Ez a
javaslat – különösen a leghatékonyabb és legeredményesebb szabályozási és
felügyeleti struktúrák és az irányítási követelmények tekintetében – épít a
hitelminősítő intézetekkel kapcsolatos szabályozási tapasztalatokra.
Egyéb
pénzügyi eszközökkel való összeegyeztethetőség és lehetséges szinergia
Jelentős szinergiák vannak e javaslat és a piaci
visszaélésről szóló rendeletjavaslat 2. cikke (3) bekezdésének d) pontja és 8.
cikke (1) bekezdésének d) pontja, valamint a piaci visszaélések büntetőjogi
szankcionálásáról szóló irányelv között, amely utóbbi megállapítja, hogy a
referenciamutató manipulálása nyilvánvalóan és egyértelműen jogellenes, és
adminisztratív vagy büntetőjogi szankciókat von maga után. A nagykereskedelmi
energiapiacok integritásáról és átláthatóságáról szóló rendelet értelmében a
nagykereskedelmi energiatermékek kapcsán használt referenciamutatók
manipulálása jogellenes tevékenység. Ezek a jogi eszközök az egyének magatartását
szabályozzák a referenciamutatók manipulálása tekintetében, míg a jelen
javaslat a referenciamutató-előállítás kereteinek a manipulációkat elősegítő
gyenge pontjait igyekszik orvosolni.
A pénzügyi eszközök piacairól szólói irányelv és
annak végrehajtási rendelete, a tájékoztatókról szóló irányelv és annak
végrehajtási rendelete, valamint az átruházható értékpapírokkal foglalkozó
kollektív befektetési vállalkozásokról szóló irányelv ugyancsak szabályozzák a
referenciamutatók használatát és átláthatóságát, és így kiegészítik a jelen
javaslatban foglalt rendelkezéseket.
Az
intézkedés és a pénzügyi hatás időtartama 
¨ A javaslat/kezdeményezés határozott
időtartamra vonatkozik 
A javaslat/kezdeményezés időtartama: ÉÉÉÉ
[HH/NN]-tól/-től ÉÉÉÉ [HH/NN]-ig 
Pénzügyi hatás: ÉÉÉÉ-tól/-től ÉÉÉÉ-ig 
X A javaslat/kezdeményezés határozatlan
időtartamra vonatkozik
Tervezett
irányítási módszer(ek)[31]

X Centralizált irányítás közvetlenül a
Bizottság által 
X Centralizált irányítás közvetetten a
következőknek történő hatáskör-átruházással:
végrehajtó ügynökségek 
X         a Közösségek által létrehozott
szervek[32]

tagállami közigazgatási /közfeladatot ellátó
szervek 
az Európai Unióról szóló szerződés V. címe
értelmében külön intézkedések végrehajtásával megbízott, a költségvetési
rendelet 49. cikke szerinti vonatkozó jogalapot megteremtő jogi aktusban
meghatározott személyek 
¨ Megosztott irányítás a tagállamokkal 
¨ Decentralizált irányítás harmadik
országokkal 
¨ Nemzetközi szervezetekkel közös
irányítás (nevezze meg)
Egynél több
irányítási módszer feltüntetése esetén kérjük, adjon részletes felvilágosítást
a „Megjegyzések” rovatban.
Megjegyzések 
Centralizált közvetlen irányítás (Belső Piaci és Szolgáltatási
Főigazgatóság) és centralizált közvetett irányítás a végrehajtási feladatoknak
az EK által létrehozott szervre (ESMA) történő átruházásával
IRÁNYÍTÁSI INTÉZKEDÉSEK 
A nyomon
követésre és a jelentéstételre vonatkozó rendelkezések 
Ismertesse a
nyomon követés és jelentéstétel gyakoriságát és feltételeit.
Az Európai
Értékpapír-piaci Hatóság létrehozásáról szóló, 2010. november 24-i 1095/2010
európai parlamenti és tanácsi rendelet 81. cikke előírja, hogy a hatóság
működésének eredményeként szerzett tapasztalatokat háromévente értékelni kell
attól kezdve, hogy a hatóság ténylegesen megkezdte működését. A rendelet 35.
cikkének megfelelően e rendelet alkalmazásáról 2019. január 1-jéig jelentést
kell összeállítani.
Irányítási
és kontrollrendszer 
Felismert
kockázat(ok) 
Hatásvizsgálat
készült az uniós pénzügyi felügyelet reformjára irányuló javaslatról,
kiegészítendő az Európai Bankhatóság, az Európai Biztosítás- és
Foglalkoztatóinyugdíj-hatóság és az Európai Értékpapír-piaci Hatóság (ESMA)
létrehozásáról szóló rendelettervezetekhez kapcsolódó hatásvizsgálatot.
A jelen
javaslat következtében az ESMA számára további források szükségesek annak
érdekében, hogy gyakorolhassa hatásköreit és konkrétan a következő
szerepköreit:
– részvétel a
kritikus referenciamutatók esetében létrehozott felügyeleti kollégiumokban, és
az e rendeletben meghatározott fontos kérdések esetében kötelező erejű
közvetítést is magában foglaló közvetítési mechanizmus kialakítása az illetékes
hatóságok között e rendelet kapcsán kialakult viták esetén a közös álláspont
létrehozása érdekében;
– a harmadik
országokkal folytatott együttműködés kereteinek és a harmadik államoktól
származó információk illetékes hatóságok közötti cseréjének összehangolása;
– az e
rendelet megsértése esetén alkalmazandó szankciórendszerek konvergenciáját és
ágazatközi egységességét elősegítő iránymutatások kidolgozása;
– az e
rendelet szerint nyilvántartásba vett referenciamutató-kezelők és az Unióban
referenciamutatókat szolgáltató, harmadik országokban működő vállalkozások
jegyzékének kezelése; 
– az egyes
referenciamutatóknak az Unión belül pénzügyi eszközökben vagy pénzügyi
ügyletekben való használatáról szóló értesítések kezelése, az ezzel kapcsolatos
nyilvántartás vezetése, és a referenciamutató-kezelők tájékoztatása a
referenciamutató ezen felhasználásáról.
A szükséges
források hiányában nem biztosítható a hatóság feladatainak időben történő és
hatékony ellátása.
Tervezett
ellenőrzési mód(ok) 
Az
ESMA-rendelet szerinti irányítási és kontrollrendszerek az ESMA e javaslat
szerinti szerepkörére is vonatkoznak majd.
Az ESMA
teljesítményének értékelésére szolgáló mutatórendszert a Bizottság az első
előírt értékelés elkészítésekor fogja véglegesíteni. A végleges értékelés
szempontjából a mennyiségi mutatók ugyanolyan fontosak lesznek, mint a
konzultációk során gyűjtött minőségi érvek. Az értékelést háromévenként meg
kell ismételni.
Az
ellenőrzések költsége és haszna és a megfelelési problémák várható aránya
A költségbecslés a 3. szakaszban található. A
legfőbb előnyök a következők:
– a manipuláció kockázatának csökkentése és ezáltal
a piaci stabilitás növelése, valamint a pénzügyi piacokba vetett bizalom
helyreállítása;
– a referenciamutatók megbízhatóságának növelése és
ezáltal a pénzügyi piacok tisztességességének, integritásának és
hatékonyságának erősítése;
– megalapozott és reprezentatív referenciamutatók
megfelelő használatának biztosítása   és ezáltal a fogyasztók és befektetők
védelmének fokozása.
Összességében e javaslat hozzájárul a piac
tisztességességének erősítéséhez, valamint a fogyasztók és befektetők
védelmének biztosításához. Ezeket az előnyös hatásokat nehéz számszerűsíteni.
Tekintve azonban a megalapozott és megbízható referenciamutatóknak a piaci
stabilitás fenntartásában és a piacokba vetett bizalom helyreállításában
játszott globális szerepét, az előnyök a költségekhez viszonyítva számottevők.
A meg nem felelési arány várhatóan alacsony lesz,
mivel a javaslat világos és végrehajtható szabályokat tartalmaz, az e
szabályoknak való megfelelést elősegítő ösztönzőkkel együtt.
A csalások
és a szabálytalanságok megelőzésére vonatkozó intézkedések 
Tüntesse fel a meglévő vagy tervezett megelőző
és védintézkedéseket.
A csalás, vesztegetés és egyéb jogellenes
tevékenységek elleni fellépés érdekében az ESMA vonatkozásában is megszorítás
nélkül alkalmazandók az Európai Csaláselleni Hivatal (OLAF) által lefolytatott
vizsgálatokról szóló, 1999. május 25-i 1073/1999/EK európai
parlamenti és tanácsi rendelet előírásai.
A hatóság csatlakozik az Európai Csaláselleni
Hivatal (OLAF) belső vizsgálatairól szóló, az Európai Parlament, az Európai
Unió Tanácsa és az Európai Közösségek Bizottsága között létrejött, 1999. május
25-i intézményközi megállapodáshoz, és haladéktalanul meghozza a hatóság egész
személyzetére vonatkozó megfelelő rendelkezéseket.
A finanszírozási határozatokban és a
megállapodásokban, valamint a belőlük következő végrehajtási aktusokban
kifejezetten ki kell kötni, hogy a Számvevőszék és az OLAF szükség esetén
helyszíni ellenőrzésnek vetheti alá a hatóság által kifizetett pénzösszegek
kedvezményezettjeit, valamint a személyzet azon tagjait, akik az említett
pénzösszegek elosztásáért felelnek.
A JAVASLAT/KEZDEMÉNYEZÉS BECSÜLT
PÉNZÜGYI HATÁSA 
A többéves
pénzügyi keret mely fejezetét/fejezeteit és a költségvetés mely kiadási
tételét/tételeit érintik a kiadások?
Jelenlegi költségvetési tételek
A többéves pénzügyi keret fejezetei, azon
belül pedig a költségvetési tételek sorrendjében.
 A többéves pénzügyi keret fejezete || Költségvetési tétel || Kiadás típusa || Hozzájárulás 
 Szám [Megnevezés...] || diff.   || EFTA-országoktól[33]   || tagjelölt országoktól[34]   || harmadik országoktól || a költségvetési rendelet 18. cikke (1) bekezdésének aa) pontja értelmében 
   || 12.03.04 Európai Értékpapír-piaci Hatóság (ESMA) || diff. || IGEN || IGEN || NEM || NEM 
E jogalkotási javaslatnak a következő kiadási
vonzatai lesznek:
a) Belső Piaci és Szolgáltatási
Főigazgatóság – felhatalmazáson alapuló jogszabályok (pl. felhatalmazó
aktusok) megszövegezése, valamint a kezdeményezés értékelése, végrehajtásának
nyomon követése és esetleges felülvizsgálata céljából:
1 teljes munkaidős AD tisztviselő a kapcsolódó
költségekkel; a becsült éves költség 0,142 millió EUR.
b) ESMA:
i. Személyzeti kiadások: két fő ideiglenes alkalmazott a következő feladatok ellátására: a
kritikus referenciamutatók felügyeleti kollégiumaiban való részvétel és
közvetítés, technikai tanácsadás a Bizottság részére e rendelet végrehajtásával
kapcsolatban, harmadik országokkal kötendő együttműködési megállapodások
kialakításának koordinálása, a szankciórendszerek konvergenciáját és ágazatközi
egységességét elősegítő iránymutatások megszövegezése, a referenciamutatók
felhasználásáról szóló értesítések nyilvántartása és a nyilvántartásba vett
referenciamutató-kezelők jegyzékének kezelése.
E 2 fő ideiglenes alkalmazott teljes éves
költsége 0,326 millió EUR, amelynek 40%-át
(0,130 millió EUR) a Bizottság, 60%-át (0,196 millió EUR) a
tagállamok fedeznék.
Az ESMA-hoz rendelt személyi állomány számának
csökkenése a jövőben (2020-at követően) nem várható, mivel a referenciamutatók,
köztük a kritikus referenciamutatók száma várhatóan nemhogy csökken majd, hanem
inkább növekszik a jövőben, és az ESMA-nak továbbra is részt kell majd vennie
és közvetítenie kell a kritikus referenciamutatók felügyeleti kollégiumaiban,
valamint el kell látnia a fentiekben ismertetett egyéb releváns feladatokat. 
ii. Működési és infrastrukturális
költségek: 0,25 millió EUR becsült induló
költség terhelné az ESMA-t, amelynek 40%-át
(0,1 millió EUR) a Bizottság, 60%-át (0,15 millió EUR) a
tagállamok fedeznék. Ez a költségtétel elsősorban az alábbi feladatokat ellátó
ESMA informatikai rendszerekkel kapcsolatos:
– az e rendelet szerint nyilvántartásba vett
referenciamutató-kezelők és az Unióban referenciamutatókat szolgáltató,
harmadik országokban működő vállalkozások jegyzékének kezelése; 
– az egyes referenciamutatók pénzügyi eszközökben
vagy pénzügyi ügyletekben való használatáról szóló értesítések kezelése, az
ezzel kapcsolatos nyilvántartás vezetése, és a referenciamutató-kezelők
tájékoztatása a referenciamutató ezen felhasználásáról.
Emellett az ESMA 2018. január 1-jéig jelentést
állít össze e rendelet alkalmazásáról. Ennek
összköltsége 0,3 millió EUR, amelyet 40%-ban a Bizottság
(0,12 millió EUR), 60%-ban a tagállamok (0.18 millió EUR)
fedeznek 2017-ben.
A kiadásokra
gyakorolt becsült hatás 
A valamennyi uniós testületre alkalmazandó
költségvetési korlátokra tekintettel az új feladatok ellátását az éves
költségvetés-allokációs eljárás keretében rendelkezésre álló emberi
erőforrásokkal kell megoldani az ügynökségek pénzügyi programozásának
megfelelően. Nevezetesen az
ügynökség által az új feladatok végrehajtásához igényelt, e pénzügyi
kimutatásban feltüntetett erőforrások összhangban vannak „A decentralizált
ügynökségek emberi és pénzügyi erőforrásainak 2014–2020 közötti időszakra
történő programozása” című bizottsági közleményben (COM(2013 519) az ESMA
humánerőforrás- és pénzügyi programozása tekintetében megállapítottakkal.
A kiadásokra
gyakorolt becsült hatás összegzése 
millió EUR (három tizedesjegyig)
 A többéves pénzügyi keret fejezete || Szám 1A || Versenyképesség a növekedésért és a foglalkoztatásért 
 Belső Piaci és Szolgáltatási Főigazgatóság ||   ||   || 2015[35] || 2016 || 2017 || 2018 || 2019 || 2020 || ÖSSZESEN 
  Operatív előirányzatok ||   ||   ||   ||   ||   ||   ||   
 12.03.04 – Európai Értékpapír-piaci Hatóság (ESMA) || Kötelezettségvállalási előirányzatok || (1) || 0,240 || 0,130 || 0,250 || 0,130 || 0,130 || 0,130 || 1,010 
 Kifizetési előirányzatok || (2) || 0,240 || 0,130 || 0,250 || 0,130 || 0,130 || 0,130 || 1,010 
 Bizonyos egyedi programok keretéből finanszírozott igazgatási előirányzatok[36] ||   ||   ||   ||   ||   ||   ||   
 Költségvetési tétel száma || 12.03.04 || (3) ||   || 0 || 0 || 0 || 0 || 0 || 0 
 A Belső Piaci és Szolgáltatási Főigazgatósághoz tartozó előirányzatok ÖSSZESEN || Kötelezettségvállalási előirányzatok || =1+1a +3 || 0,240 || 0,130 || 0,250 || 0,130 || 0,130 || 0,130 || 1,010 
 Kifizetési előirányzatok || =2+2a +3 || 0,240 || 0,130 || 0,250 || 0,130 || 0,130 || 0,130 || 1,010 
  Operatív előirányzatok ÖSSZESEN || Kötelezettségvállalási előirányzatok || (4) || 0 || 0 || 0 || 0 || 0 || 0 ||   
 Kifizetési előirányzatok || (5) || 0 || 0 || 0 || 0 || 0 || 0 ||   
  Bizonyos egyedi programok keretéből finanszírozott igazgatási előirányzatok ÖSSZESEN || (6) || 0 || 0 || 0 || 0 || 0 || 0 ||   
 A többéves pénzügyi keret 1A FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || =4+ 6 || 0,240 || 0,130 || 0,250 || 0,130 || 0,130 || 0,130 || 1,010 
 Kifizetési előirányzatok || =5+ 6 || 0,240 || 0,130 || 0,250 || 0,130 || 0,130 || 0,130 || 1,010 
 
 A többéves pénzügyi keret fejezete || 5 || Igazgatási kiadások 
millió EUR (három tizedesjegyig)
   ||   ||   || 2015 || 2016 || 2017 || 2018 || 2019 || 2020 || ÖSSZESEN 
 Belső Piaci és Szolgáltatási Főigazgatóság ||   || 
  Emberi erőforrások (Belső Piaci és Szolgáltatási Főigazgatóság) || 0,132 || 0,132 || 0,132 || 0,132 || 0,132 || 0,132 || 0,792 
  Egyéb igazgatási kiadások || 0,010 || 0,010 || 0,010 || 0,010 || 0,010 || 0,010 || 0,060 
 Belső Piaci és Szolgáltatási Főigazgatóság ÖSSZESEN || Előirányzatok || 0,142 || 0,142 || 0,142 || 0,142 || 0,142 || 0,142 || 0,852 
 A többéves pénzügyi keret 5. fejezetéhez tartozó előirányzatok ÖSSZESEN || (Összes kötelezettségvállalási előirányzat = Összes kifizetési előirányzat) || 0,142 || 0,142 || 0,142 || 0,142 || 0,142 || 0,142 || 0,852 
millió EUR (három tizedesjegyig)
   ||   ||   || 2015 || 2016 || 2017 || 2018 || 2019 || 2020 || ÖSSZESEN 
 A többéves pénzügyi keret 1–5. FEJEZETÉHEZ tartozó előirányzatok ÖSSZESEN || Kötelezettségvállalási előirányzatok || 0,382 || 0,272 || 0,392 || 0,272 || 0,272 || 0,272 || 1,862 
 Kifizetési előirányzatok || 0,382 || 0,272 || 0,392 || 0,272 || 0,272 || 0,272 || 1,862 
Az operatív
előirányzatokra gyakorolt becsült hatás 
¨         A javaslat/kezdeményezés nem vonja maga után operatív előirányzatok
felhasználását 
X         A javaslat/kezdeményezés az alábbi
operatív előirányzatok felhasználását vonja maga után:
A Bizottság által biztosított operatív előirányzatok döntő része az
ESMA finanszírozásának a rendelet követelményeinek való megfeleléssel összefüggő
emeléséhez kapcsolódik. Ennek keretében az ESMA 2 új fő ideiglenes
alkalmazottat foglalkoztat majd, aminek teljes éves költsége
0,326 millió EUR. Ezt részben a Bizottság
(0,13 millió EUR), részben a tagállamok (0,196 millió EUR)
fedezik. Az új alkalmazottak feladata a következő lesz:
– részvétel és közvetítés a felügyeleti kollégiumokban;
– e rendelet végrehajtásával kapcsolatos technikai tanácsadás a
Bizottság részére;
– a harmadik országokkal megkötendő együttműködési megállapodások
kialakításának koordinálása;
– a szankciórendszerek konvergenciáját és ágazatközi egységességét
elősegítő iránymutatások kidolgozása;
– a referenciamutatók használatáról szóló értesítések nyilvántartása és
a nyilvántartásba vett referenciamutató-kezelők jegyzékének karbantartása.
Az ESMA-t továbbá 0,25 millió EUR becsült induló költség
terhelné, amelynek 40%-át (0,1 millió EUR) a Bizottság, 60%-át
(0,15 millió EUR) a tagállamok fedeznék. Ez a költségtétel elsősorban
az alábbi feladatokat ellátó ESMA informatikai rendszerekkel kapcsolatos:
– az e rendelet szerint nyilvántartásba vett referenciamutató-kezelők
és az Unióban referenciamutatókat szolgáltató, harmadik országokban működő
vállalkozások jegyzékének kezelése;
– az egyes referenciamutatók pénzügyi eszközökben vagy pénzügyi
ügyletekben való használatáról szóló értesítések kezelése, az ezzel kapcsolatos
nyilvántartás vezetése.
A kezdeményezés ezenfelül szükségessé teszi az ESMA 2017. évi
finanszírozásának megemelését; ez a tétel a jelen rendelet alkalmazásáról
szóló, 2018. január 1-jéig benyújtandó jelentés összeállításának költségeit
fedezi. A jelentés teljes költsége 0,3 millió EUR amelyet 40%-ban a
Bizottság (0,12 millió EUR), 60%-ban a tagállamok
(0.18 millió EUR) fedeznek. Az összegre 2017-ban kell kötelezettséget
vállalni, és azt még ugyanabban az évben át kell utalni az ESMA-nak.
Az
igazgatási előirányzatokra gyakorolt becsült hatás
Összegzés 
¨         A javaslat/kezdeményezés nem vonja maga után igazgatási
előirányzatok felhasználását 
X         A javaslat/kezdeményezés az alábbi
igazgatási előirányzatok felhasználását vonja maga után:
millió EUR (három
tizedesjegyig)
   || 2015[37] || 2016 || 2017 || 2018 || 2019 || 2020 || A többéves pénzügyi keret 
 5. FEJEZETÉHEZ tartozó előirányzatok ÖSSZESEN || 0,142 || 0,142 || 0,142 || 0,142 || 0,142 || 0,142 || 0,852 
 Humánerőforrás || 0,132 || 0,132 || 0,132 || 0,132 || 0,132 || 0,132 || 0,792 
 Egyéb igazgatási kiadások || 0,010 || 0,010 || 0,010 || 0,010 || 0,010 || 0,010 || 0,060 
 A többéves pénzügyi keret 5. FEJEZETÉNEK részösszege || 0,142 || 0,141 || 0,142 || 0,142 || 0,142 || 0,142 || 0,852 
 ÖSSZESEN || 0,142 || 0,142 || 0,142 || 0,142 || 0,142 || 0,142 || 0,852 
A humánerőforrással kapcsolatos
előirányzatigényeket az adott főigazgatóság rendelkezésére álló, az intézkedés
irányításához rendelt előirányzatokból és/vagy az adott főigazgatóságon belüli
átcsoportosítással kell teljesíteni. A források adott esetben a költségvetési
korlátok betartása mellett kiegészíthetők az éves elosztási eljárás keretében
az irányító főigazgatósághoz rendelt további juttatásokkal.
Feltételezések:
– 1 AD besorolású, teljes munkaidőben ezzel a
kezdeményezéssel foglalkozó tisztviselő foglalkoztatása a Belső Piaci és
Szolgáltatási Főigazgatóságon (átlagos költség: 132 000 EUR évente);
– az alkalmazottak átlagos éves bérköltsége a
Költségvetési Főigazgatóság iránymutatásán alapul;
– álláshelyenként 10 000 EUR becsült
éves kiküldetési költség (a becslés a 2012. évi kiküldetési költségvetési
tervezet alapján készült).
 Becsült
humánerőforrás-szükségletek 
¨         A javaslat/kezdeményezés nem igényel humánerőforrást. 
X         A javaslat/kezdeményezés 1 fő AD
besorolású bizottsági alkalmazott központban (Belső Piaci és Szolgáltatási
Főigazgatóság) történő foglalkoztatását teszi szükségessé az alábbiaknak
megfelelően. Az érintett szakpolitikai terület vagy költségvetési cím a belső
piac. Az 1 fő AD besorolású bizottsági tisztviselő alkalmazását átcsoportosításból
kell fedezni.
Az elvégzendő feladatok leírása: a jogszabályt
tovább részletező, felhatalmazáson alapuló jogi aktusok, köztük olyan jogi
aktusok elfogadása, amelyek a piaci és technológiai változások fényében tovább
pontosítják az egyes referenciamutató-szegmenseket. A több tagállamban
alkalmazott, kritikus referenciamutatók meghatározása és az ezekre vonatkozó
szabályozás további pontosítása.
A becsléseket teljes munkaidős egyenértékben
kell kifejezni
   || 2015 || 2016 || 2017 || 2018 || 2019 || 2020 
   ||  A létszámtervben szereplő álláshelyek (tisztviselők és ideiglenes alkalmazottak) 
 XX 01 01 01 (a központban és a bizottsági képviseleteken) || 1 || 1 || 1 || 1 || 1 || 1 
 XX 01 01 02 (a küldöttségeknél) ||   ||   ||   ||   ||   ||   
 XX 01 05 01 (közvetett kutatás) ||   ||   ||   ||   ||   ||   
 XX 01 05 01 (közvetlen kutatás) ||   ||   ||   ||   ||   ||   
   ||  Külső munkatársak (teljes munkaidős egyenértékben (FTE) kifejezve[38] 
 XX 01 02 01 (AC, INT, END a teljes keretből) ||   ||   ||   ||   ||   ||   
 XX 01 02 02 (AC, AL, END, INT és JED a küldöttségeknél) ||   ||   ||   ||   ||   ||   
 XX 01 04 yy[39] || – a központban ||   ||   ||   ||   ||   ||   
 – a küldöttségeknél ||   ||   ||   ||   ||   ||   
 XX 01 05 02 (AC, END, INT közvetett kutatásban) ||   ||   ||   ||   ||   ||   
 10 01 05 02 (AC, END, INT közvetlen kutatásban) ||   ||   ||   ||   ||   ||   
 Egyéb költségvetési tétel (kérjük megnevezni) ||   ||   ||   ||   ||   ||   
 ÖSSZESEN || 1 || 1 || 1 || 1 || 1 || 1 
A humánerőforrás-igényeknek az adott
főigazgatóság rendelkezésére álló, az intézkedés irányításához rendelt és/vagy
az adott főigazgatóságon belül átcsoportosított személyzettel kell eleget
tenni. A források adott esetben a költségvetési korlátok betartása mellett
kiegészíthetők az éves elosztási eljárás keretében az irányító főigazgatósághoz
rendelt további juttatásokkal.
A jelenlegi
többéves pénzügyi kerettel való összeegyeztethetőség 
X A javaslat/kezdeményezés összeegyeztethető
az új többéves pénzügyi kerettel.
¨         A javaslat/kezdeményezés miatt szükséges a többéves pénzügyi
keret vonatkozó fejezetének átprogramozása.
Fejtse ki, miként kell átprogramozni a pénzügyi
keretet: tüntesse fel az érintett költségvetési tételeket és a megfelelő
összegeket.
Nem
alkalmazandó
¨         A javaslat/kezdeményezés miatt szükség van a rugalmassági
eszköz alkalmazására vagy a többéves pénzügyi keret felülvizsgálatára.[40]
Fejtse ki a szükségleteket: tüntesse fel az érintett
fejezeteket és költségvetési tételeket és a megfelelő összegeket.
Nem
alkalmazandó
Harmadik
felek részvétele a finanszírozásban 
¨         A javaslat/kezdeményezés nem irányoz elő harmadik felek általi
társfinanszírozást. 
X A javaslat/kezdeményezés az alábbi becsült
társfinanszírozást irányozza elő:
előirányzatok, millió EUR (három tizedesjegyig)
   || 2015 || 2016 || 2017 || 2018 || 2019 || 2020 || Összesen 
 Tüntesse fel a társfinanszírozó szervet || Tagállam || Tagállam || Tagállam || Tagállam || Tagállam || Tagállam || Tagállam 
 Társfinanszírozott előirányzatok ÖSSZESEN || 0,361 || 0,196 || 0,376 || 0,196 || 0,196 || 0,196 || 1,521 

A 2015. évi harmadik felek általi hozzájárulás az ESMA tagállamok általi
társfinanszírozására vonatkozik. A finanszírozott költségek elsősorban a
következőkkel kapcsolatosak:
a) Személyzeti kiadások: a tagállamok 60%-os mértékben hozzájárulnak az ESMA központjában az e
rendelet szerinti követelmények végrehajtásához szükséges két ideiglenes
alkalmazott foglalkoztatásának finanszírozásához. Ez évente
0,196 millió EUR hozzájárulást jelent a tagállamok részéről.
b) Kezdeti működési kiadások: a tagállamok
60%-os mértékben, 0,15 millió EUR-val járulnak hozzá az ESMA-nál 2015-ben
felmerülő 0,25 millió EUR összegű kezdeti működési költségekhez. Ez a
költségtétel elsősorban a rendelet követelményeinek teljesítését szolgáló
informatikai rendszerekkel kapcsolatos.
c) Jelentéstétel a végrehajtásról: a tagállamok hozzájárulnak az ESMA által 2018. január 1-jéig
benyújtandó, a rendelet alkalmazásáról szóló jelentés finanszírozásához. A
jelentés összköltsége várhatóan 0,3 millió EUR lesz[41], amelynek 60%-át
(0,18 millió EUR) fedezik a tagállamok 2017-ben.
A bevételre gyakorolt becsült pénzügyi hatás 
X         A javaslatnak/kezdeményezésnek nincs
pénzügyi hatása a bevételre.
¨         A javaslatnak/kezdeményezésnek van pénzügyi hatása – a
bevételre gyakorolt hatása a következő:
MELLÉKLET
a referenciamutatókról szóló rendelet pénzügyi kimutatásához
a javaslat követelményeinek való megfeleléshez szükséges, az ESMA-nál
felmerülő becsült költségekről
Az ESMA által ellátandó feladatokkal
kapcsolatos becsült költségeket három kategóriába soroltuk: személyzeti
költségek, infrastrukturális költségek és operatív kiadások, összhangban az
ESMA általános költségvetés-tervezetében használt osztályozással.
a) Személyzeti költségek: a személyzet létszámának növekedése az ESMA feladatkörének a rendelet
miatti bővülését tükrözi. Ez egyrészt a kritikus referenciamutatók felügyeleti
kollégiumaiban való ESMA-részvétellel és közvetítéssel, másrészt a
következő feladatokkal kapcsolatos: technikai tanácsadás a Bizottság részére e
rendelet végrehajtásával kapcsolatban, harmadik országokkal kötendő
együttműködési megállapodások kialakításának koordinálása, a szankciórendszerek
konvergenciáját és ágazatközi egységességét elősegítő iránymutatások
megszövegezése, a referenciamutatók felhasználásáról szóló értesítések
nyilvántartása és a nyilvántartásba vett referenciamutató-kezelők jegyzékének
kezelése.
A Bizottság saját jelenlegi becslései és az
ESMA becslései alapján mindehhez 2 ideiglenes alkalmazottra lesz szükség. Ez a
jelenleg az ESMA-nál a referenciamutatókkal foglalkozó személyi állományon
felül értendő. Az új ideiglenes alkalmazottak teljes éves személyzeti költsége
0,326 millió EUR, amelynek 40%-át (0,130 millió EUR) a
Bizottság, 60%-át (0,196 millió EUR) a tagállamok fedezik majd. 
b) Működési és infrastrukturális költségek: az ESMA-t továbbá 0,25 millió EUR becsült kezdeti működési
költség terhelné, amelynek 40%-át (0,1 millió EUR) a Bizottság,
60%-át (0,15 millió EUR) a tagállamok fedeznék 2015-ben. Ez a
költségtétel elsősorban az alábbi feladatokat ellátó ESMA informatikai
rendszerekkel kapcsolatos:
– az e rendelet szerint nyilvántartásba vett
referenciamutató-kezelők és az Unióban referenciamutatókat szolgáltató,
harmadik országokban működő vállalkozások jegyzékének kezelése; 
– az egyes referenciamutatók pénzügyi
eszközökben vagy pénzügyi ügyletekben való használatáról szóló értesítések
kezelése, az ezzel kapcsolatos nyilvántartás vezetése, és a
referenciamutató-kezelők tájékoztatása a referenciamutató ezen
felhasználásáról.
A kezdeményezés ezenfelül szükségessé teszi
az ESMA finanszírozásának 0,3 millió EUR-val történő megemelését
2017-ben; ez a jelen rendelet alkalmazásáról szóló, 2018. január 1-jéig
benyújtandó jelentés összeállításának költségeit fedezi. A jelentés teljes becsült (2017-ben lekötendő és kifizetendő) költsége
0,3 millió EUR, amelyet 40%-ban a Bizottság (0,12 millió EUR)
és 60%-ban a tagállamok (0,18 millió EUR) fedeznek. E költségeket a
Belső Piaci és Szolgáltatási Főigazgatóság által készített hasonló jelentések
átlagos, inflációval korrigált költségei alapján becsültük.
A javaslat az ESMA bevételeire NINCS pénzügyi hatással. 
A becsült személyzeti költségek bontását az 1. táblázat tartalmazza. 
Egyéb feltevések:
– a 2012. évi költségvetés-tervezetben
biztosított FTE-k alapján a 2 új FTE 2 ideiglenes alkalmazottat foglal magában;
teljes éves költségük 0,326 millió EUR, amelyet a Bizottság
(0,13 millió EUR) és a tagállamok (0,196 millió EUR)
társfinanszíroznak évente;
a különböző személyzeti kategóriák átlagos
éves bérköltsége a Költségvetési Főigazgatóság iránymutatása alapján
132 000 EUR;
– a bérsúlyozási együttható Párizs esetében
1,161;
– álláshelyenként 10 000 EUR becsült
éves kiküldetési költség (a becslés a 2012. évi kiküldetési költségvetési
tervezet alapján készült);
– a 2012. évi munkaerő-felvételi költségvetési
tervezet alapján becsült, munkaerő-felvételhez kapcsolódó költségek (utazás,
szállás, orvosi vizsgálat, berendezkedési és egyéb támogatás, költözési
költségek stb.) összege betöltendő álláshelyenként 12 700 EUR.
 ESMA SZEMÉLYZETI KÖLTSÉGEK ||   ||   ||   || millió EUR (három tizedesjegyig) ||   ||   
 Költségtípus || Szám || Átlagktg. || 2015 || 2016 || 2017 || 2018 || 2019 || 2020 || ÖSSZESEN 
 1. cím: Személyzeti kiadások ||   ||   ||   ||   ||   ||   ||   ||   ||   
 ebből ideiglenes alkalmazott || 2 || 0,153 || 0,306 || 0,306 || 0,306 || 0,306 || 0,306 || 0,306 || 1,836 
   ||   ||   ||   ||   ||   ||   ||   ||   ||   
 A munkaerő-felvételhez kapcsolódó kiadások ||   || 0,025 ||   ||   ||   ||   ||   || 0,025 
   ||   ||   ||   ||   ||   ||   ||   ||   ||   
 Kiküldetési költségek ||   ||   || 0,020 || 0,020 || 0,020 || 0,020 || 0,020 || 0,020 || 0,120 
   ||   ||   ||   ||   ||   ||   ||   ||   ||   
 1. cím Személyzeti kiadások – Összesen ||   || 0,351 || 0,326 || 0,326 || 0,326 || 0,326 || 0,326 || 1,981 
   ||   ||   ||   ||   ||   ||   ||   ||   ||   
 ebből a közösségi hozzájárulás (40%) ||   || 0,140 || 0,130 || 0,130 || 0,130 || 0,130 || 0,130 || 0,790 
 ebből a tagállami hozzájárulás (60%) ||   || 0,211 || 0,196 || 0,196 || 0,196 || 0,196 || 0,196 || 1,191 
[1]               COM(2011) 651 végleges 2011/0295 (COD)
http://eur-lex.europa.eu/LexUriServ/LexUriServ.do?uri=COM:2011:0651:FIN:HU:PDF
[2]               Brüsszel, 2011.10.20. COM(2011) 654 végleges 2011/0297 (COD)
http://eur-lex.europa.eu/LexUriServ/LexUriServ.do?uri=COM:2011:0654:FIN:HU:PDF
[3]               A nagykereskedelmi energiapiacok integritásáról és
átláthatóságáról szóló rendelet:
http://eur-lex.europa.eu/LexUriServ/LexUriServ.do?uri=OJ:L:2011:326:0001:01:HU:HTML
[4]               A MiFID 40. cikkének (1) bekezdése;
http://ec.europa.eu/internal_market/securities/isd/mifid_en.htm
[5]               A MiFID végrehajtási rendelete 37. cikke
(1) bekezdésének b) pontja;
http://ec.europa.eu/internal_market/securities/isd/mifid2_en.htm
[6]               http://eur-lex.europa.eu/LexUriServ/LexUriServ.do?uri=COM:2011:0652:FIN:HU:PDF
[7]               A 2003/71/EK irányelv, illetve a 809/2004/EK rendelet
XII. mellékletének 4.2.2. pontja.
[8]               Az átruházható értékpapírokkal foglalkozó kollektív
befektetési vállalkozásokra (ÁÉKBV) vonatkozó törvényi, rendeleti és
közigazgatási rendelkezések összehangolásáról szóló irányelv (2009/65/EK),
53. cikk.
[9]               http://www.esma.europa.eu/consultation/Consultation-Principles-Benchmarks-Setting-Processes-EU
[10]             http://www.esma.europa.eu/system/files/2013-150.pdf
[11]             [xxx]
[12]             HL L 145., 2004.4.30., 1. o.
[13]             HL L 345., 2003.12.31., 64. o.
[14]             HL L 302., 2009.11.17., 32. o.
[15]             HL L 326., 2011.12.8., 1. o.
[16]             HL L 281., 1995.11.23., 31. o.
[17]             HL L 8., 2001.1.12., 1. o.
[18]             HL L 55., 2011.2.28., 13. o.
[19]             HL L 211., 2009.8.14., 55. o.
[20]             HL L 9., 2009.8.14., 112. o.
[21]             HL L 176., 2013.6.27., 338. o.
[22]             HL L 335., 2009.12.17., 1. o.
[23]             HL L 302., 2009.11.17., 32. o.
[24]             HL L 174., 2011.7.1., 1. o.
[25]             HL L 174., 2011.7.1., 1. o.
[26]             HL L 133., 2008.5.22.,
66. o.
[27]             HL L 241., 2006.9.2., 1. o.
[28]             HL L 241., 2006.9.2., 1. o.
[29]             Tevékenységalapú irányítás: ABM (Activity Based
Management), tevékenységalapú költségvetés-tervezés: ABB (Activity-Based
Budgeting).
[30]             A költségvetési rendelet 49.cikke (6) bekezdésének a) vagy
b) pontja szerint.
[31]             Az egyes irányítási módszerek ismertetése, valamint a
költségvetési rendeletben szereplő megfelelő hivatkozások megtalálhatók a
Költségvetési Főigazgatóság honlapján: http://www.cc.cec/budg/man/budgmanag/budgmanag_en.html
[32]             A költségvetési rendelet 185.cikkében említett szervek.
[33]             EFTA: Európai Szabadkereskedelmi Társulás. 
[34]             Tagjelölt országok és adott esetben a nyugat-balkáni
potenciális tagjelölt országok.
[35]             Az N. év a javaslat/kezdeményezés végrehajtásának első
éve.
[36]             Technikai és/vagy igazgatási segítségnyújtás, valamint
uniós programok és/vagy intézkedések végrehajtásához biztosított támogatási
kiadások (korábban: BA-tételek),
közvetett kutatás, közvetlen kutatás.
[37]             
[38]             AC= szerződéses alkalmazott; AL =
helyi alkalmazott; INT = kölcsönmunkaerő (átmeneti alkalmazott);
JED = küldöttségi pályakezdő szakértő. 
[39]             Az operatív előirányzatokból
finanszírozott külső munkatársakra
vonatkozó részleges felső határérték (korábban: BA-tételek).
[40]             Lásd az intézményközi megállapodás 19. és 24. pontját.
[41]             E költséget a Belső Piaci és Szolgáltatási Főigazgatóság
által készített hasonló jelentések átlagos, inflációval korrigált költségei
alapján becsültük.